
Joi, 28 noiembrie 1940. După-masă am rămas acasă să 
citesc presa şi să complectez Jurnalul. Lucram la el când, 
pe la ora 6, m-am trezit cu Maniu, însoţit de Ilie Lazăr şi 
Leucuţia. Am fost surprins de această vizită, căci niciodată 
Maniu n-a fost la noi fără să se asigure printr-un telefon că 
suntem acasă. Mi-a trecut fulgerător prin minte că a venit 
să-mi anunţe alte veşti triste, care nu puteau fi comunicate 
la telefon. In câteva minute am fost lămurit. „Astăzi la 
prânz, mi s-a adresat Maniu, m-am înţeles cu ceilalţi membri 
din birou ca d-ta să fii numit secretar general în locul lui 
Madgearu... Cât despre cheltuielile legate de exercitarea 
acestei funcţii, ştiind că dumneata eşti un om sărac, am 
decis cu prietenii noştri din birou ca ele să fie susţinute de 
partid.“ 

Ioan Hudiţă, Jurnal politic 


Jurnalul politic al lui Ioan Hudiţă reprezintă o bogată sursă 
de informaţii privind istoria contemporană. De data aceasta, 
a fost încredințată luminii tiparului partea referitoare la 
preluarea puterii de către generalul Ion Antonescu şi la 
regimul legionar. 
După cum am evidenţiat şi în introducerea volumului 
anterior, notaţiile profesorului Hudiţă reflectă prezentarea 
evenimentelor interne şi externe, observaţiile şi convingerile 
sale, uneori nedeplin înțelegătoare față de cursul vremurilor 
şi față de contemporanii săi. Dar, în acelaşi timp, notațiile 
reprezintă o amplă sursă de informație, care nu poate fi 
ignorată. 

Dan Berindei 

STUDIU INTRODUCTIV 


Jurnalul politic al lui loan Hudită reprezintă o sursă bogată de informaţii privind 
istoria contemporană. De data aceasta , a fost încredințată luminii. tiparului partea 
referitoare la preluarea puterii de către generalul lon Antonescu şi la regimul legionar. 

După cum am evidenţiat şi în. introducerile volumelor anterioare, notaţiile 
profesorului Hudiţă reflectă prezentarea evenimentelor interne şi externe, observaţiile sale 
şi înainte de toate propriile convingeri și poziţii, uneori nedeplin întelegătoare nici faţă de 
cursul vremurilor şi nici față de contemporanii săi. Dar, în acelaşi timp, notaţiile 
reprezintă o amplă sursă de informaţie, care mu poate fi ignorată de cercetătorii perioadei 
în cauză. 

În recenzii ale volumelor anterioare mi s-a reproșat faptul că nu am redat integral 
manuscrisul rămas, că am omis cuvinte, fraze sau chiar pagini întregi, observaţie care 
corespunde realității. Notaţiile zilnice cuprind, în ansamblu, un număr de pagini uriaș, 
ceea ce impune a nu se putea cuprinde în volume totalitatea notaţiilor, atunci când este 
vorba de lucruri nesemnificative. De asemenea, dacă memorialistul ar fi trăit, este cert că, 
înainte de a încredința tiparului textele sale, el ar fi procedat la o revizuire, la îndreptări, 
retușuri şi complectări. În calitate de editor al acestor texte mi-a revenit şi-mi revine 
această sarcină. Sunt pagini scrise în care adjective excesive reflectă iritări de moment, 
aprecierile privind anumite persoane oglindesc epoca în care au fost scrise, relațiile 
memorialistului cu ele evoluând deseori în anii următori. În omisiuni am căutat să mu las 
deoparte notații privind fondul, informaţiile. Totodată, tot ceea ce se publică este însă pe 
deplin conform manuscrisului, deoarece n-am procedat la nici o modificare a textului şi 
toate omisiunile sunt marcate cu /../. În orice caz, îmi pot exprima convingerea că Jurnalul 
politic reprezintă unul dintre cele mai importante izvoare privind evenimentele la care el se 
referă. 


După abdicarea regelui Carol II, a urmat o perioadă în care generalul Antonescu 
a guvernat cu miniştri din ultimul cabinet ministerial al fostului monarh. A fost şi perioada 
în care a pregătit formarea noului său guvern, dar în care s-a vădit că legionarii aveau să 
fie principalii săi parteneri. La 13 septembrie, la Casa Verde, participanții manifestă 
pentru Antonescu, dar şi pentru guvernul legionar, care se formează în ziua următoare. 

Pentru conducerea Partidului Naţional Țărănesc perspectivele erau îngrijoră- 
toare. Doctorul Lupu ridica problema celor „10 000 fruntaşi ai clasei conducătoare” şi a 
cerut ca, în această situație, Antonescu să nu fie combătut „prea violent", în timp ce Iuliu 
Maniu se considera înşelat de general, întrucât acesta evitase, în mod evident, „să stea de 

găsirii unui modus vivendi şi de conlucrare parțială cu cea de intransigentă combatere a 
noului regim - aveau să fie prezente la nivelul conducerii naţional țărăniştilor. Cel mai 
intransigent s-a manifestat necontenit Maniu, secundat de Ghiţă Pop şi de Hudiţă, Lupu ca 
şi Madgearu fiind oscilanți, iar Mihai Popovici şi mai ales Mihalache pronunțându-se 
pentru o atitudine mai flexibilă, pentru a nu-l „azvârli” pe Antonescu în brațele 
legionarilor. 

Generalul a fost necontenit prezent, prin forța împrejurărilor, în discuţiile şi dez- 
baterile fruntaşilor ţărănişti. În Jurnal se întâlnesc şi aprecieri pozitive: „un om onest şi 
incoruptibil”, „bun militar şi om cinstit”, „ține discursuri frumoase, care impresionează” 
şi în primul rând i se recunoșteau „marile merite” în înlăturarea lui Carol II. În legătură 
cu acest moment crucial, importante sunt descrierile nopții de 5 spre 6 septembrie, în 
variantele generalilor Antonescu şi Coroamă, consemnate de loan Hudită în urma 
întrevederilor ce le avusese cu ei. Dar, evident, i se reproşa totodată generalului, nu numai 
că era „ambiţios”, că-şi lua „fanteziile sale drept realitate” sau chiar că era „complect 
nebun” - o spune chiar Maniu la 25 noiembrie 1940 - dar poate mai ales că nu-și 
respectase „cuvântul dat” privind alcătuirea, după abdicare, a unui guvern naţional, deci 
excluderea țărăniştilor şi liberalilor de la participarea la guvernare. 


_ Răsturnarea lui Carol II şi fermitatea lui Antonescu au impresionat pe contempo- 
rani. În vizita pe care o face loan Hudiţă la Zorleni, la socrii săi, puţine zile după formarea 
noului guvern, el este evident iritat de faptul că Antonescu se bucura „de mare 
popularitate”, chiar şi în rândurile conducătorilor locali ai partidelor. istorice. Dar 
combaterea de către general a abuzurilor regimului de dictatură regală îl determină până 
şi pe Hudiţă să exclame, la un moment dat: „Bravo lui Antonescu! ”. După spusele lui Lupu, 
consemnate la 24 septembrie, în satul său, Arsura, țăranii vorbeau „cu multă admiraţie 
pentru Antonescu”. Când a devenit evidentă conlucrarea politică dintre general. şi 
legionari, opiniile au început să fie-diferite. La Bogdăneşti, în satul natal al lui Hudiţă, la 
începutul lui octombrie, Antonescu, care fusese „foarte popular”, îşi pierduse această 
poziție, deoarece „s-a dat cu legionarii”. Dacă în septembrie liberalul Louis Bolomei se 
pronunța admirativ la adresa lui Antonescu, spre sfârşitul lunii octombrie, el nu mai era 
„entuziast” din pricina dezordinilor şi abuzurilor care aveau loc. 

Deşi era reproşată lui Antonescu nealcăttirea unui guvern naţional, în realitate, 
dată fiind poziția partidului condus de Maniu față de Germania hitleristă, o colaborare la 
nivel guvernamental era practic imposibil să fie realizată cu Maniu şi cu cei ce urmau 
„linia” lui de politică externă! În schimb, în mai multe rânduri, Mihai Antonescu. dar 
chiar şi generalul Antonescu au încercat să câştige concursul lui lon Mihalache, el și 
Gheorghe Brătianu fiind consideraţi susceptibili de a putea să participe la o guvernare în 
condiţiile alianţei cu Axa, datorită mai ales poziţiei lor Jaţă de o recuperare a Basarabiei şi 
a Bucovinei de Nord. Maniu s-a opus însă categoric oricărei colaborări şi loan Hudiţă se 
alinia aceleiaşi opinii. În aceeaşi vreme, însă, Maniu a arătat necontenit o atitudine 
tolerantă faţă de Mihalache, care „are totuşi - spunea el - mari calităţi”. 

În legătură cu Antonescu, irita colaborarea lui cu legionarii, dar mai ales treptata 
sa alăturare de puterile Axei, culminând cu adeziunea la pactul tripartit. Primirile sale la 
Roma şi Berlin sunt semnalate în Jurnal. „„...conducerea partidului nostru, nota la l4 
noiembrie Hudiţă, este ostilă politicii lui Antonescu...nu i se poate acorda absolut nici un 
sprijin”. În acelaşi timp, nu se putea a nu se ţine seama de starea de spirit a majorității „clasei 
conducătoare”. „Clasa noastră conducătoare, nola Fudiţă la 24 noiembrie 1940, se teme mai 
mult de Soviete decât de germani, iar armata noastră e în plină admiraţie fată de cea 
germană”. 

mult de Soviete decât de germani, iar armata noastră e în plină admiraţie față de cea 
germană”. 

Antonescu a tolerat existența pe mai departe a Partidului Naţional Țărănesc, a 
primit în audienţă pe fruntaşii săi - pe Mihalache şi Lupu, ca şi şi pe Hudiţă, aducător al 
celui dintâi memoriu, încă în septembrie 1940 - sau a lăsat pe Mihai Antonescu s-o facă. 
Acesta, în perioada a cinci luni, a primit de trei ori pe loan Hudiţă, o dată chemându-l 
chiar el. De asemenea, țărăniştii ca şi liberalii adresau necontenit memorii Conducătorului 
Statului. Generalul îşi motiva poziția de toleranță, pe care evident o adoptase, uneori 
evident cu multă neplăcere, faţă de naţional ţărănişti, chiar față de Fabricius, 
reprezentantul celui de-al Treilea Reich, potrivit relatării lui Mihalache, căruia îi repetase 
motivarea chiar Antonescu: „Dacă nu-l arestez pe Maniu şi grupul lui de prieteni, aceasta 
se datoreşte dictatului de la Viena, care ne-a nedreptăţit, silindu-ne cu arma în mână să 
dăm jumătate din Transilvania noastră Ungariei, care nu are absolut nici un drept asupra 
ei. Eu nu pot să-l arestez pe omul care reprezintă în faţa [ării politica de rezistenţă şi 
protestare în contra acestui dictat. Poporul român ar putea, în cazul acesta, să mă 
considere un simplu instrument în mâinile Berlinului şi atunci orice colaborare loială între 
noi n-ar mai fi posibilă”. 

Conducătorii Partidului Naţional Țărănesc s-au găsit într-o situaţie ciudată după 
răsturnarea regelui Carol II. Ei erau evident satisfăcuţi de abdicarea ce avusese loc, dar, 
în acelaşi timp, nu deveniseră părtaşi la actul de guvernare şi aveau şi obsesia 
adversarilor lor carlişti şi a unei eventuale „coalizări” a acestora cu Antonescu. La 
începutul lunii octombrie, în Jurnal se nota cu satisfacție scoaterea generalilor apropiați 
fostului rege, Lupu semnala că „în lagărul foştilor carlişti domneşte o jale mare”, 
ridicarea domiciliului obligatoriu lui Gheorghe Tătărescu l-a iritat pe Hudiţă, Maniu şi cu 
el se „bucură” când generalul Antonescu hotărăşte „de a urmări în justiţie pe 
conducătorii Partidului Națiunii şi Serviciului Social”. Între loan Hudiţă şi Gavrilă 
Marinescu are loc o interesantă convorbire, relatată în Jurnal cu evidente observații 
ironice, chiar câteva zile după schimbarea regimului. Evident, „transfugii” din propriul 
lor partid în tabăra fostului rege sunt cei mai atacați, Maniu, dar şi Hudiţă opunându-se 
oricărei reprimiri a lor, spre care unii din ceilalți conducători se arătau înclinați, în primul 
rând Mihai Popovici (din pricina cumnatului său Lugosianu!), dar chiar şi Lupu şi mai ales 
fratele său Costache, care a păstrat necontenit contactul cu Mihail Ghelmegeanu sau cu 
Mihai Ralea. loan Hudiţă se arată categoric opus oricărei reluări a legăturilor şi 
aprecierile pe care le făcea chiar la încetarea din viață a unora dintre ei - lon Inculeţ, 
Petre Andrei, Grigore lunian - sunt chiar şocante prin duritatea lor, prin refuzul de a 
accepta că cei în cauză avuseseră, în orice caz, şi merite. 

La nivelul conducerii partidului se constată nu rareori tensiuni şi divergențe, dar, 
totodată, era limpede autoritatea pe care o exercita Iuliu Maniu asupra celorlalți membri 
ai biroului, care şi atunci când nu erau de acord sfârşeau totdeauna prin a se supune 
verdictelor sale. Hudiţă şi Ghiţă Pop apar ca secundanții săi fideli. Autorul Jurnalului, 
deseori extrem de aspru - şi nu totdeauna în mod îndrituit! - față de ceilalți colegi din 
birou, are o atitudine de constantă şi nețărmuită admiraţie față de președintele său. loan 
Hudiţă consemnează o opinie semnificativă, la care evident subscrie prin aceasta, a lui 
Ghiţă Pop despre Maniu. „Maniu este un om extraordinar pentru mine; are atâta putere 
de convingere, încât îmi este imposibil să nu-i cedez, chiar în chestiuni în care eu am 
păreri cu totul contrarii; motivul principal care explică acest lucru este convingerea mea 
că el are infinit mai mare experiență decăt mine şi în plus judecă obiectiv orice situaţie, 
pentru că e profund onest şi dezinteresat, făcând totdeauna abstracţie de persoana sa”. La 

descurcă atât de uşor şi de bine în chestiunile externe; desigur, el dispune de o. mare 
experiență, dar este ajutat şi de o intuitie excepțională”. Intervenind, Costică Mihăiescu 
adăugase: „El mai are o altă mare calitate, care-l deosebeşte de oamenii noştri politici, 
judecă lucrurile cu totul dezinteresat, făcând abstrație de orice interes personal şi 
riscându-şi viata, dacă e nevoie”. Pentru ca doctorul Lupu să mai adauge și el, 
scuzându-şi oarecum şi propriile atitudini: „Eu am admirat totdeauna la Maniu curajul 
excepțional de-care a dat dovadă în împrejurări extrem de grele. Nu toată lumea poate fi 
erou”. Relatările privind zece şedinţe de birou, ca și discuţiile de la mesele - la locuința 
unuia sau altuia sau la restaurante - la care ei participă, sunt edificatoare în a dezvălui 
poziţiile fiecărui fruntaş al Partidului Naţional Tărănesc fată de diferitele probleme cu 
care țara era confi-untată. Animozităţile nu lipsesc nici ele şi chiar unele altercaţii. 

Faţă de putere se acționa prin audienţe şi memorii, pe care generalul Antonescu 
le suporta, ba chiar îşi dădea osteneala de a răspunde la ele. Jurnalul evidenţiază și 
strânsa colaborare dintre preşedinţii celor două partide istorice, Maniu bazându-se pe 
Dinu Brătianu în adoptarea unor poziţii similare, până la trimiterea în paralel “a 
memoriilor către general. Nu în egală măsură Dinu Brătianu se putea întemeia pe 
„disciplina ” secundanţilor săi, având probleme mai ales cu Gheorghe Brătianu, cu -0 
optică diferită - dar deseori mai realistă! - asupra evenimentelor. 

Neîndoielnic, aprecierile lui Hudiţă şi chiar ale lui Maniu privind forta politică a 
partidului erau exagerate. El nu reprezenta chiar „imensa majoritate a tării”, cum se 
afirma în Jurnal în mai multe rânduri, dar, în orice caz, reprezenta un fragment însemnat al 
opiniilor. politice, mai important şi mai activ decât cel al liberalilor. Deşi o activitate 
publică a partidelor continua a fi interzisă, Antonescu tolera atât existenta partidelor 
istorice la nivelul conducerii lor superioare, cât şi menținerea în funcţiune a conducerilor 
organizațiilor locale. După asasinarea lui Madgearu, Ghiţă Pop și loan Hudită au fost 
însărcinaţi să-şi asume treburile secretariatului general al partidului, cel dintâi pentru 
Transilvania, cel de-al doilea pentru Vechiul Regat, ca şi pentru teritoriile pierdute - 
Bucovina de Nord şi Basarabia. Rând pe rând, Hudită a avut întrevederi cu șefii locali ai 
partidului, străduindu-se la o reanimare a activității în teritoriu şi totodată a acționat 
pentru înlăturarea celor cu atitudini şovăielnice fată de linia partidului. În legătură cu 
această sarcină, a făcut şi o vizită la Dobrești lui Mihalache. 

Dar în țară a fost instaurat Statul legionar și a fost alcătuit un guvern cu 
majoritate legionară. „Anarhia din tară continuă” scria loan Hudiţă la 28 septembrie, 
pentru ca, peste o lună, la 23 octombrie, să noteze că „anarhia sporeşte zi de zi” şi că 
„legionarii îşi fac de cap, nevoind să dea ascultare îndemnurilor lui Antonescu la linişte şi 
legalitate”. Poliţia legionară, lucrând în paralel cu cea oficială, opera „tot felul de 
descinderi, percheziţii şi arestări, după bunul ei plac”. Pe şoseaua Bucureşti-Braşov erau 
oprite automobilele şi se operau confiscări, inclusiv de haine. În casele evreieşti se prăda 
„fără ruşine”, în provincie magazinele evreieşti erau jefuite şi incendiate; alteori, se făceau 
„aranjamente ” forțate pentru „întolirea legionarilor”. Profund ostil acestor acțiuni, Hudiţă, 
în calitate de preşedinte al comisiei de bacalaureat la liceul Mihai Viteazul, a asigurat 
toată impartialitatea pentru a se da un „rezultat obiectiv fără nici o umbră de 
antisemitism. La rândul său, doctorul Lupu şi fratele său Costache erau în necontenită 
legătură cu cercurile evreieşti, care le furnizau şi informaţii. Potrivit doctorului - notația 
din 26 septembrie - Antonescu ar fi declarat lui Wilhelm Filderman în legătură cu 
problema evreiască: „Eu nu voi proceda niciodată ca Hitler”. Din păcate, generalul a 
tolerat mai departe abuzurile brutal antisemite ale legionarilor. 

Între Antonescu şi Mişcarea legionară au apărut grabnic contradicții. Încă la 9 
septembrie, profesorul P.P. Panaitescu, fruntaş legionar, consideră pe lon Antonescu „un 

mare general, dublat de un om politic de mare clasă", dar curând observaţiile sale critice 
aveau să se înmulțească. Deşi, evitând partidele. istorice, incompatibile cu orientarea 
externă pe care voia s-o dea regimului său, Antonescu a format guvernul legionar, Maniu 
prevedea, încă de la 16 septembrie, „mari şi inevitabile frictiuni viitoare”. Generalul Coroamă 
declara lui Hudiţă că generalul „a cedat de formă legionarilor, pentru a-i încadra şi 
domina mai ușor”, iar colonelul Marinescu din Inspectoratul Jandarmeriei îl informa, la 
28 septembrie, că „o ruptură violentă nu este exclusă”, pentru ca Hudită să noteze la 4 octom: 
brie: „Nu-l văd bine pe Antonescu”. Totuşi, numai patru zile mai târziu, 10t el nota: 
„Antonescu face impresia că domină situaţia şi că nu se lasă încălecat de legionari”. Dar, 
la 12 octombrie, Antonescu mărturisea totuşi doctorului Lupu primit în audlientă: „Din 
nenorocire, autoritățile sunt înfricoșate de ei şi nu execută ordinele mele. „mă voi vedea 
silit să mă despart definitiv de ei”. 

În ciuda marilor manifestații de la Bucureşti şi laşi, la care participă Antonescu, 
îmbrăcat în cămaşă legionară, ceea ce Hudită critică, tensiunile interne. ale regimului 
instaurat la 14 septembrie au crescut necontenit. Divergente au apărut. între poziția 
legionarilor şi cea a generalului privind pedepsirea. celor responsabili de uciderea 
conducătorului lor şi a celorlalte victime din cadrul Mişcării legionare, Antonescu nefiind 
de acord cu pedeapsa cu moartea şi tergiversând procesele. Tensiuni existau şi în sânul 
Mişcării legionare. între partizanii lui Horia Sima şi cei ai bătrânului loan Zelea 
Codreanu. Starea de incertitudine a fost accentuată prin amenințările care au început a fi 
făcute, încă de la sfârşitul lunii septembrie, la adresa unor fruntaşi politici carliști. dar şi 
național ţărănişti. Madgearu, nota la 27 septembrie Hudiţă, „de mai bine de o săptămână 
primeşte zilnic tol felul de scrisori de amenințare...cu bătaia şi chiar cu moartea”. În 
această stare tensională, Petre Andrei s-a sinucis, Nicolae lorga s-a mutat la Sinaia, având 
impresia = din nefericire neconfirmată de cursul evenimentelor - că ar fi fost acolo mai în 
siguranță şi a apărut „o așa-zisă listă neagră legionară, cuprinzând pe cei ce trebuiau să 
fie suprimaţi. Costică Mihăiescu susținea chiar, la începutul lui noiembrie, că era vorba în 
această privință de nu mai puțin de 10.000 de persoane vizate. 

Luna noiembrie avea să fie-o lună de vârf a nenorocirilor. La 10 noiembrie a avut 
loc puternicul cutremur, care a dus la prăbuşirea blocului Carlton, atmosfera și împre- 
jurările tragicului moment fiind prinse sugestiv în Jurnal. Totodată, în luna noiembrie, 
într-o stare de lucruri din ce în ce mai tensionată - având ca fundal operația deshumării lui 
Codreanu şi a grupului cu care fusese executat, ca şi ceremoniile ce au avut loc - a avut 
loc asasinarea lui Virgil Madgearu şi Nicolae lorga, ca şi asasinatele de la „Jilava. De la 
20 noiembrie se discuta ca fruntașii ţărănişti să nu mai doarmă acasă şi ca, de asemenea, 
la sfatul chiar al lui Maniu, să-și procure revolvere. La 23 noiembrie, se nota în Jurnal: 
„Mare agitatie în lumea legionară”, pentru ca două zile mai târziu, Madgearu să se 
plângă lui Ghiţă Pop şi lui Hudiţă de amenințările zilnice pe care le primea, el fiind 
întrebat la telefon „dacă n-a murit încă”! 

După o zi, la 26 noiembrie, Madgearu a fost ridicat din casă şi ucis; detaliile şi 
felul în care tragicul eveniment s-a reflectat la nivelul conducerii partidului, Maniu fiind 
„negru de supărare”, sunt puternic prezente în Jurnal. În ziua următoare, Jurnalul 
cuprinde relatarea discuţiei pe care Hudiţă a avut-o în privința asasinatului, la care se vor 
adăuga cele de la Jilava şi cel al lui Nicolae lorga, cu un grup de fruntaşi intelectuali 
legionari, între care Eugen Chirnoagă califica fapta drept „asasinat murdar”. In aceeaşi 
zi, Maniu, trăgând o concluzie politică conform obiectivelor partidului său de înlăturare a 
regimului instaurat, a remarcat că „toale aceste crime au condamnat definitiv Statul 
legionar şi pe Antonescu personal”. Costică Mihăiescu semnala că „Antonescu este turhal 

pe legionari", iar Hudiţă era prevenit că fusese şi el căutat la vechea sa adresă din strada 
Ştirbei Vodă! În ziua următoare, Jurnalul înregistra moartea lui lorga. Cu acest prilej a 
avut loc o discuţie de-a dreptul penibilă în biroul politic al partidului, unde animozități 
politice şi personale - inclusiv cazul autorului Jurnalului - au făcut să fie făcute aprecieri 
partizane şi mai ales unilaterale, intervenția finală a lui Maniu dovedindu-se însă mai 
ponderată. În aceeaşi zi, a avut loc la Ministerul Educaţiei Naţionale o nouă discuţie între 
loan Hudiţă şi grupul de intelectuali legionari din ziua precedentă, dintre care numai 
P.P. Panaitescu a încercat a justifica crimele, exceptând pe cea a lui Madgearu. El a 
lansat chiar ideea ca Antonescu să „treacă” Mişcării legionare „întreaga putere”, în timp 
ce Chirnoagă a pledat pentru retragerea legionarilor de la guvernare. 

În ziua de 29 noiembrie este descrisă în Jurnal „atmosfera de amenintare şi 
teroare” în care au avut loc înmormântările lui Madgearu şi lorga. Tragicele evenimente 
au fost însă şi ocazia unei acţiuni politice, inițiate în principal de Maniu, prin care s-a 
cerut lui Antonescu să se retragă lăsând loc formării unui alt guvern, naţional, în care 
evident Partidul Naţional Țărănesc urma să joace rolul principal. Negândindu-se însă a 
lăsa frîiele puterii, pe 30 noiembrie generalul l-a primit în audiență pe Mihalache, căruia 
i-a anunțat că „o ruptură este inevitabilă ...pe fcurând” între el şi legionari şi-i repeta 
propunerea de a intra în guvernul său. Comentând cele relatate de Mihalache, Maniu a 
remarcat sec: „Antonescu ia fanteziile sale drept realitate”; de altfel, el avea să refuze să 
participe la sărbătoririle de la Alba lulia de 1 decembrie . 

Evident că se mergea spre o ruptură între Antonescu şi Mişcarea legionară, dar 
conjunctura externă, mai ales după aderarea la pactul tripartit, a făcut ca acest mariaj 
dificil să mai continue încă două luni. Între timp, Jurnalul mai dezvăluia legăturile amicale 
pe care loan Hudiţă le-a avut cu foştii săi colegi din universitatea ieșeană - Găzdaru şi 
Chirnoagă - membri marcanţi ai Mişcării legionare şi totodată implicaţi, ca şi 
P.P. Panaitescu, în operaţiile unei comisii de verificare a cadrelor didactice universitare. 
Hudiţă, eliminat din rândurile corpului didactic de la Academia de Comerţ (unde se 
transferase de la Universitatea din laşi) în timpul regimului dictaturii regale, profesor la 
Școala Superioară de Arhivistică, unde fusese apoi numit în ultima perioadă a amintitei 
dictaturi, dorea să ajungă în rândurile corpului didactic al Facultății de Litere şi Filozofie 
a Universităţii din Bucureşti. Vacanţa produsă prin pensionarea forțată a lui Nicolae lorga 
se pare că-i oferea o perspectivă; apoi „în cursă” a apărut şi Gheorghe Brătianu, până la 
urmă comisia înclinând spre o împărţire a catedrei între Brătianu şi Hudită, soluţie la care 
nu s-a ajuns, deoarece lucrările comisiei nu au mai avut valabilitate după rebeliune. 
Urmașii la catedra lui lorga vor fi profesorii Gheorghe Brătianu, venit de la laşi, şi 
Constantin Marinescu, provenit de la Universitatea din Cluj. loan Hudiţă avea şi el să 
obțină numirea sa în funcția de conferențiar de istorie a diplomaţiei, fiind apoi avansat 
profesor. 

Jurnalul dezvăluie relaţiile de amiciţie dintre autorul său şi foştii săi colegi din sus 
amintita comisie, fără ca aceasta să însemne însă o adeziune a sa la pozitiile lor. Discuţiile pe 
care ei le poartă aruncă o lumină interesantă asupra lumii intelectuale legionare şi asupra 
opțiunilor ei, uneori divergente. Eugen Chirnoagă şi mai ales Dumitru Găzdaru apar pe 
poziții mai moderate, în timp ce Panaitescu se arată cu mult mai excesiv, fiind chiar, 
potrivit lui Găzdaru, „un mare naiv, care-şi face iluzii prea mari despre posibilitățile 
noastre de a guverna singuri”. Hudită le înmânează un memoriu în care el descria 
ilegalităţile săvârşite în Universitatea din laşi, evident oglindind şi antipatii şi resentimente 
proprii. De asemenea, el apăra cauza colegului şi prietenului său Nicolae Șerban, titularul 
catedrei de franceză de la laşi, care dorea să se transfere la Bucureşti. 

proprii. De asemenea, el apăra cauza colegului şi prietenului său Nicolae Şerban, titularul 
catedrei de franceză de la laşi, care dorea să se transfere la Bucureşti. 

Găzdaru îl vizita, era invitat la masă şi-i aducea documente ale comisiei, iar el 
era invitat la Chirnoagă la 8 ianuarie. Dar, cum evidențiam, aceste relaţii n-au dus la o 
părăsire a propriilor poziții. „„Găsesc sprijin - nota loan Hudiţă la 1 octombrie - în rezol- 
varea intereselor mele în învățtimânt tocmai de la legionari, a căror mişcare am detestat-o 
şi o detest mai departe! Acum văd ce rol important joacă prieteniile personale!” În sensul 
păstrării propriilor atitudini, în discuţiile cu Găzdaru, Hudiţă nota în Jurnal „o mărturisire 
interesantă” a acestuia referitoare la „strânse raporturi cu Maniu”, pe care ar fi trebuit să 
le stabilească Mişcarea legionară şi el, la rândul său, îi mărturisea că partidul său avea 
„nevoie de tineretul legionar, în care se află elemente fbune”. De asemenea, pentru a 
evidenția poziția principială pe care a rămas totuşi Hudiţă, merită a fi reliefată notația sa 
din 4 februarie, după rebeliune, când lucrările comisiei deveniseră caduce: „Prefer să 
rămân mai departe profesor la Şcoala de Arhivistică, fericit că a scăpat tara de Statul 
legionar. 

Una din dominantele Jurnalului este şi problematica externă, preocupare de bază 
şi constantă a autorului său. Zi de zi, loan Hudiţă urmărea evoluţia evenimentelor legate 
de desfăşurarea celui de-al Doilea Război Mondial, operaţiile de pe fronturi - cel aerian, 
cel din Albania şi Grecia, cel din Africa -, dar mai ales activitățile politice desfăşurate pe 
plan internaţional. Optimistul loan Hudiţă - de altfel, el însuşi nota la 16 septembrie că 
făcea prietenilor. săi „injecții de optimism” - interpreta ştirile văzând neîncetat numai 
jumătatea plină a paharului! El îşi „încărca bateriile” ascultând cu o regularitate mate- 
matică - ceea ce a făcut, de altfel, până la sfârşitul vieţii! - ştirile şi comentariile postului de 
radio Londra. „In fiecare seară, însemna el la 10 septembrie, înainte de culcare, simt ne- 
voia să ascult la Radio Londra astfel de ştiri care mă dispun pentru un somn liniştit”. 
Injecţiile sale de optimism aveau efect şi asupra colegilor săi din biroul partidului, la 
28 septembrie Hudiţă notând: „Ne-am despărţit într-o atmosferă de mult entuziasm şi 
optimism ”. 

Pentru Hudiţă înfrângerea puterilor Axei era certă, chiar şi în momentele în care 
indiscutabilele succese germane alimentau mai ales opinii contrare. Pentru el, Anglia era 
invincibilă, iar prin forta împrejurărilor, Statele Unite aveau să intre în război, a căror 
evoluţie, din acel moment, avea să ducă la zdrobirea celui de-al Treilea Reich şi a aliaților 
săi. La 19 septembrie 1940, însemna în Jurnal, deplin încrezător în opiniile sale: 
A Înfrângerea lui Hitler şi Mussolini devine acum vizibilă şi celor mai naivi şi care n-au 
idee de politică externă”. Hudiţă considera comunicatele germane „pline de minciuni şi 
exagerări”, susținea că pierderile germane în avioane în bătălia deasupra Angliei erau de 
4, 5 ori mai mari decăt cele britanice, pe cât putea minimaliza efectele bombardamentelor 
germane şi în schimb nota aproape zilnic, stereotip în bună măsură, gravele efecte ale 
bombardamentelor britanice asupra centrelor industriale ori porturilor din Germania sau 
din țările ocupate, ironiza slabele prestații militare italiene în Albania, Grecia şi Africa.. 
Totodată, el respingea tezele celor ce susțineau că Anglia „va dispărea ca putere 
mondială” şi se arăta chiar iritat de faptul că interlocutorii săi, mai ales „toți cu avere”, 
„preferă pe nemți” şi pe Hitler lui Stalin! 

Când s-a încheiat Pactul tripartit, loan Hudiţă îl interpreta optimist şi în perspectivă 
- trebuie recunoscut - justificat, ca „cea mai mare greșeală de politică externă", deoarece 
astfel amenintate „direct” de Japonia, Statele Unite aveau să fie silite să se implice în 
conflagrație. „Pactul Berlin-Roma-Tokio, nota el, va determina intrarea în război a colosului 
american”. Maniu avea, de altfel, o opinie apropiată. „Acest pact, spunea el conform 
Jurnalului, reprezintă o încercuire a Rusiei şi o amenințare la adresa Statelor Unite”. Tot 
astfel - ca şi Maniu - consideră zvonurile de pace „simple scornituri”. Este însă drept că 

atunci când a primit veşti direct de la a cunoştinţă engleză privind dezastrele pricinuite de 
bombardamentele germane, nota: „Veşti f. proaste şi triste de la Londra”. 

În a doua jumătate a lunii octombrie, Fudiţă a continuat să înfătişeze optimist 
evoluția războiului aerian, de data aceasta putându-se sprijini şi pe slăbirea atacurilor 
aeriene germane, ca şi pe evidenta renunțare sau. cel puțin amânare la debarcare. 
„Cartiere întregi au fost distruse în întregime”, însemna el la 17 octombrie în legătură cu 
bombardarea - Berlinului, pentru -ca o săptămână mai târziu să menționeze 
„bombardamente teribile engleze”, care „au făcut harcea-parcea obiectivele militare și 
porturile germane”; în schimb, nota el, germanii „nu mai reuşesc” să ajungă cu avioanele 
deasupra Londrei, ori bombardamentele asupra Londrei slăbese „pe fiecare zi”, ori 
germanii atacă „de-abia cu câteva zeci de avioane”, iar când atacul a avut loc masiv, 
atunci el s-a desfăşurat „cu pierderi mari de tot”. 

Al Treilea Reich reprezenta evident, în opinia lui Hudită, dar şi a lui Maniu, 
primejdia cea mai mare; semnificative sunt în această privință mărturisirile lui Maniu din 
18 noiembrie, când el declara - ca şi Kogălniceanu în celebrul său discurs de la Academie 
din 1991! - că „toată formația mea intelectuală e germană”, dar, când denunta totodată 
primejdia pe care o reprezenta Germania sub conducerea lui Hitler şi califica drept „iluzii 
deşarte” a se pune „bază pe promisiunile conducătorilor de azi ai Reichului”. Interesantă 
era şi poziția lui Madgearu, în general înclinat spre realizarea unui modus vivendi cu 
generalul Antonescu, dar care se arăta categoric opus planurilor „înfeudării totale a 
economiei țării în spaţiul economic al Germaniei”. Din însărcinarea conducerii partidului 
său, Madgearu a întocmit un memoriu destinat lui Antonescu privind primejdia înrobirii 
economice a țării, calificat de Hudiţă - în general nu prea binevoitor lui Madgearu! - drept 
făcând asupra membrilor biroului, inclusiv a lui, „bună impresie”. ,,Primejdiile” semnalate 
de Madgearu sunt confirmate de Mircea Cancicov lui lonel Pop, Cancicov transmițând şi 
ulterior informaţii în această privință conducerii partidului căruia el nu-i apartinea. 

Problema Ardealului de Nord, a refugiaților, represiunile autorităţilor ungare, îl 
fac pe Maniu „trist şi îngrijorat”. Tentativele pe care le-a făcut Maniu pentru a determina 
la o rezistență generalii comandanţi din Transilvania nu au avut succes şi, de asemenea, 
preşedintele Partidului Naţional Țărănesc a renunțat la convocarea unei mari adunări 
protestatare la Alba Tulia, de teama consecinţelor pe care le-ar fi putut avea aceasta chiar 
pentru menţinerea unității statale a românilor. Situaţia a determinat totuşi o campanie de 
presă oficială şi chiar un discurs al lui Horia Sima ținut la Braşov. La 21 octombrie, în 
Jurnal se nota că se ajunsese la 12 000 de români refugiaţi din părțile cedate. în urma 
dictatului de'la Viena. Pentru partizanii Axei, o reluare a acestor teritorii - o spunea 
Mihail Manoilescu lui Hudiţă - nu se putea realiza decât sprijinindu-se acțiunea expan- 
sionistă a lui Mussolini în Balcani, dictatorul italian urmând apoi să sprijine revendicările 
României. 

Problema recuceririi Basarabiei şi a Bucovinei de Nord era şi ea prezentă în 
Jurnal. Mulţi dintre interlocutorii lui loan Hudiţă - între alții C.C. Giurescu, la 13 septem- 
brie - considerau că ea urma să aibă loc prin conlucrarea generalului Antonescu cu 
germanii şi prin concursul pe care el urma a-l da „la doborârea bolşevismului ". Generalul 
David Popescu confirma şi el acest plan al hii Antonescu. Înăuntrul conducerii Partidului 
Naţional Țărănesc au avut loc discuţii în contradictoriu privind pozitia partidului într-o 
atare împrejurare. Pan Halippa şi Sauciuc Săveanu se arătau partizani ai sprijinirii lui 
Antonescu. Într-o primă fază, la 19 septembrie, chiar şi Maniu accepta o acțiune militară 
până la Nistru. Trei zile mai târziu, Hudliţă era primit de generalul Antonescu, care i-a 
declarat că nădăjduia să elibereze, cu ajutorul lui Hitler şi al lui Musssolini, „Basarabia şi 
nordul Bucovinei şi poate, până la urmă, dacă-mi va ajuta Dumnezeu, şi Ardealul de Nord”. 

Dacă „foarte multă lume” gândea cam în acelaşi sens, chiar şi dintre cei care nu erau de 
acord cu politica internă a lui Antonescu, în schimb Maniu şi-a definit încă la sfârşitul 
lunii septembrie poziția sa nuanțată faţă de problemă. EI s-a pronunţat pentru adoptarea 
unei poziţii de neutralitate, în momentul unui eventual conflict germano-sovietic şi apoi la 
inițierea, profitându-se de conflict, a unor tratative pentru restituirea teritoriilor în cauză, 
convins fiind că Uniunea Sovietică „va înțelege”, ceea ce ne îndoim că reprezenta o 
viziune justă asupra realităților poziţiilor sovietice! 

În întreaga toamnă 1940, starea de tensiune româno-sovietică a persistat. La 10 
septembrie se nota în Jurnal că „de două zile circulă tot feluri de ştiri privitoare la un 
iminent atac din partea Sovietelor”, adăugându-se că aceste „zvonuri. circulă în tot 
lungul frontierei cu Sovietele”. loan Hudiţă refuza a le lua „în serios” şi chiar considera 
că „Antonescu a reluat tactica lui Carol de a menţine o atmosferă de incertitudine dinspre 
ruşi, pentru ca opinia publică să înghită uşor supunerea fată de dictatul de la Viena şi 
alianța cu puterile Axei”. Două săptămâni mai târziu, Stelian Negoiescu, venind de la 
Poieni, declara însă şi el lui Hudiţă că era „convins că Sovietele nu remun(ă la ocuparea 
Moldovei". Dar tot atunci se discuta şi ipoteza inversă, aceea a atacului dezlănțuil. de 
Germania împotriva Uniunii Sovietice. În această privință, basarabeanul Anton Crihan 
exprima un punct de vedere apropiat de cel al lui Maniu, pronunțându-se pentru neutra- 
litate şi negocieri în vederea recuperării teritoriilor răpite. La rândul său, loan Hudiţă 
opina: „Noi nu putem merge alături de ea /de Germania/, întrucât ar însemna să luptăm în 
contra Angliei şi aliaţilor ei”. Generalul Ilie Șteflea se arăta şi el „convins că în primăvară 
Hitler va ataca Rusia” „opinie exprimată în ultima decadă din octombrie. 

În luna noiembrie, zvonurile se întețesc. Dacă Maniu nu credea „ într-o ruptură 
apropiată” între Hitler şi Stalin şi avea dreptate, deoarece aveau să mai treacă trei sferturi de 
an până în acel moment, Mihai Antonescu spunea lui Hudiţă că „Hitler ne va ajuta să 
reluăm dreptul nostru din mâinile Sovietelor”. La 14 noiembrie, loan Hudiţă a primit vizita 
a doi colegi ieşeni, profesorii George Pascu şi loan Plăcințeanu, care s-au declarat „siguri 
că în primăvară Hitler va ataca Rusia Sovietică” şi că astfel aveau să poată fi reluate 
teritoriile răpite, la care să se adauge şi teritoriul până la Bug. Două zile mai târziu, după 
şedinţă de birou a partidului, Hudiţă nota că „am rămas cu toţi cu convingerea că în 
adevăr războiul germano-rus nu este deloc exclus”. Din nou s-au intensificat apoi şi 
zvonurile privind un iminent atac sovietic, colonelul Marinescu transmițând în această 
privință ,, informatiile sigure” ale Inspectoratului Jandarmeriei, în timp ce profesorul Emil 
Vîrtosu, colegul lui Hudiţă la Școala Superioară de Arhivistică, îi semnala că la Galaţi se 
stătea cu lucrurile pregătite de fugă din cauza masării de forțe sovietice în preajmă. Acum, 
Hudiţă a ajuns şi el la concluzia că Hitler, neputând înfrânge Anglia, nu avea altă soluţie 
decât de a ataca pe sovietici. 

La 28 noiembrie, se nota: „Războiul împotriva Sovietelor devine pe zi ce trece tot 
mai probabil”, pentru ca două zile mai târziu să se înfăţişeze opinia lui Antonescu, exprimată 
într-o audienţă acordată lui lon Mihalache: „Antonescu i-a vorbit apoi despre iminenţa 
războiului germano-rus. El a tinut să precizeze că în această privință el nu are nici o 
informaţie directă din partea forurilor oficiale germane, însă că aceasta este convingerea 
lui adâncă pe care şi-a format-o din discuţiile particulare pe care le-a avut cu diverşi 
fruntaşi hitlerişti”. a 

După asasinatele din noiembrie, tensiunile dintre Antonescu şi legionari s-au 
accentuat, în timp ce zvonurile privind izbucnirea conflictului germano-sovietic au sporit şi 
ele. La începutul lunii decembrie, ofițeri germani în civil au inspectat poziţiile sovietice de 
la graniţă, pentru ca Ghiţă Pop şi Mihai Popovici să arate că reprezentanţi ai saşilor şi 


13 


IOAN HUDIŢĂ 


şvabilor vorbeau pe fată de un război „inevitabil şi apropiat”. În săptămânile următoare, 
ştiri despre un război „inevitabil în primăvară” erau culese atât de doctorul Lupu şi fratele 
său Costache, cât şi de Vasile Hudliţă de la evreii moldoveni. O poziţie interesantă o va 
avea în această privinţă şi basarabeanul moş lon Codreanu, care opina că un atac german 
avea să fie întâmpinat de „o rezistență teribilă din partea populației”. 

În privința conflictelor interne, ministrul plenipotenţiar al Germaniei la Bucureşti, 
Fabricius, sprijinea pe Antonescu pe lângă autorităţile centrale germane, în timp ce agenți 
ai S.S.-ului sfătuiau şi mai ales îndemnau pe legionari la o desprindere de Antonescu. Acesta 
a început să-şi ia măsuri de precauţie, supraveghind pe generalul Petrovicescu, ministrul 
de Interne, partizan al legionarilor. O rudă a profesorului Hudiţă, el însuşi ofițer superior, 
îi declara la 26 decembrie că „militarii sunt toți cu Antonescu şi detestă pe legionari”; 
peste vreo zece zile, comandorul Zimţea susținea şi el că „armata va trage cu entuziasm în 
ei, ca în nişte trădători de patrie”. La rândul său, spre sfârşitul anului 1940, Maniu îşi 
exprima opinia că „dacă Hitler se pregăteşte să atace Sovietele, atunci sigur el va prefera 
pe Antonescu”. Acest sprijin ipotetic ascundea însă şi primejdii, semnalate chiar de Hudiţă 
la 31 decembrie: „De azi înainte, Hitler poate obtine orice de la Antonescu, amenin- 
țându-l, în orice moment, cu legionarii”. Două zile mai târziu, fruntaşul legionar Găzdaru 
remarca, în ceea ce îl privea, că „nemții ne joacă pe toți după cum le dictează interesele”, 
în timp ce generalul Antonescu i-a declarat profesorului Lupu că „e sigur sută-n sută de 
sprijinul lui Hitler”. 

La nivelul conducerii Partidului Naţional Țărănesc, pozițiile erau variate, dacă 
nu chiar opuse. Costică Mihăiescu remarca că Antonescu „fine discursuri frumoase, care 
impresionează”, în timp ce doctorul Lupu susținea că dacă generalul persista în alianța sa 
cu Hitler, el „trebuia neapărat înlăturat”. I se mai reproşa lui Antonescu că nu închisese 
pe Carol II sau chiar că nu-l executase! Mihalache, în schimb, a primit din nou vizita lui 
Mihai Antonescu la Dobreşti, a doua zi de Crăciun şi a văzut pe general la 3 ianuarie 1941, 
Mihai Antonescu vorbindu-i de iminenta despărțire de legionari şi de faptul că lon Antonescu 
se gândea la formarea unui „guvern naţional”, în care să intre câte 2-3 liberali şi 2-3 fără- 
nişti, în frunte cu Gheorghe Brătianu şi Mihalache, plângându-se, în schimb, de Maniu, 
care „îl atacă peste tot şi-l consideră nebun”. Mihalache propunea, în consecinţă, la 4 
ianuarie 1941, ca Antonescu „să fie ajutat să restabilească ordinea în țară”, iar Mihai 
Popovici sugerase chiar să înceteze „orice activitate de partid până la sfârşitul războiu- 
lui”. Lupu şi Hudiţă s-au opus vehement celor doi, cel de-al doilea cerând ca Antonescu 
să-şi dea demisia, iar Maniu a cerut ca generalul să fie combătut continuu! Interesantă a 
fost şi întrevederea pe care a avut-o loan Hudiţă cu Lavrentiev, la cererea reprezentantului 
Uniunii Sovietice la Bucureşti, în ziua de 18 ianuarie, în care planul privind revendicarea 
provinciilor răpite pe cale de negociere a fost dezvăluit diplomatului sovietic. 

Pe măsură ce ciocnirea dintre Antonescu şi Mişcarea legionară se apropia, 
intelectuali ca profesorii I. Petrovici şi N. Herescu îi exprimau sprijinul, deoarece „va 
pune la punct pe legionari” şi Petrovici propunea chiar „să se facă zid în jurul lui”. Încă 
de la 6 ianuarie 1941, Hudiţă nota: „Legionarii pregătesc o lovitură. Adună arme, muniții 
şi concentrează în Capitală multe din cadrele lor bune din provincie”. Totodată, fruntaşi 
intelectuali legionari - ca Chirnoagă şi Găzdaru - îl învinuiau pe general de „„nesinceritate 
față de legionari, de ambiţie bolnăvicioasă şi de spirit îngust de politicianism ordinar", 
acuzându-l în plus că era „înțeles cu Tătărescu şi foştii carliştii”, afirmaţie combătută de 
Hudiţă. La 7 ianuarie, Horia Sima şi Alexandru Ghica l-au vizitat pe Antonescu de ziua 
numelui, dar relaţiile lor nu s-au ameliorat. Peste câteva zile, Jurnalul consemna distribuirea 
către legionarii din „echipele de şoc” a „revolverelor cu cartuşe”. Antonescu a plecat 

apoi să-l viziteze pe Hitler şi evident să capete „focul verde” pentru a reprima pe 
legionari. Dar doctorul Lupu se întreba dacă el nu avea să fie oprit de Hitler! 

Mişcarea legionară a trecut pe urmă la o fază nouă a pregătirilor ei insurecțio- 
nale, corpul legionar condus de Dumitru Groza făcând „exerciţii de tragere, cu puşti şi 
mitraliere”. La 16 ianuarie se nota: „Mare nelinişte în atmosfera Capitalei. Grupuri, 
grupuri de legionari, în uniformele lor verzi, aleargă grăbiţi, pe jos sau în camioane”. Cu 
o seară mai înainte, Antonescu se reîntorsese de la Hitler. La 19 ianuarie, demonstrativ, au 
loc în diferite centre întruniri legionare cu tema „Lupta Germaniei şi Italiei pentru 
instaurarea unei noi ordini europene”, cu evidentul ţel de a-l supralicita pe general în fata 
celor două puteri „protectoare”. 

Zilele de confruntare se apropiau. Îngrijorări existau în rândurile membrilor mar- 
canți şi mai ales ale fruntașilor ţărănişti. Costică Mihăiescu se temea de poziția unor tineri 
ofițeri, temându-se de simpatii legionare ale acestora. Lupu, pesimist, credea că Hitler 
avea să sprijine pe legionari, deoarece de la aceştia putea obţine „supunere oarbă”. De la 
18 ianuarie, Maniu dormea, pentru siguranța sa, în afara oraşului, la ferma colonelului 
Sfetescu. Peste două zile, Vasile Serdici anunța că legionarii „vor lua puterea printr-o 
mişcare de stradă, susținută de trupele germane”, dar Ștefan Mihăiescu şi Constantin 
Hoisescu l-au combătut. Ziaristul Teodorescu-Branişte semnala că legionarii se înfățișau 
germanilor ca singurii care puteau asigura „o colaborare sinceră şi loială”, în timp ce 
ziaristul D. Mazilu informa pe fruntașii ţărănişti asupra trenului „ticsit de legionari, înarmaţi 
cu pistoale şi care au intonat tot drumul imnuri legionare” cu care călătorise de la 
Râmnicu Sărat, prin Buzău şi Ploieşti. „Dacă Antonescu va reuşi să se despartă de aceşti 
fanatici primejdioşi, conchidea Hudiţă, va merita toată stima țării. Încep şi eu, de azi 
înainte, să doresc victoria lui Antonescu”. 

La 21 ianuarie, rebeliunea a fost declanșată şi ea s-a desfăşurat până în dimi- 
neaţa de 23 ianuarie. Forţele legionare s-au concentrat „în diferite puncte din Capitală”. 
Petrovicescu şi Alexandru Ghica au fost destituiți. Generalul Dumitru Popescu a fost numit 
ministru de Interne, iar generalul Constantin Sănătescu comandant militar al Capitalei. 
Focurile de armă au început să fie trase. Prefectura Poliției, unde legionarii s-au bari- 
cadat refuzând s-o predea, şi Teatrul Naţional au fost înconjurate cu trupe şi alt punct 
principal de conflict a fost în preajma Președinției Consiliului de Miniştri, mai ales la 
Cazarma gardienilor publici, ocupată şi ea de legionari. Se auzeau împuşcături şi bubui- 
turi de obuze „ca pe front”. In tot oraşul s-a instalat o stare anarhică. Poliţia s-a făcut în 
bună măsură nevăzută, de teamă sau din complicitate. Cartierele evreieşti şi prăvăliile 
evreieşti au devenit ținta atacurilor şi jafurilor, executate de legionari sau de borfaşi. 
Jurnalul descrie sugestiv acest episod dramatic al unui oraş aflat într-o stare anarhică şi 
înregistrează şi fragmente din manifestul lui Sima către legionari, în care li se cerea să 
primească „botezul morții” „cu seninătatea strămoşilor traci”! Totodată, surse legionare 
difuzau informaţii false privind trecerea masivă a unor mari unităţi din țară de partea 
Mişcării legionare. 

Evreii bucureşteni se găsiseră într-o situaţie deosebit de grea, încă din perioada 
anterioară. Jurnalul semnalase prădăciuni şi chiar ucideri în cartierele Dudești şi Văcăreşti în 
zilele asasinatelor de la Jilava, menţionase informaţiile date de doctorul Lupu în decembrie 
1940, personal foarte legat de comunitatea evreilor, privind prădarea evreilor de 
„bijuterii, bani, covoare” şi care în caz de rezistenţă erau „ înjunghiaţi sau împuşcaţi pe loc”. 
Interesantă era şi informaţia privind cerința adresată generalului Antonescu de a se 
organiza gărzi naţionale evreieşti de autoapărare. A urmat excluderea evreilor de la 
serviciul militar - decisă de data aceasta chiar de general - şi apoi arestările de evrei la 
Fălticeni, Paşcani, Suceava, Rădăuţi, dar şi în Transilvania sub învinuirea de comunism, 

învinuire considerată cu un anumit scepticism de Hudiţă privind veracitatea ei. Cu o 
săptămână înainte de rebeliune, se nota preluarea prin constrângere de la evrei a maguzi- 
nelor, fabricilor şi cinematografelor. În această ambianţă, când s:a declanşat rebeliunea şi 
du dispărut de pe teren fortele de ordine urbane - între altele şi deoarece armata opera mai 
ales în punctele nevralgice ale insurecției - au avut loc scene îngrozitoare în timpul eveni- 
mentelor din 21- 23 ianuarie. La 24 ianuarie Jurnalul avea să semnaleze - încercând un 
bilanț şi exagerând cifrele în atmofera fierbinte a momentului - câteva sute de evrei bucu- 
reşteni morţi „spânzurați ca animalele”, sinagogi şi sute de case distruse „din temelie”. 

Fudiţă a dormit la profesorul Lupu şi în noaptea de 22 spre 23 ianuarie, 
împreună cu doctorul Lupu. Mai înainte însă ei au luat măsuri de pază şi protecție a 
clubului partidului din sirada Clemenceau şi a sediilor de culori (sectoare). „„ Dezordinile şi 
anarhia au durat toată noaptea”, dar, în zori, Sima a dat ordinul de încetare a focului 
forțelor rebele, continuându-și rezistența inutilă doar cei din Prefectura Poliției. Pentru 
Hudiţă era a treia noapte de când, împreună cu doctorul Lupu, îşi găsise adăpost în 
locuința profesorului Lupu. Dimineaţa el a telefonat lui Mihai Antonescu, felicitând prin 
intermediul său pe general, iar Lupu a adresat direct lui Antonescu, telefonic, „din tot 
sufletul” „recunoştinţa sa şi a prietenilor”, mesaj care era destul de diferit faţă de dorinta 
de înlocuire a generalului, pe care el o exprimase cu nici o lună mai înainte! 

„De azi înainte - spusese loan Hudiţă la 22 ianuarie, când încă rebeliunea nu 
fusese înfrântă şi când mai ales nu era încă deplin limpede care avea să fie, până la urmă, 
atitudinea forțelor germane aflate în România - Antonescu nu va mai avea nici curajul şi 
nici autoritatea necesară de a lupta cu noi; tot răul spre bine”. În realitate, generalul nici 
nu avusese această intenţie şi nici n-o avea. Dacă ar fi avut-o ar fi putut acționa, dar n-a 
făcut-o, în tot cursul dictaturii sale, mărginindu-se la un dialog în contradictoriu în cursul 
audienţelor acordate sau prin răspunsurile la memoriile cu care era asaltat. 

În orice caz, pentru conducerea Partidului Naţional Țărănesc a existat speranta, 
în momentul rebeliunii şi după înăbușirea ei, într-o schimbare de atitudine a generalului nu 
atåt faţă de ea, cât mai ales pe plan extern. Chiar la 23 ianuarie, când s-au dus să mulfu- 
mească tinerilor ţărănişti care privegheaseră. Clubul partidului, Lupu şi-a exprimat 
nădejdea că generalul Antonescu „a înțeles. greşeala de a fi adus la putere oameni 
nepregătiți şi dornici de căpătuială ”, ceea ce putea fi interpretat ca un îndemn la utilizarea 
în viitor a cadrelor pregătite şi nedornice de căpătuială ale partidului său. Hudiţă mai nota, 
putin cam caragialesc, date fiind împrejurările: „Ne-am despărțit într-o atmosferă de mare 
entuziasm”; de altfel, ei s-au «us apoi la Lupu, în garsoniera acestuia din strada Episcopiei, 
pentru a sărbători victoria armatei... cu cafele, prăjituri şi câte un pahar de vin! Între timp, 
în oraş partizanii Mişcării legionare încă mai sperau că le vor veni în ajutor... tunurile 
generalului Dragalina, aşa cum Hudiţă i-a auzit vorbind pe vecinii săi de casă legionari. 

În dimineaţa de 24 ianuarie s-au predat şi legionarii care rezistaseră la Prefectura 
Poliţiei, fiind „ încolonaţi şi transportaţi pe jos” la Malmaison, „între cordoane de soldaţi 
şi huiduieli ale mulțimii”. În aceeaşi zi, fruntașii ţărănişti au înregistrat informația privind 
împiedicarea regelui Mihai I de d veni la Bucureşti, chemat ca mediator de conducerea 
Mişcării legionare, informaţie confirmată în Jurnal din mai multe surse. În ceea ce priveşte 
biroul politic al Partidului Naţional Țărănesc, conducătorul său luliu Maniu considera mài 
departe guvernarea lui lon Antonescu „iremediabil compromisă” şi susținea că era cazul 
demisiei generale, pentru ca regele să poată forma „un guvern naţional, care să restabilească 
Constituţia din 1923 şi regimul democratic”. Dar, sceptic, „ Lupu a ofiat şi n-a zis nimic, 

La 25 ianuarie, Hudiţă a fost primit de Mihai Antonescu, căruia i-a adresat o 
primă întrebare privind relația dintre generalul Antonescu şi Germania, ţărănişti 

nădăjduind ca în cazul unor tensiuni dintre general şi Reich să se ajungă la o determinare 
a schimbării politicii externe a regimului şi deci să se poată realiza o nouă formulă de 
guvernare. A doua întrebare s-a referit la stadiul relaţiilor cu Mişcarea legionară după 
rebeliune. Dacă principalul colaborator al generalului a negat existența unei stări 
fensionale cu Germania, în schimb a declarat că, în privința legionarilor, „nu mai este 
posibilă nici o colaborare”. Mihai Antonescu a mai susținut că „numai el - lon Antonescu 
- poate asigura liniştea, ordinea şi colaborarea armatei noastre în cazul unui conflict cu 
Sovietele” şi l-a anunțat pe loan Hudiţă că, pentru moment, avea să se formeze „un guvern 
de militari”. 

Comentând discuția lui Hudiţă cu Ică Antonescu, Maniu a opinat că Horia Sima 
n-ar fi pornit rebeliunea dacă n-ar fi avut promisiuni germane, în timp ce, practic, Hudiţiă 
a susținut că ar fi fost util ca Antonescu să fie convins că „nemţii au jucat pe două tablo- 
uri”, pentru că atunci se putea declara „de partea noastră” şi putea adopta o poziție de 
neutralitate, el uitând însă de angajamentul ferm care exista față de Pactul tripartit! În 
aceeași seară, Hudiţă a primit musafiri, „Toți, nota el, se bucură sincer de victoria lui 
Antonescu şi dezaprobă cu indignare crimele şi jafurile comise de legionari”. Colonelul 
Marinescu a adus în discuţie informaţia interesantă a blocării din ordinul generalului 
Antonescu a trupelor germane în cazărmi pentru a le împiedica să intervină, Participarea 
lui Neubacher şi a lui P.P. Panaitescu la discuţiile referitoare la încetarea rebeliunii, care 
au fost purtate cu generalul Antonescu, a fost şi ea semnalată. Dintre musafirii lui Hudiţă, 
mai mulți au criticat „aspru de tot” pe Antonescu, învinuindu-l că adusese coloana a V-a 
la putere! 

La 26 februarie, Hudiţă a primit de la colonelul Marinescu o primă listă cu 
victimele rebeliunii dintre militari, legionari şi evrei, în total 350 morţi şi 377 răniţi. Într-o 
şedinţă a biroului partidului din aceeaşi zi, a avut loc o altercație între Maniu şi doctorul 
Lupu, Întrucât acesta din urmă declarase că ei datorau lui Antonescu „restabilirea ordinii 
şi poate chiar viața”, ceea ce fusese combătut de Maniu, „furios şi congestionat la faţă” - 
ceea ce exprima o stare de nervi cu totul neobişnuită la preşedintele Partidului Naţional 
Țărănesc. În ziua următoare, Maniu a cerut lui Hudiţă să redacteze proiectul unui nou . 
memoriu, destinat atât generalului căt şi regelui, în care să se ceară demisia lui Antonescu 
şi formarea unui guvern „de largă unire naţională". 

La 28 ianuarie 1941, s-a anunțat formarea noului cabinet alcătuit din militari, 
semnalându-se totodată în Jurnal, în temeiul unei informaţii primite de Hudiţă de la 
Costică Mihăiescu, că la legionari exista o stare de „derută generală şi jale mare”. 
Informaţii primite de la colonelul Marinescu sunt și ele consemnate, a doua zi, privind 
amestecuri germane în rebeliune și transportarea fruntașilor legionari în camioane şi uni- 
forme germane în afara țării. Sunt semnalate, zi de zi, descoperirea de depozite de arme 
legionare descoperite şi anunţate de autorităţi. În fiecare zi au fost arestaţi alți fruntaşi ai 
rebeliunii - între ei colonelul Zăvoianu și poetul Radu Gyr - cifra celor arestaţi crescând 
necontenit pentru a atinge, la 4 februarie, 2257 persoane rămase arestate la Bucureşti şi 
2776 în țară! 

Acțiunea politică a Partidului Naţional Țărănesc a continuat, căutându-se, evident, 
a se folosi momentul de incertitudine cauzat de rebeliune şi de consecințele ei. La 31 ia- 
nuarie, Mihalache a fost primit în audiență de Antonescu, care „apără energic pe Hitler", 
declarând că doar „elemente răzlețe şi iresposabile” din partea germană sprijiniseră pe 
rebeli. În ziua următoare, biroul partidului a aprobat proiectul de memoriu, care, solici- 
tându-i-se demisia, avea să fie trimis prin poştă generalului şi dus la Palat de Ghiţă Pop. 
Un memoriu aproape identic, dar „redactat în termeni mai blânzi, dat tot atât de ferm ca 
fond” a fost trimis şi de Dinu Brătianu, conlucrarea strânsă a celor doi conducători ai 
partidelor istorice continuând. În data de 5 februarie, Mihai Antonescu a chemat într-o 

seară pe Hudiţă, ca urmare a primirii memoriului, căutând a exercita indirecte presiuni 
pentru domolirea acțiunilor de opoziție. 

Jurnalul cuprinde şi alte informaţii ce merită a fi semnalate: date referitoare la 
N Titulescu, ori mai bine zis la treptata înrăutățire a stării sănătăţii sale (informaţii primite 
prin Ispasiu, la rândul său informat de Nenişor, secretarul şi apropiatul lui Titulescu), o 
scrisoare adresată de Petru Groza lui Ghiţă Pop, în care acesta considera inevitabilă 
alianța cu Hitler, fiind „singurul om” care putea „ajuta” la recuperarea provinciilor pier- 
dute în iunie 1940, descrieri ale atmosferei generale din Bucureştii toamnei şi iernii 1940 
şi informaţii referitoare la viaţa cotidiană a familiei Hudiţă. Acestea din urmă sunt intere- 
Sante pentru a se urmări cum se desfăşura existența unei familii de intelectuali într-un an 
decisiv pentru destinele ţării, an considerat de profesorul Hudiţă dezastruos pentru țară, 
dar şi ca un an de succese personale - dobândirea unei locuinţe proprii, perspectiva 
ocupării unei catedre la Facultatea de Litere şi Filozofie a Universităţii din Bucureşti, 
ocuparea funcţiei de secretar general adjunct al Partidului Naţional Țărănesc, după 
asasinarea lui Madgearu. În ansamblu şi aceste părți ale Jurnalului îşi păstrează o 
neîndoielnică valoare. 

În locul regimului legionar şi al Statului legionar, avea să se treacă la regimul de 
dictatură militară al generalului Antonescu şi totodată drumul spre implicarea României în 
cel de-al Doilea Război Mondial, dar şi spre temporara eliberare şi reîntrupare a provin- 
ciilor răpite în iunie 1940, avea să fie deschis. 


Acad. Dan Berindei 

Sâmbătă, 7 septembrie 1940 

Citind în ziarele de azi Apelul către țară al lui Dinu Brătianu', am înţeles 
motivul pentru care, ieri seară, Maniu” era nemulţumit de el şi făcea aprecieri 
proaste la adresa fruntaşilor liberali, „oportunişti cari nu-şi văd decât de interesele 
lor personale”. Apelul lui Brătianu face o critică justă a regimului lui Carol, în care 
oameni serioşi ca el şi Maniu au fost sistematic ţinuţi în opoziţie, nefiind ascultați 
şi folosiți în opera de guvernare decât linguşitorii şi oamenii afacerişti! Dinu 
Brătianu termină Apelul invitând pe membrii partidului său „să dea întregul lor 
concurs guvernului Antonescu pentru menţinerea ordinii şi întărirea noii Domnii, 
abţinându-se de la orice manifestaţie sau demonstraţie publică”. 

Ziarele de azi publică informaţii asupra manifestaţiei legionare de joi seara 
şi un comunicat din partea mişcării cuziste, care încearcă să apere pe fruntașii ei de 
a fi colaborat cu regimul de dictatură carlistă. Pe cine cred ei că pot înşela, când 
şeful lor, A.C. Cuza, a acceptat funcțiunea de consilier regal, fiind tot timpul o 
lichea carlistă! În Comunicatul lor, ei afirmă că n-ar fi făcut parte din „parlamentul 
odios al lui Călinescu'” şi nici din guvernul lui Gigurtu”. Aştept acum să văd şi pe 
celelalte lichele carliste lepădându-se de regimul pe care l-au servit slugarnic timp 
de zece ani. 

Faptul important al zilei îl reprezintă însă bombardamentele teribile ale 
aviaţiei engleze asupra oraşelor industriale germane şi italiene, precum şi asupra 
localităţilor din nordul Africii deţinute de italieni, ca Tobruk, Derna, Bengasi etc. 
Acum poate vedea şi Hitler cât s-a înşelat de mult asupra Angliei. Are deci 
dreptate Maniu când afirmă că în situaţia de azi Hitler nu are nici un interes să 
tulbure apele în bazinul dunărean. 

Stau acasă toată dimineaţa şi lucrez la Jurnal pentru a trece în el 
evenimentele mai importante ale zilei. Pe la 9 dimineața ne telefoncazā d-na 
Giosanu® ca să ne invite la dejun împreună cu familia Gavrilă Mari inescu’. De data 
aceasta ea nu se mai fereşte să pronunțe la iso numele lui Gavrilă Marinescu. 
S-a isprăvit cu bestia de Carol, cu Urdăr eanu" şi cu toată banda lor de agenți! 

Pe la 11 telefonează Ghiţă Pop” că pleacă cu Maniu până la Braşov şi se va 
reîntoarce mâine. E furios şi el pe Dinu Brătianu pentru concursul pe care vrea să-l 
dea guvernului Antonescu. În lupta pe care noi avem s-o ducem contra executării 
arbitrajului de la Viena rămânem deci, de azi înainte, singuri, căci partidul liberal, 

pentru a salva interesele membrilor săi, s-a hotărât să dea concurs guvernului 
Antonescu şi să nu mai participe la vreo manifestaţie de stradă. Dinu Brătianu a 
capitulat astfel în faţa lui Gh. Brătianu” /.../. 

Cu toată îngrijorarea pe care mi-o inspiră Antonescu'!, cu politica lui de 
colaborare cu nemţii, totuşi am și motive să mă bucur când ştiu că ticălosul de 
Carol şi-a primit în fine pedeapsa de a vedea prăbuşirea operei sale nebuneşti, iar 
toți aceia cari au jucat cartea lui nu ştiu unde să se ascundă de ruşine şi de teama 
viitoarelor sancțiuni! Această bucurie am văzut-o şi azi, la dejunul de la Giosani. 
DI. Gavrilă Marinescu nu mai e omul de altădată, plin de sine, brutal, autoritar, 
atotştiutor, îndrăzneţ şi obraznic. Arată obosit şi teribil de îngrijorat. Plin de 
umilinţă recunoaşte că a pierdut partida şi îl înjură azi pe Carol, fostul său stăpân, 
mai rău decât noi. 

„Mi-am dat seama din prima lună după urcarea lui pe tron, a început G.M. 
spovedania lui, că este un dezechilibrat, un sifilitic incurabil, un amoral, nu prost 
banditul, când nu este în criză de epilepsie, un gangster de mare clasă; a furat ca-n 
codru ori de unde găsea; n-a tolerat niciodată în jurul său oameni independenţi şi 
avea oroare de aceia cari încercau să-i dea sfaturi; îi făcea o plăcere diabolică să 
vadă lumea umilindu-se în faţa lui; nu lua nimic în serios, nu credea în nimic; dacă 
Antonescu nu-i punea revolverul în piept, n-ar fi abdicat niciodată; sfătuit de 
Tătărescu”, Urdăreanu şi Mihail”? era hotărât să facă o baie de sânge în dimineaţa 
zilei de vineri; ştiu acest lucru de la cineva sigur care se afla la Palat în noaptea 
detronării; complicii lui apropiaţi aşteptau, unii în cabinet la Urdăreanu, alţii la 
Statul Major, să se facă ziuă şi să procedeze la arestările fixate de ei; numai două 
lucruri nu ştiu, pe ce forţe se bazau, pentru că pe David Popescu!” nu se bazau, şi 
de unde a aflat Antonescu de complotul care se pregătea în contra lui, a lui Maniu, 
a lui Dinu Brătianu şi a tuturor prietenilor lor. Antonescu s-a purtat prea blând cu 
el, căci putea să-l împuște şi să termine odată pentru totdeauna cu acest monstru 
însetat de sânge. 

Eu nu ştiu încă ce am să fac, dar îți spun d-tale să-l informezi pe Maniu că 
face o mare greşeală că nu curmă răul din rădăcini, proclamând republica şi 
scăpând ţara de o dinastie degenerată; te rog să-i spui lui Maniu să nu aibă mare 
încredere nici în Antonescu, pe care eu îl cunosc foarte bine; este un trăsnit. pe 
bază sifilitică, colosal de ambițios şi total nestatornic în idei; desigur are un mare 
merit că a scăpat țara de un nebun şi de un nemernic deşi, personal, cred că a 
făcut-o la îndemnul lui Fabricius!” şi al lui Horia Sima”. 

G.M. a spus mai multe şi a citat câteva din marile afaceri făcute cu 
schimburile de devize şi cu comenzile de armament; nu le-am mai notat pentru că 
m-am ocupat în Jurnalul meu de ele, la timpul lor. După ce G.M. şi-a vărsat tot 
năduful, a vorbit Giosanu'”, care se simte şi el întrucâtva răspunzător de a fi ajutat 
pe Carol să ocupe cu forţa tronul în 1930. Bineînţeles, vina lui este incomparabil 
mai mică decât a lui G.M., mai ales că de câţiva ani încoace el s-a desolidarizat 
mereu de politica lui Carol şi de veleităţile lui dictatoriale. „Ce bine i-ar fi stat să 
rămână rege constituţional şi să se înțeleagă cu Maniu, zice Giosanu; ţara ar fi 

scăpat de atâtea nenorociri şi frământări şi poate n-am fi ajuns nici la prăbuşirea 
frontierelor”. „Desigur, aşa ar fi fost logic, dacă n-ar fi fost scrântit la cap”, i-a 
răspuns G.M. 

După ce s-a terminat cu capitolul abdicării şi cu politica lui Antonescu, eu 
le-am expus punctul de vedere al partidului nostru faţă de arbitrajul de la Viena, 
care /este/ numit de toată lumea „dictatul de la Viena”. Acest termen de „dictat” 
corespunde adevărului şi permite naţiunii noastre, în cazul că până la urmă am fi 
siliți să-l executăm, să se elibereze de el când se vor prăbuşi Hitler şi Mussolini. 
Gavrilă Marinescu şi Giosanu speră şi ei în victoria Angliei, deşi sunt cam 
sceptici. Războiul aerian pe care Germania îl duce în prezent în contra Angliei îi 
îngrijorează foarte mult. Le repet teza mea cunoscută, cu care combat mereu pe 
toți acei cari se îndoiesc de victoria engleză, că atâta timp cât Statele Unite nu 
intervin direct în război, înseamnă că Anglia se poate apăra singură! Ne-am 
despărțit pe la miezul nopții. Impresia mea şi a Milicăi'$ este că G.M. se pregăteşte 
s-o şteargă din ţară. Deducem aceasta din câteva vorbe schimbate între doamnele 
Marinescu şi Giosanu în timpul mesei. La ora 4° am sosit acasă. 

Seara la opt avem musafiri: familia Tănăsescu”; Şerban”, Ispasiu”, 
Mihăilescu” şi Zimţea”; colonelul Mişu Marinescu” a venit fără soție. Toţi sunt 
încântați de prăbuşirea lui Carol şi a regimului său de dictatură, afară de soții 
Tănăsescu. Îi înţeleg, întrucât ei au profitat mult de pe urma regimului carlist, 
obținând în câţiva ani avansări peste avansări până la aceea de consilier la Casaţie, 
el fiind un judecător destul de slab. Toate aceste avansări le-a obţinut prin Victor 
lamandi”, protectorul familiei. Tatăl d-nei Tănăsescu, farmacistul Adace din laşi, 
a făcut politică în partidul liberal de sub şefia lui lamandi şi s-a opus tot timpul lui 
Gh. Brătianu. Recunosc şi ei, bineînțeles, că nenorocitul de Carol a făcut „mari 
greşeli”, dar ei cred că sub Antonescu „va fi şi mai rău”. 

Ispasiu, Marinescu şi Şerban i-au combătut pe Tănăseşti, în special pe ea, 
care trece drept cocoş în menajul ei, arătându-le că „nu există regim mai rău şi mai 
decăzut decât acela care s-a prăbuşit şi că generalul Antonescu are marea calitate 
de a fi cinstit, nu escroc şi asasin ca bestia prăbuşită de pe tron”. Cel care-l atacă 
mai dur este Ispasiu. El aminteşte de „crima” făcută de „Bestie” când a refuzat, în 
iulie 1936, să semneze protocolul Titulescu-Litvinov privitor la Basarabia. „Dacă 
ne-am fi înțeles atunci cu Sovietele, declară el, astăzi nici capul nu ne-ar mai fi 
durut şi nici dictatul de la Viena nu s-ar mai fi produs”. Intervin în discuţie, 
declarându-mă de acord cu el şi combat pe Şerban, care susţine că „orice acord 
încheiat cu /.../ ruşii n-are nici o valoare, întrucât ei nu respectă nici un tratat când 
au ocazia să-l calce”. „Un act semnat de Soviete, în timp de pace şi nesilite de 
nimeni, am spus eu, are totuşi o valoare din punct de vedere internațional, dacă nu 
față de ele, cel puţin faţă de aliaţii noştri occidentali, care ne pot apăra mai uşor 
față de Moscova odată ce posedăm un act prin care ni se recunosc drepturile 
noastre sfinte asupra Basarabiei”. 

S-au trecut apoi în revistă toate aspectele situației interne şi externe. In 
oraş circulă tot felul de versiuni, unele mai nerealiste ca altele, privitoare la 

abdicarea lui Carol. Unii cred că „Bestia” a abdicat de bună voie după ce a fost 
asigurat că poate pleca din ţară luând cu el şi pe fiul său; după altă versiune, 
Mihai” ar fi refuzat să plece, susţinut de câţiva militari din garda Palatului; alții 
cred că el a abdicat fiind forţat şi ameninţat de Antonescu cu arestarea şi trimiterea 
lui „în judecata poporului”; cea mai răspândită din toate aceste versiuni este aceea 
că Antonescu s-a bătut pur şi simplu cu el şi după ce l-a pus jos, cu revolverul la 
tâmplă, l-a silit să abdice, în condiţiile cunoscute. Toate aceste versiuni le-am auzit 
în seara aceasta de la musafirii mei. 

Aceştia recunosc însă în mod unanim că „Maniu este un mare om politic, 
fiind singurul care nu s-a compromis sub nici o formă şi care a prevăzut prăbuşirea 
Bestiei şi a regimului său de sinistră dictatură”. Şerban şi Ispasiu amintesc formula 
lui Maniu, pe care au auzit-o de multe ori de la mine, că „el vede cum îi joacă 
Bestiei coroana pe cap şi că încă un mic gest şi ea se va rostogoli de-a dura”! 
„Prezicerea lui Maniu s-a realizat întocmai cum a spus el, bravo lui!”, adaugă 
colonelul Marinescu. După informaţiile acestuia de la Inspectoratul Jandarmeriei, 
Carol a fost silit să abdice în urma unui complot pe care Antonescu l-a descoperit 
în ultimul moment; nimeni nu ştie ce-au discutat ei şi nici cum s-a ajuns la 
abdicare; un singur lucru se cunoaşte precis şi anume că în noaptea de joi spre 
vineri o serie de generali au fost arestați de Antonescu şi cari azi se află la 
domiciliile lor în stare de arest; nu se ştie ce intenţii are Antonescu față de ei; 
printre ei se află generalii Mihail, Argeşanu”, Paul Teodorescu” şi Arhip”; despre 
Sidorovici™ nu se ştie încă dacă e arestat sau ascuns. Informaţiile lui Marinescu 
par a se apropia cel mai mult de adevăr. 

El a aflat în seara aceasta, înainte de a pleca spre noi, că Antonescu 
pregăteşte un comunicat lămuritor în ceea ce priveşte condițiile în care s-a ajuns la 
abdicarea lui Carol. Marinescu pretinde că generalul Mihail este un mare adversar 
al lui Antonescu, „din care ar bea sânge dacă ar putea”. Tănăsescu regretă 
înlăturarea lui Andrei Rădulescu”! de la preşedinţia Curții de Casaţie, pe care-l 
consideră „un intelectual şi un om cu vederi largi”, în timp ce „Lupu, care. i-a 
succedat, este un mare încăpățânat şi cu orizont restrâns”. I-a răspuns Ispasiu că 
Lupu „are marea calitate de fi integru şi de a fi rezistat lui Carol, ori de câte ori a 
încercat să-i smulgă vreo hotărâre în contra conştiinţei sale”/..../. 

Ispasiu are un frate, consilier şi el la Casaţie, de la care deține probabil 
toate aceste informaţii. El consideră pe Coman Negoiescu, numit ieri în locul lui 
Viforeanu” procuror general, mult superior acestuia, care a făcut jocul camarilei 
ori de câte ori i s-a cerut. Tănăsescu nu este de acord nici în această chestiune. 
Ispasiu, fără să ţină seama de prezenţa acestuia, continuă să atace regimul lui Carol 
„pentru opera imorală pe care a făcut-o faţă de magistratura ţării, ridicând la con- 
ducerea justiţiei toate ciurucurile, lăsând în umbră şi persecutând elementele de 
valoare şi independente; din magistratură şi armată a făcut două instrumente oarbe, 
la discreţia nebunului escrocului de Carol; Antonescu, a continuat Ispasiu, ar trebui 
să curețe grajdul lui Augias şi să pedepsească exemplar pe toți magistraţii abuzivi 
care au judecat şi dat sentinţe din ordin sau au acceptat avansări pe căi imorale”. 

Maiorul Mihăilescu şi comandorul Zimţea, care nu vorbiseră toată seara, 
au vorbit şi ei, declarându-se întru totul de acord cu Ispasiu. În armată s-a procedat 
la fel ca şi în magistratură, au susținut ei. „Tot ce a fost element distins şi de 
caracter printre ofiţerii noştri superiori a fost lăsat în umbră sau trimis în unităţile 
de provincie, zice Zimţea; la examenele de maiori sau de generali n-au reuşit decât 
oamenii camarilei; la comanda unităţilor din garnizoana Bucureşti şi împrejurimi 
n-au fost numiţi decât indivizi slugarnici, gata să execute orbeşte toate mişeliile 
impuse de Palat”. Mihăilescu adaugă informaţia că de zece ani ofițerii superiori 
găsiţi „oameni siguri” de către Palat, n-au mai plecat din Bucureşti pentru a face 
rotația obişnuită pe la unităţile din provincie. 

„Magistratura şi armata au constituit totdeauna, a intervenit Şerban, reaze- 
mul principal al tuturor dictatorilor; cum ar fi putut fi altfel şi-n ţara noastră?” 

Eu i-am pus, la sfârșit, la curent cu poziţia partidului faţă de dictatul de la 
Viena şi faţă de Antonescu. Şerban apăra pe Dinu Brătianu pentru comunicatul dat 
presei, spunând că nu putea face altfel pentru a împiedica o nouă plecare din partid 
a lui Gh. Brătianu şi a prietenilor săi. El crede apoi că noi nu mai putem împiedica 
executarea dictatului de la Viena „pentru că germanii ne-ar face praf în maximum 
două săptămâni”. E singurul, de altfel, de părerea aceasta; toţi ceilalți se declară de 
acord cu mine şi cu teza lui Maniu că nu e deloc sigur că germanii ne-ar ataca de 
dragul ungurilor şi apoi, chiar dacă ar face-o, e preferabil să fim ocupați de un 
popor care va pierde războiul. Şerban e convins însă că Hitler nu va putea fi învins. 
Bietul Şerban, de când îl cunosc n-a văzut niciodată clar în problemele politice, de 
unde zigzagul întregii sale vieţi; are darul de a fi mereu în contratimp cu toate 
problemele la ordinea zilei. 

Înainte de a ne despărţi, toţi au ridicat paharul în sănătatea lui Maniu şi 
pentru triumful politicii sale. 


Duminică, 8 septembrie 1940. Sărbătoarea Sfintei Marii. 

În ziarele de azi-dimineaţă a apărut comunicatul partidului nostru, pe care 
Maniu l-a dat presei înainte de a pleca ieri la prânz la Brașov. Îl reproduc în 
întregime pentru a se vedea marea diferenţă dintre el şi Apelul către tară al lui 
Dinu Brătianu, care cere prietenilor săi să dea sprijin guvernului Antonescu şi să 
nu-i facă nici o dificultate, în timp ce Maniu afirmă hotărârea partidului de a 
organiza rezistenţa naţională. 

Partidul Naţional Țărănesc, zice comunicatul, ia act de abdicarea regelui 
Carol, socotind-o ca un eveniment natural şi prevăzut în urma politicii pe care a 
urmat-o în ultimii ani. „Păstrând atitudinea sa monarhic constituţională, P.N.T. 
exprimă față de noul rege Mihai I sentimentul de credinţă şi devotament, şi-i 
urează domnie fericită şi norocoasă pentru binele întregului neam românesc. Pe 
linia marilor interese naţionale adânc zdruncinate prin sfâşierea ţării şi înstrăinarea 
a milioane de români, P.N.Ţ. este partizanul politicii de rezistență naţională şi-şi 
propune să lupte cu toate mijloacele pentru refacerea României mutilate”. 

De observat că Maniu nu pomeneşte nimic despre Antonescu şi guvernul 
său şi deci nici vorbă de vreun sprijin oarecare dat lui din partea partidului nostru. 
Antonescu are deci toate motivele să fie nemulţumit de Maniu şi de partidul 
nostru. Maniu nu-l iartă pentru modul cum şi-a călcat cuvântul dat faţă de el şi de 
Dinu Brătianu, Ceea ce e mai grav însă e faptul că Antonescu nu se ţine nici de 
angajamentul luat față de Maniu şi de mine la Ploieşti, de a nu executa dictatul de 
la Viena şi de a lupta pentru formarea unui guvern naţional. Încep să mă întreb 
dacă nu ne găsim în faţa unei trădări ordinare pe care Antonescu a organizat-o din 
timp, în complicitate cu Fabricius. 

Stau în casă toată ziua. Scriu la Jurnal, ascult radioul şi citesc presa. În 
ultimele zile bombardamentele aeriene germane asupra Angliei au sporit în 
intensitate; la fel şi cele engleze asupra obiectivelor militare din Germania şi Italia. 
Berlinul, Hamburgul, Miinchenul şi oraşele din nordul Italiei se bucură de o atenţie 
deosebită din partea aviaţiei engleze, Presa germană şi italiană atacă grosolan 
Statele Unite pentru acordul naval încheiat cu Anglia şi pentru armamentul pe 
care-l furnizează acestei ţări. 

Seara, la ora 7, şedinţă cu prietenii noştri de partid la Fănel Mihăiescu'”. 
Sunt prezenți: Aurel Dobrescu'“, T. Roxin'”, Hoisescu, GI. Negrei”, Mihai Răutu”, 
I. Leon”, V. Serdici“ şi C. Lupu". Discuţii aprinse în legătură cu atitudinea lui 
Antonescu față de noi şi de dictatul de la Viena. Se fac tot felul de ipoteze despre 
intenţiile lui Antonescu referitoare la substratul legăturilor sale cu nemţii şi cu 
legionarii. C. Lupu ne informează că de sâmbătă după-masă şi toată ziua de azi 
fratele său” a încercat să se pună în legătură cu Antonescu, așa cum s-a înţeles cu 
Maniu, dar n-a reuşit. „E clar, zice el, Antonescu evită să ia contact cu noi până nu 
va pune el la punct anumite chestiuni; concluzia care se poate trage deci din 
atitudinea lui este că el nu se gândeşte deloc să se ţină de angajamentele luate”. 

Serdici şi Leon cred că trebuie să mai așteptăm o zi-două, căci „poate 
Antonescu are și el nevoie de anumite tatonări pe lângă nemți şi italieni, înainte de 
a lua o atitudine hotărâtă”. Le-a răspuns Hoisescu f. bine, cu argumentul că „fiecare 
zi de întârziere face tot mai greu refuzul de a executa dictatul de la Viena, întrucât 
două zone importante din Ardeal au şi fost predate ungurilor”. „Antonescu pare 
înţeles cu nemții să temporizeze formarea guvernului până va termina cu executarea 
integrală a dictatului pentru a avea o situaţie mult mai clară în discuţiile cu noi”, a 
remarcat f.bine generalul Negrei. „Chiar cu acest risc, zice Leon, noi nu trebuie să 
intrăm în luptă cu Antonescu, căci ar fi teribil să ne vedem angajaţi într-o nouă 
opoziţie, poate şi mai grea, dacă el este hotărât să joace cartea germană şi 
legionară”. De părerea lui este și. Serdici şi C. Lupu. Toţi ceilalţi suntem de părere 
că noi trebuie să-l combatem, nu atât pentru faptul că ne-a înşelat în mod ordinar, 
ci pentru politica lui de aplicare a dictatului şi de colaborare cu nemții şi cu 
legionarii. Hoisescu, Negrei, Fănel Mihăiescu, Dobrescu, Roxin şi cu mine ne 
declarăm categoric pentru menţinerea politicii fixate de Maniu prin comunicatul 
cunoscut. 

După ce le-am făcut o nouă expunere a situației externe pentru a ajunge la 
concluzia mea cunoscută că Hitler şi Mussolini vor pierde războiul, i-am întrebat 
pe prietenii noştri care susțin să nu intrăm în luptă cu Antonescu „ce se întâmplă 
cu ţara noastră, la sfârşitul războiului, dacă noi astăzi, în loc să protestăm în contra 
dictatului de la Viena şi să ne batem în contra aplicării lui, închidem ochii şi-l 
lăsăm pe Antonescu de capul lui după ce a pus mâna pe putere cu sprijinul nostru? 
Putem noi risca să ni se reproşeze că am pactizat cu omul care a făcut jocul celor 
doi dictatori şi a executat dictatul de la Viena? Nu trebuie uitat că răspunderea 
cade în cea mai mare parte asupra noastră, întrucât imensa majoritate a țării este cu 
partidul nostru, liberalii lui Dinu Brătianu nemaireprezentând nici 5%”. Până la 
urmă am reuşit să-i conving pe toţi că trebuie să rămânem fermi pe linia indicată 
de Maniu. 

Aurel Dobrescu şi Roxin ne informează că Victor Moldovan” şi f.mulţi 
vaidişti din Ardeal vor să se întoarcă la partid. Acesta l-a vizitat ieri pe Aurel 
Dobrescu şi l-a rugat stăruitor să „pună o vorbă bună pe lângă Maniu”. Voicu 
Nițescu* de la Braşov l-a văzut tot ieri pe Roxin, cerându-i acelaşi lucru. Costache 
Lupu ne informează că Ralea“ l-a văzut azi-dimineață şi i-a făcut o propunere ase- 
mănătoare din partea lui, a lui Ghelmegeanu' şi Andrei“, angajându-se să nu 
ceară nici o demnitate în partid, timp de cinci ani! Ei se bazează mult pe Lupu şi pe 
Mihalache. Eu i-am informat că Mihai Popovici” mi-a vorbit de mai multe ori de 
cumnatul său, Lugosianu“, care e dispus să revină la partid. „Dacă facem o singură 
excepţie cu unul dintre transfugi, am susținut eu, atunci putem fi siguri că se vor 
reîntoarce cu toții; poate partidul admite acest lucru? Ce vor zice cadrele noastre 
rămase credincioase şi care au fost persecutate tot timpul de către aceşti transfugi, 
văzând conducerea partidului că nu mai alege între cei buni şi cei răi, creând în 
partid o atmosferă de bălăceală morală, de oportunism revoltător, exact ca la libe- 
rali şi la foştii averescani? Personal nu numai că sunt categoric împotriva reprimi- 
rii transfugilor, dar voi cere mereu sancţionarea lor exemplară pentru a fi ajutat 
regimul de dictatură /..../, care a dus la prăbuşirea frontierelor”. N-a mai fost 
nevoie de discuţie, căci toți s-au raliat punctului meu de vedere. Ştiu că în această 
chestiune, aceeași este şi părerea lui Maniu şi de aceea sunt sigur că morala va 
învinge. 

Luni, 9 septembrie 1940 

Mă trezesc la 7 dimineaţa cu tata”! şi cu Dornescu” de la Paşcani, cari au 
venit să mă întrebe ce este cu Antonescu şi dacă noi, partidul, colaborăm cu el. 
Dornescu îmi aduce şi o informaţie interesantă, dacă se va dovedi exactă, anume 
că legionarii din județul nostru, ca şi cei din Roman şi Neamţ, vorbesc pe faţă că 
Antonescu este „omul lor” şi că „f. curând ei vor veni la putere pentru a intra în 
alianță cu Germania şi Italia”. Tata confirmă informaţia lui Dornescu, spunând că 
deja „înainte de abdicarea lui Carol, legionarii din comuna noastă, ca şi din satele 
vecine, vorbeau de venirea lor la putere, cu ajutorul lui Antonescu”. Este interesant 
de verificat dacă aceste fapte s-au petrecut şi în alte părți, căci în cazul acesta, 

Antonescu ar apărea într-o lumină f. urâtă. l-am lămurit şi pe tata şi pe Dornescu 
cum înţelegem noi să ne comportăm faţă de Antonescu: laudă pentru meritul de a 
ne fi debarasat de Carol, critică aspră pentru că ne-a înşelat şi luptă categorică în 
contra lui, dacă va încerca să ne ducă în alianță cu Axa Roma-Berlin. Cum era de 
aşteptat, tata şi Dornescu găsesc că această politică este singura posibilă şi-n 
conformitate cu interesele țării. Dornescu a plecat la Paşcani cu trenul personal de 
1] dimineaţa; tata mai rămâne câteva zile. : 

Dejun la Şerban, cu Herescu”, P.P. Panaitescu“ şi soţii Cancel”. Amintesc 
lui Herescu cuvintele lui că „este gata să meargă şi în brânci pe Calea Victoriei, 
dacă i s-ar cere de către regele Carol”! Ruşinat că i-am amintit aceste lucruri, mi-a 
răspuns textual: „Am făcut o prostie mai mare decât capul meu; este adevărat că 
orice mi-aş fi închipuit posibil afară de abdicarea lui Carol; m-am înşelat atât de 
grosolan, încât nu numai că recunosc cinstit faptul, dar îmi impun pe viitor să mă 
abțin de la orice politică pentru care văd că n-am nici o aptitudine”. Soții Cancel 
n-au cuvinte cum să-şi exprime bucuria şi recunoştinţa față de Antonescu de a fi 
debarasat ţara „de lepra de Carol”. Şerban este de părerea lor. 

P.P. Panaitescu descrie pe Antonescu drept „un mare general, dublat de un 
om politic de mare clasă”. El e convins că Antonescu va forma un guvern împreună 
cu legionarii şi că va introduce imediat România în Axa Roma-Berlin. Pentru 
prima dată de când îl cunosc îl aud făcând obiecţii la adresa lui Maniu, pe care îl 
ridica în slavă până mai ieri. El găseşte că Maniu „face f. rău că nu sprijină pe 
Antonescu în politica acestuia de alianță cu Axa Roma-Berlin, cu ajutorul căreia 
noi putem readuce între frontierele noastre Basarabia şi nordul Bucovinei”. „Dar 
cu Ardealul pierdut ce facem?”, l-am întrebat eu. „Tot cu ajutorul lui Hitler, care 
nu iubeşte pe unguri, îl vom lua înapoi”, mi-a răspuns Panaitescu. La obiecția mea 
că Antonescu şi-a călcat în mod grosolan cuvântul dat lui Maniu şi lui Dinu 
Brătianu, el mi-a răspuns, zâmbind, cu argumentul lui Machiavelli, că scopul scuză 
mijloacele. „Dacă Hitler pierde totuşi războiul până la urmă, l-am mai întrebat eu, 
ce se întâmplă atunci cu ţara noastră?” „Acest lucru nu se va întâmpla niciodată; 
Hitler dispune de o: armată cum n-a mai existat în lume până azi; în plus, el 
dispune şi de arme secrete cu ajutorul cărora vor fi zdrobiţi, o dată cu englezii şi 
ruşii, iar, după ei, şi americanii. Hitler va organiza o lume nouă, atât în Europa, cât 
şi-n celelalte continente; vai de popoarele care au luat atitudine în contra lui; să 
fim fericiţi că după atâtea greşeli făcute în politica noastră externă Hitler a avut 
generozitatea să ne primească drept aliați, alături de italieni, unguri, bulgari şi 
japonezi”. 

La toate argumentele mele că Hitler şi Mussolini pierd războiul şi că 
pentru noi ar fi un dezastru să fim aliaţi cu ei, Panaitescu a rămas ireductibil pe 
poziţia lui. M-am convins pentru totdeauna că omul acesta nu este inteligent, deşi 
este muncitor, ordonat şi dispune şi de un anumit talent la scris. Fanatismul din el 
îl orbeşte complect. Cancel şi Herescu îl combat şi ei, fiind complect de acord cu 
mine. Şerban a păstrat tot timpul o atitudine rezervată, având nevoie de sprijinul 
lui Panaitescu în privinţa catedrei de la Facultatea de Litere. Panaitescu este atât de 

sigur că va veni curând la putere, încât îi promite lui Şerban tot concursul său, 
asigurându-l că numirea lui Bazil Munteanu” va fi imediat anulată, ca fiind ilegală. 
El crede că lorga va fi pensionat şi atunci vede posibilă scindarea catedrei lui 
pentru mine şi Gh. Brătianu. Îi răspund râzând: „lată o chestiune, mă tem că e 
singura, asupra căreia suntem complect de acord”. 

Comentăm apoi comunicatul lui Antonescu referitor la condiţiunile în care 
s-a produs abdicarea lui Carol. Şerban citeşte textul, aşa cum a fost el publicat de 
ziare. Reproduc pasagiile mai caracteristice: 

„Români! Pentru întâia oară în viaţa mea a trebuit să înşel, să mint, să cale 
un jurământ solemn, cerând abdicarea Regelui căruia îi jurasem credinţă. Am făcut-o 
pentru a scăpa naţia de o îngrozitoare umilință şi o inevitabilă şi totală catastrofă. 
Am făcut-o deschis, cerându-i în scris abdicarea...” (Odată cu Comunicatul se 
publică şi textul scrisorii, trimisă lui Carol prin şeful lui de cabinet, locotenent- 
colonelul Elefterescu'5). „Încercările mele de a găsi oameni cu adevărat patrioți şi 
pricepuţi cu care să fac o echipă nouă de redresare a Statului şi de reînfrăţire a 
Majestății Tale cu ţara, i-a scris Antonescu, au eşuat. Toţi cer abdicarea Majestății 
Tale!” În continuare, Antonescu i-a cerut în scrisoarea sa, că pentru a se evita un 
război civil şi valuri de sânge, el trebuie să abdice „imediat şi fără ezitare”. 

Nici unul dintre cei prezenți nu crede în sinceritatea comunicatului şi 
scrisorii lui Antonescu, fiind convinşi că lucrurile s-au petrecut cu totul altfel. Între 
versiunile care circulă, nimeni nu ştie care este adevărată. În orice caz, mărturisirea 
lui Antonescu că a fost silit „să mintă şi să înşele” nu-i face cinste şi, dacă s-ar fi 
gândit mai bine, ar fi putut lipsi din comunicat. 

Seara suntem invitaţi cu Lupu la familia C. Mihăiescu”, care, din cauza 
evenimentelor la ordinea zilei, n-a mai rămas la Sălcuţa şi a reven it mai devreme la 
locuința lor din Capitală. Lupu e furios pe Antonescu, care evită să dea ochii cu el. 
Nu e mulțumit deloc de comunicatul lui şi nu crede adevărată o iotă din expli- 
cațiile sale. Sub acest raport; Lupu are o intuiție cu totul remarcabilă. El a văzut în 
cursul zilei de ieri şi de azi multă lume şi şi-a făcut deja o opinie personală despre 
acţiunea lui Antonescu din ultimele zile. „E un şiret, zice Lupu; numai un om ca el 
putea să ne scape de bestia de Carol, însă am convingerea că vom avea mult de 
pătimit şi cu el; noroc că nu e rege pe viaţă şi putem scăpa de el mai uşor şi mai 
repede dacă şi-o face de cap. Faptul că evită a sta de vorbă cu mine şi nici nu vede 
pe Maniu înseamnă că el e înțeles perfect cu germanii şi înțelege să aplice riguros 
dictatul de la Viena. Numai după ce se va termina cu evacuarea ultimei zone din 
Ardealul cedat el îşi va da pe faţă planurile sale”. Am reprodus cât mai exact 
posibil părerea lui Lupu, întrucât corespunde perfect cu a mea. 

Şi el crede că Antonescu este înțeles cu nemţii să guverneze împreună cu 
legionarii. Mihăiescu are informaţii precise în acest scop. Nepotul său, care joacă 
un rol important în conducerea legionară centrală, l-a informat că f. curând 
guvernul țării va fi complect în mâinile lor, iar Horia Sima va fi vicepreşedinte. 
„Legionarii sosiți de curând din Germania, spune în continuare Mihăiescu, susţin 

că armata germană va debarca într-o lună, maximum două, în Anglia şi că, în 
primăvară, Hitler va ataca Sovietele şi că Antonescu este înțeles perfect cu nemții 
ca să colaboreze cu ei la distrugerea bolşevismului şi la refacerea frontierei noastre 
de răsărit; ei mai sunt convinşi că la terminarea războiului noi vom reocupa și 
partea din Ardeal pierdută prin dictatul de la Viena”. „Nenorociţii aceştia, zice 
Lupu, sunt nişte mari idioţi când îşi imaginează că într-o Europă în care Hitler ar 
rămâne stăpân, ar accepta el o Românie Mare, aşa cum a existat ea după 
Versailles”. Mă bucură mult faptul că Lupu judecă f.obiectiv situaţia şi înţelege să 
rămână solidar cu politica preconizată de Maniu. 

În privinţa ultimelor măsuri luate de Antonescu, desființarea funcțiunii de 
consilier regal, controlul averilor foştilor colaboratori ai regimului de dictatură, 
controlul acordării devizelor la Banca Naţională, controlul fondurilor pentru 
înzestrarea armatei, desfiinţarea Partidului Națiunii şi a Străjii ţării, toate acestea 
suntem toți trei de acord că sunt f. bune şi că sunt de natură să-i aducă lui 
Antonescu multe simpatii. La fel, a făcut impresie f.bună înlocuirea lui Mihai 
Moruzof” şi a lui N. Ştefănescu“! de la conducerea Serviciului Secret al Armatei. 
Mihăiescu ştie de la Bungeţeanu” că şi la Siguranţa Statului se va proceda la „o 
vastă curăţire”, 

„Dacă nu ne-ar despărți problema externă, am spus eu, şi colaborarea lui 
în interior cu legionarii, Antonescu ar merita să fie ajutat, mai ales dacă se va 
adeveri versiunea care circulă că el ar fi scăpat ca prin minune să nu fie executat 
de Carol, în noaptea abdicării”. Dar pentru a ne face o opinie definitivă în această 
privinţă mai avem nevoie de unele informaţii. 


Marţi, 10 septembrie 1940 

Aflu la Radio Londra că englezii au bombardat din nou ieri-noapte 
Berlinul, Bruxelles-ul şi oraşele industriale din nordul Italiei. Germanii continuă 
atacurile asupra Londrei şi sudului Angliei, însă nici vorbă de debarcare. Ziarele 
publică noi măsuri luate de Antonescu. Ieri a fost predată legionarilor Casa lor 
Verde din Bucureştii Noi, care era ocupată de Stat de când fusese desfiinţată 
Mişcarea legionară. În locul /.../ lui Dombrovski” a fost numit /.../ Ion Vântu“, 
prieten cu Mihai Antonescu”, fost liberal, trecut pe la Tătărescu, pe la 
Gh. Brătianu, reîntors un moment la Dinu Brătianu, clubist de provincie care şi-a 
făcut ucenicia la Huşi. Căsătorit cu fiica lui Hortolomei şi gata să devină om de 
încredere al camarilei! E prima numire nereuşită a lui Antonescu. 

O telegramă din Vichy anunță arestarea lui Daladier, Reynaud şi 
Gamelin““, care sunt deţinuţi într-un castel de lângă localitatea Riom. Aşa le 
trebuie dacă n-au avut priceperea şi curajul de a continua: războiul alături de 
Anglia, retrăgându-se în nordul Africii. Văd din ziarele noastre că Antonescu a 
blocat printr-un nou decret toate acțiunile deținute de /.../ Carol în diferite bănci şi 
societăți. Din nenorocire s-a evacuat până azi şi a patra zonă din Ardeal, conform 
dictatului de la Viena. Maniu n-a sosit încă în Bucureşti, încercând zadarnic să 
oprească acest lucru. 

Se anunță moartea lui Tilică Ioanid” de la Turnu Severin, fost gogo- 
cuzist, un grecotei, fără valoare şi fără caracter; tip de nulitate activă, ca şi colegul 
lui de la Teleorman, Stan Ghițescuć’, căruia Lupu îi spunea Stan Mutu, căci nu 
vorbea niciodată de la tribuna Parlamentului! 

Dejun la Fănel Mihăieseu, cu Lupu, generalul Ştefan Ionescu”, fost şef de 
stat major şi cu fiul lui Scotus Viator”, care se află de câteva zile la Bucureşti. 
Acesta ne spune lucruri f. interesante despre atmosfera din Anglia şi Statele Unite, 
Mă bucur că e de faţă şi Lupu și generalul Ionescu, pe care nu l-am cunoscut până 
azi, ca să poată auzi şi ei ceea ce eu susțin de atâta timp, că Anglia nu poate fi 
învinsă şi că, până la urmă, Statele Unite vor fi silite să intre şi ele în război. Din 
tot ce spune el, nu e nimic nou pentru mine. Interesant că el afirmă, cu autoritatea 
lui de intelectual englez, proaspăt sosit din Marea Britanie şi la curent cu politica 
externă a țării sale, exact ceea ce susțin mereu, că Anglia nu poate fi învinsă cât 
timp are în spatele ei Statele Unite. El arată că cele trei mari forte oculte, 
masoneria, evreimea şi Biserica creştină de toate nuanțele se află în spatele 
Angliei, hotărâte mai mult ca oricând să distrugă dictaturile fasciste şi hitleriste. În 
privinţa Statelor Unite, el afirmă că deşi se găsesc în plină campanie electorală, ele 
dau Angliei tot armamentul de care are nevoie şi că, după noiembrie, „nu este 
exclus să intre şi-n război dacă ar vedea cel mai mic rise pentru Anglia de a fi 
invadată de germani. Tânărul Scotus Viator mai spune un lucru destul de interesant 
despre Soviete şi raporturile lor cu Germania, ceea ce, iar, nu e ceva nou pentru 
mine. El e convins că Sovietele sunt f. îngrijorate de pe urma prăbuşirii Franţei şi 
că la Kremlin sunt mulţi fruntaşi care se tem serios de un atac german, acum când 
pentru Hitler nu mai există un front occidental iar englezii sunt departe de a 
debarca pe continent. Ambasadorii Sovietelor de la Londra şi Washington, spune 
el, nu mai ştiu ce să facă pentru a-şi asigura bunăvoința acestor mari puteri şi 
declară peste tot că s-a făcut o mare greşeală prin încheierea acordului Ribbentrop- 
Molotov din august 1939, 

Declaraţia lui Scotus Viator e f. bine venită, întrucât de două zile iar 
circulă tot felul de ştiri privitoare la un iminent atac din partea Sovietelor. Tata şi 
Dornescu mi-au vorbit şi ei despre aceste zvonuri, care circulă în tot lungul 
frontierei cu Sovietele, însă ele se repetă de prea mult timp pentru a mai fi luate în 
serios. De la Huşi i s-au telegrafiat şi lui Lupu ştiri atât de alarmiste, încât ieri- 
noapte el a trimis pe fratele său Costache la Arsura s-o aducă pe mama lor în 
capitală; se aşteaptă sosirea ei în seara aceasta. Cred că şi Antonescu a reluat 
tactica lui Carol de a menţine o atmosferă de incertitudine dinspre ruşi, pentru ca 
opinia publică să înghită uşor supunerea față de dictatul de la Viena şi alianţa cu 
puterile Axei, 

Generalul lonescu povesteşte o serie de escrocherii făcute de Carol şi 
oamenii lui cu ocazia diferitelor furnituri pentru armată, în afară de panamalele 
cunoscute cu comenzile de armament la Malaxa, dintre care unele n-au mai fost 
realizate, deşi plăţile fuseseră făcute. Mă bucură faptul că despre aceste pungăşii 
ordinare ale bestiei de Carol vorbeşte un general şi nu noi, oamenii politici, pe care 
Scotus Viator ne-ar putea crede lipsiţi de obiectivitate. Generalul Ionescu spune că 

el şi-a pierdut postul de şef al Statului major pentru simplul motiv că s-a opus 
ordinului lui Carol de a accepta cumpărarea de către armată, cu un preţ de trei ori 
mai mare decât făcea, a fabricii de postav de la Buhuşi. Lui Scotus Viator nu-i 
venea să creadă că ticălosul de Carol a fost aşa mare escroc. În timpul discuţiei cu 
noi, el şi-a luat o sumedenie de note scrise. „Ştirile acestea, a spus el, vor face 
senzație la Londra, unde fostul rege Carol se mai bucură de ceva consideraţie”. 
Noi am căutat să-l convingem că bestia de Carol nu este o victimă a lui Hitler, cum 
ar dori el să se creadă în afară, ci el a fost înlăturat ca escroc şi amator de dictatură. 

Spre seară facem cu toții o plimbare la Herăstrău; ne plimbăm şi pe lac cu 
vaporaşul timp de peste o oră. Tata este încântat şi găseşte că bucureştenii o duc 
f. bine. Îi explic că în spatele celor cari se plimbă prin parcuri şi pe străzi, imensa 
majoritate a populaţiei munceşte din greu şi numai Dumnezeu ştie cum se mai 
descurcă. Tata aprobă cu entuziasm măsurile luate de Antonescu pentru lichidarea 
regimului de dictatură, pentru desființarea Partidului Națiunii, a uniformelor, a 
Străjeriei, care, după el, a fost „o ruşine şi o căpătuială pentru secăturile din corpul 
didactic primar şi secundar”. 

La 1l noaptea ascult la radio ştiri despre războiul aerian anglo-german. 
Londra şi oraşele de pe coasta Canalului Mânecii sunt bombardate zilnic de aviația 
şi artileria grea germană. Comunicatele engleze recunosc şi ele seriozitatea acestor 
atacuri. În schimb, nici englezii nu se lasă mai prejos şi bombardează în fiecare 
noapte centrele industriale şi militare din Germania şi Italia. Acum vede şi Hitler, 
ca şi Mussolini, ce înseamnă războiul cu Anglia. În fiecare seară, înainte de 
culcare, simt nevoia să ascult la Radio Londra astfel de ştiri care mă dispun pentru 
un somn liniştit. 


Miercuri, 1] septembrie 1940 

Azi e ziua de naştere a Ricuţei”!; împlineşte 12 ani. 

Aflu de la Ghiţă Pop pe la ora opt că Maniu a sosit în capitală. Îi telefonez 
imediat şi-l invit la dejun. Vor veni şi Lupu şi Ghiţă Pop pentru a discuta pe 
îndelete problema raporturilor noastre cu Antonescu. Stau toată dimineaţa acasă; 
scriu la Jurnal, citesc presa şi ascult radioul. Niciodată nu l-am văzut pe Maniu 
mai supărat ca astăzi. Toate încercările sale de a împiedica cedarea zonelor din 
Ardeal conform dictatului de la Viena au eşuat. S-a rugat de toți comandanții de 
unităţi din Transilvania, regățeni sau ardeleni, cu Ilcuş” în frunte; nici unul n-a 
avut curajul să-şi ia răspunderea unui act de nesupunere față de guvernul de la 
Bucureşti. Zece ani de dictatură carlistă au creat în armată o atmosferă degradantă 
şi oportunistă, în special în rândurile ofițerilor superiori, cari au devenit servili şi 
carierişti, insensibili la orice problemă de interes național. Maniu, Lupu şi Ghiţă 
Pop se întrec între ei în a zugrăvi această ofițerime în culorile cele mai negre. 

Singurul lucru care i-a mai rămas lui Maniu este acum convocarea la Alba 
lulia a unei mari adunări de protest în contra dictatului de la Viena, în care să se 
degajeze orice răspundere a naţiunii române pentru acceptarea acestui dictat 
ruşinos, lăsând toată răspunderea pe seama „mişelului care a fost detronat şi a 

succesorului care şi-a luat cu de la sine putere rolul de conducător al statului”. 
Maniu a şi anunţat de două zile, la Sibiu şi la Braşov, ţinerea acestei mari adunări 
în ziua de 15 septembrie. Lupu este de acord să se țină neapărat această mare 
adunare de protest, deşi se îndoieşte că ea va putea avea loc, întrucât Antonescu ar 
putea s-o împiedice cu ajutorul armatei şi-n cazul acesta s-ar putea ajunge la grave 
dezordini şi vărsări de sânge. Maniu e hotărât să se țină această adunare „indiferent 
de riscuri”. El ne informează că a avut o lungă conversaţie, în cursul dimineţii, cu 
Dinu Brătianu referitoare la această adunare şi că acesta s-a arătat puţin 
entuziasmat, invocând teama de dezordini şi de conflicte cu autorităţile şi poate 
chiar şi cu armata, Brătianu a promis să-i dea un răspuns precis de îndată ce se va 
consulta cu prietenii săi. 

Dinu Brătianu l-a pus în curent pe Maniu despre intenţiile lui Antonescu 
de a guverna cu ajutorul legionarilor şi nemţofililor din celelalte partide. El deţine 
acum această informaţie de la Gh. Brătianu, care l-a văzut de două ori pe 
Antonescu în ultimele zile şi căruia i s-a oferit un minister, pe care el l-a refuzat. 
Gh.B. l-a văzut şi pe Mihai Antonescu, de la care a aflat că generalul Antonescu 
„este absolut hotărât să joace cartea germană alături de legionari şi să desființeze 
toate celelalte partide”. Maniu n-a fost surprins de această ştire, întrucât a aflat şi 
el de la câţiva fruntaşi legionari ardeleni cu cari s-a întreţinut la Sibiu, acum două 
zile, acelaşi lucru. Ei l-au întrebat în naivitatea lor dacă n-ar fi dispus să intre 
într-un guvern prezidat de Antonescu şi format în majoritate din legionari! 

„După câte văd, zice Lupu, am scăpat de-o belea şi am dat peste alta; mare 
nenorocire pe ţara noastră”. „Aceasta e cam aşa, i-a răspuns Maniu, deși trebuie să 
recunoaştem că numai un trăsnit ca Antonescu îi putea veni de hac nelegiuitului de 
Carol şi, în plus, de acesta ne putem debarasa mult mai uşor, întrucât soarta lui e 
strâns legată de a lui Hitler, care nu stă deloc pe roze”. 

Trecem la abdicarea lui Carol. Maniu nu crede o iotă din versiunile 
publicate de Antonescu în comunicatele sale. „Cine a minţit o dată, zice el, de ce 
n-ar minţi şi a doua şi a treia oară şi aşa mai departe?” Lupu, Ghiţă Pop şi cu mine 
suntem absolut de aceeaşi părere. Dinu Brătianu i-a spus lui Maniu că, după 
informaţiile sale, „abdicarea s-a făcut cu mare scandal şi cu ameninţări de revolvere”, 
dar că nu dispune încă de date precise. Ca urmare a acestor discuţii, Maniu ne-a 
schiţat liniile mari ale unui articol pe care el îl pregăteşte în prezent pentru a fi 
publicat în ziarele noastre şi în care se va fixa definitiv poziţia noastră ca partid 
faţă de cele întâmplate în ultimele zile, față de regele Mihai şi de politica lui 
Antonescu. Am fost cu toţii de acord cu aceste linii. Lupu l-a felicitat în numele 
partidului pentru „marele său devotament în apărarea intereselor naţionale”. 

Suntem cu toţii de acord cu scoaterea din activitate a generalilor slugarnici, 
cari l-au ajutat fără ruşine pe Carol în politica lui nenorocită, externă şi internă, 
care a dus la prăbuşirea frontierelor: generalii Gh. Mihail”, 1. Ileuş, Florea Țenescu', 
C. Ilasievici””, Gh. Argeşanu, Ion Bengliu', Gr. Cornicioiu”, P. Bărbuneanu'$, 
C. Atanasescu” şi Victor Dombrovski. Decretul care-i scoate din cadrele active 
constată că aceşti militari au fost sancționați „pentru acte grave de incapacitate şi 

pentru a fi obţinut prin linguşiri şi metode incompatibile cu demnitatea de ostaș 
înalte comandamente, ajungându-se astfel la decăderea oştirii şi la pierderea 
graniţelor”. „lată o constatare justă pe care o face Antonescu despre situația din 
armata noastră, zice Maniu; cu cine puteam noi organiza o rezistență față de 
dictatul de la Viena, când vedem în ce hal de destrăbălare a dus armata nelegiuitul 
de Carol”. 

Ghiţă Pop subliniază faptul că „în aceste vremuri atât de grele pentru țară 
şi pentru partidul nostru, prietenii noştri Mihai Popovici, Mihalache şi Madgearu“ 
lipsesc mereu din Bucureşti şi-şi văd numai de treburile lor personale”, „Că lipsesc 
din Bucureşti şi nu ne dau nici o mână de ajutor, adaugă Lupu, nu e mare lucru; 
mai grav e faptul că ei critică politica noastră față de Antonescu şi se arată dispuşi 
să-l şi susțină”, 

„Istoria nepărtinitoare, am spus eu, ne va judeca pe toţi după faptele 
noastre; desigur, toți avem câte o parte de vină în nenorocirile care s-au abătut 
asupra ţării, unii mai mare, alţii mai mică, unii pentru că au făcut greşeli de 
neiertat, alţii pentru că nu s-au opus şi mai energic celor cari greşeau; sub acest 
raport, desigur, Mihalache, Popovici şi Madgearu au şi ei partea lor de răspundere 
destul de mare”. Maniu s-a mulțumit să adauge: „Fiecare după priceperea şi 
conştiinţa lui”. 

Seara avem musafiri mulţi, familiile C. Mihăiescu, Ispasiu, Tănăsescu, 
Mihăilescu, Zimţea şi soții Băncilă“. Toţi au adus cadouri Ricuţii, Băncilă i-a adus 
un tablou reprezentând cinci mere ionatane, aşezate pe o strachină, 

Se comentează mult evenimentele la ordinea zilei, interne şi externe. Nici 
azi nu se ştie încă nimic precis despre condiţiile în care a abdicat Carol, În oraş 
circulă mereu tot felul de ştiri fanteziste în legătură cu acest eveniment. In privinţa 
politicii lui Antonescu, toți sunt informaţi că el va juca, alături de legionari, cartea 
germană. Mihăiescu spune că printre fruntașii legionari sunt mulți cari nu văd cu 
ochi buni colaborarea cu Antonescu, care, spun ei, „are politica lui şi nu cea 
legionară”; aceştia speră că, până la urmă, se vor debarasa de el cu ajutorul 
Germaniei. Ispasiu şi Tănăsescu cred că Antonescu „e preferabil derbedeilor de 
legionari cari fac jocul nemților trădând interesele țării”. Mihăilescu şi Zimţea sunt 
de părere că măsurile luate de Antonescu pentru lichidarea regimului de dictatură 
şi scoaterea din cadrele active a ofițerilor care au ajutat pe Carol i-au adus un spor 
de popularitate care-i va permite să ţină în frâu pe legionari, „care se şi văd la 
putere şi fac planuri de răzbunări sângeroase”, Costică Mihăiescu” este şi el de 
aceeaşi părere, că „legionarii clocotese de ură în contra tuturor acelora care i-au 
persecutat şi că țin neapărat să se răzbune”. 

În chestiunea războiului aerian anglo-german, părerile prietenilor mei sunt 
împărţite. Bătălia aeriană deasupra Londrei e în plină desfăşurare. In afară de 
Mihăiescu şi de Ispasiu, toți ceilalți socot iminentă debarcarea germană în Anglia 
şi se îndoiesc că armata engleză ar putea respinge pe invadatori, li combat pe 
pesimişti şi le fac un scurt rezumat al celor spuse de tânărul Scotus Viator ă propos 
de rezistența Marii Britanii. Băncilă a tăcut tot timpul. La sfârşitul discuţiei a cerut 

să-şi spună şi el cuvântul. „Sunt convins ca de un adevăr matematic, a spus el, că 
Hitler şi Mussolini se vor prăbuşi, iar popoarele lor vor fi aspru pedepsite pentru 
nelegiuirile pe care le comit. Antonescu a luat, desigur, o serie de măsuri f.bune, 
dar acestea nu-l îndreptăţesc să ducă ţara în lagărul german. Nu uitaţi că ruşii 
ne-au luat Basarabia şi nordul Bucovinei de pe urma înţelegerii cu Hitler, iar acum 
pierdem şi o jumătate din Ardeal, tot datorită lui. Cine merge cu Hitler trădează 
interesele țării. Dacă Antonescu va încerca să meargă cu Germania nazistă, el va fi 
un trădător al cauzei naţionale şi se va prăbuşi, ca şi Hitler şi Mussolini, în totală 
dezonoare”. „D-le Băncilă, i-am răspuns eu, ai prezentat chestiunea exact ca un om 
politic clarvăzător; te felicit şi mă declar complect de acord cu d-ta”. Ultimul pahar 
de vin, înainte de plecarea musafirilor, l-am băut pentru „victoria Angliei şi 
prăbuşirea tuturor dictaturilor, de dreapta ori de stânga”. 


Joi, 12 septembrie 1940 

Ziarele de azi publică articolul lui Maniu, intitulat Cauzele prăbuşirii lui 
Carol Il. După o scurtă trecere în revistă a eforturilor făcute atât de el cât şi de 
Dinu Brătianu pentru a-l sili să rămână un suveran constituţional, Maniu 
precizează f. bine cauza prăbuşirii sale. „Este o eroare, zice el, să se creadă că 
regele Carol II a fost silit să abdice din cauza orientării politicii sale externe spre 
Anglia şi Franţa, pe care n-a avut-o sau din cauza vreunei greşeli de o clipă. Cauza 
abdicării sale este concepţia sa generală, de domnie personală, fără ideal, fără 
moralitate şi fără busolă sigură, în continuă oscilațiune oportunistă, practicată prin 
manevre şi abilităţi care au săpat prăpastie între Coroană şi ţară şi care a trebuit să 
ducă la faliment şi la distrugerea politicii sale”. Maniu termină articolul cu aceste 
cuvinte: „Să ne întoarcem la Dumnezeu și la Națiune; făcând astfel, vom servi 
Patria, Dinastia şi pe M.S. Regele Mihai T”. Nimic despre Antonescu sau despre 
politica lui. 

Se anunţă arestarea, la Timişoara, a lui Gavrilă Marinescu, care încerca să 
treacă fraudulos în Iugoslavia pe la Ada-kaleh. Interesant că el a fost arestat de 
legionari şi nu de autorităţile respective. De altfel, în toată ţara se semnalează 
astfel de abuzuri din partea legionarilor, care se şi văd la putere, luând măsuri 
peste capul autorităţilor. Antonescu s-a simţit dator să publice un comunicat în 
care dezaprobă aceste abuzuri şi cere legionarilor să respecte ordinea. Horia Sima 
a fost obligat să dea şi el un comunicat în care invită pe prietenii săi „să păstreze 
ordinea şi să aibă răbdare”. Deci el speră să poată ajunge curând la guvern! Ziarele 
de ieri şi de azi publică o serie de decrete prin care se grațiază mai mulți legionari 
condamnaţi pentru diferite crime şi delicte. Un alt decret anunţă punerea în 
libertate a grupului, în frunte cu maiorul Precup™, care atentase pe vremuri la viaţa 
lui Carol II. Pentru mâine, vineri 13 septembrie, se anunţă comemorarea cu mare 
fast a căpitanului Corneliu Codreanu’, la Casa lor Verde, din Bucureştii Noi. 
Totul evoluează deci spre un guvern legionar. Văd că în loc să se desființeze 
cenzura, ea se reorganizează şi mai bine. În fruntea serviciului a fost numit Eugen 
Chiriţă, preşedintele tribunalului Ilfov. Antonescu a numit câţiva generali ca 

subsecretari de stat pe la diferite ministere. El se pregăteşte serios de guvernare şi 
nici vorbă de guvern naţional. 

La ora 11 văd pe Cireş”? şi pe generalul David Popescu. Ei aşteaptă să 
plece de la Interne dintr-o zi în alta. „Antonescu vrea să-şi complecteze guvernul 
numai după ce se va termina evacuarea ultimei zone din Ardealul cedat, zice David 
Popescu, pentru a putea pretinde că alţii sunt vinovaţi de acceptarea şi executarea 
dictatului de la Viena. El uită că evacuarea teritoriului cedat s-a făcut de când a 
luat puterea, ca prim-ministru şi mare conducător de stat; degeaba caută el să se 
ascundă după deget”. El e sigur că Antonescu este înţeles de mult cu Fabricius şi 
că va face f. curând un guvern pur legionar. „E păcat că se lasă antrenat de ambiția 
sa fără margini, continuă D.P., şi nu se decide pentru un guvern naţional, singurul 
în stare să dacă față dezastrului care s-a abătut asupra țării”. 

El e profund nemulțumit de Antonescu, care i-a impus ca subsecretar de 
stat „o secătură afaceristă din fosta grupare liberală a lui Tătărescu, un oarecare 
Vântus6, din Huşi”. Îi explic că acesta e frate cu cel numit la Primăria Capitalei, 
prieten cu Mihai Antonescu. Aflu de la general că ofiţerii arestaţi în noaptea 
abdicării lui Carol continuă să fie „într-un fel de domiciliu obligatoriu, la 
domiciliu”, până se va lua o măsură definitivă în privinţa lor. Mă roagă să transmit 
lui Maniu felicitări pentru articolul său privitor la Cauzele prăbuşirii lui Carol pe 
care-l găseşte f.bun și obiectiv. 

D.P. e încântat de rezistenţa „eroică” a Angliei şi de „ravagiile” pe care 
aviația ei le face asupra centrelor industriale din Germania şi Italia. În ultimele zile 
a fost atins şi Reichstagul din centrul Berlinului şi a fost făcută praf toată strada 
Unten der Linden şi Brandenburger Tor. A făcut apoi mult haz de ultima declaraţie 
făcută de Churchill care, vizitând ruinele dintr-un cartier al Londrei atins mai 
serios de bombardamentele germane, a declarat: „De-abia acum suntem pe punctul 
de a învinge”. Presa germană îl consideră „pur şi simplu nebun”. 

El recunoaşte că Antonescu a luat şi o serie de măsuri f.bune, printre care 
el citează decretul referitor la controlul averilor foştilor demnitari, pe acela privitor 
la acordarea de devize de către Banca Naţională, la înarmări şi mai ales acela 
referitor la anchetarea cheltuielilor făcute de Primăria Capitalei cu pavajul străzilor 
şi organizarea parcului Herăstrău (Luna Bucureştilor). David Popescu e convins că 
toți membrii camarilei carliste, cu Carol în frunte, „sunt amestecați până peste cap 
în aceste fraude”. Aflu de la el că şnapanului de Carol Caraiman"! i s-a refuzat să 
rămână în Elveţia şi Spania şi a fost silit să se fixeze pentru un moment în 
Portugalia. 

Seara, suntem invitaţi la familia Giosanu. Îi găsim pe amândoi f. afectaţi 
de cele întâmplate lui Gavrilă Marinescu. După ce a fost adus arestat în Bucureşti i 
s-a dat drumul, însă nu se ştie pentru cât timp, deoarece el e sigur că toți 
colaboratorii apropiaţi ai lui Carol vor fi arestaţi şi judecaţi. In plus, G.M. se teme 
să nu fie executat de legionari, care-l consideră drept unul din responsabilii 
principali de moartea Căpitanului şi a prietenilor săi. Giosanii sunt f. îngrijoraţi de 
ziua de mâine. Ei consideră inevitabil un guvern legionar, care va urmări până în 

pânzele albe pe foştii colaboratori ai lui Carol şi pe evrei. Giosanu se aşteaptă să 
fie scos din armată, fiind căsătorit cu o evreică. Astăzi, îl aud, în fine, şi pe el 
înjurând pe Carol şi „pe toţi trepăduşii iresponsabili din jurul lui”, care l-au sfătuit 
aşa de prost. El recunoaşte câtă dreptate a avut Maniu când spunea că-l vede deja 
pe Carol cum îi joacă pe cap coroana gata să cadă! „Azi, îmi spune el, pot vorbi 
liber; înainte; eram obligat să păstrez o anumită rezervă, ca militar, când venea în 
discuţie persoana Regelui; eu şi Gavrilă M. ne-am dat seama, din primele luni ale 
Restauraţiei, că ne înşelasem profund punându-ne speranţa într-un putregai moral, 
stricat până în fundul sufletului, hoţ, mincinos, arogant, lipsit de orice scrupul, un 
degenerat în accepţia medicală a cuvântului. Aşa se explică pentru ce G.M. şi cu 
mine ţineam aşa de mult să te vedem cât mai des şi să te auzim cum îl descriai atât 
de exact. Sifiliticul, în ura lui faţă de Maniu, a preferat să se arunce în braţele lui 
Antonescu, alt smintit, făcând prin aceasta ţării ultimul rău pe care-l mai putea 
comite”. 

Discuţia a continuat apoi asupra consecinţelor dezastruoase pentru țară 
dacă Antonescu va forma un guvern cu legionarii şi va căuta să ne vâre în alianța 
germană. Giosanu repetă din nou ceea ce mi-a spus în mai multe rânduri, că 
Antonescu nu este deloc iubit în armată, unde are reputaţia „de om rău, pătimaş şi 
răzbunător”. „Nu degeaba i se spune câine roşu”, adaugă d-na Giosanu. 


Vineri, 13 septembrie 1940 

Aflu de la loanas& că ieri-seară, când noi eram la Giosani, m-a căutat 
Giurescu”. Astăzi la 7* dimineaţa mi-a telefonat din nou pentru a-mi spune că 
vrea să-mi comunice ceva în legătură cu Facultatea de Litere din Capitală. Mi s-a 
părut de la început destul de suspect acest interes subit față de mine. Ne-am înţeles 
să ne vedem la Biblioteca Academiei, la Secţia de Manuscrise, unde am ceva de 
lucru. Între 11 şi 12 ne-am plimbat prin grădina Academiei şi am discutat o serie 
de evenimente la ordinea zilei. El a început prin a-mi spune că față de 
evenimentele petrecute în ultimul timp eu am mari şanse să fiu chemat la catedra 
lui lorga, care „va fi scos la pensie”. Mă asigură de tot concursul său şi al 
prietenilor lui, căci ei sunt hotărâți să împiedice transferarea lui Gh. Brătianu de la 
laşi sau a lui C. Marinescu” de la Cluj”. Mă întreabă dacă contez pe voturile lui 
Ralea şi Petrovici”. Primul îmi este ostil şi nici nu mă gândesc să-i cer votul, căci 
mi-ar putea cere şi el să nu mă opun la reprimirea lui în partid şi aşa ceva nu pot 
face; cât despre Petrovici, nimeni nu poate fi sigur de votul lui, el căutând să tragă 
foloase de pe urma acestor voturi; dacă Brătianu îi oferă avantagii mai substanţiale 
decât îi pot oferi eu, atunci el e sigur de votul lui Petrovici. Giurescu crede că vom 
reuşi; îmi sugerează să-l cultiv pe Gusti” pentru cazul în care Petrovici ar şovăi. 
l-am răspuns că nu cred în pensionarea lui lorga atâta timp cât Antonescu e 
conducător de stat. El e convins totuşi că „Antonescu nu va putea rezista cererii 
categorice a legionarilor, care îl urăsc de moarte pe Iorga şi vor să-l sancţioneze 
exemplar pentru a fi fost unul dintre inspiratorii principali ai lui Carol pentru 
desfiinţarea Mişcării legionare şi pentru executarea barbară a fruntaşilor acestei 

mişcări”. Giurescu crede că legionarii nici nu se vor mulţumi cu scoaterea lui Jorga 
din învățământ, ci vor cere neapărat trimiterea lui în judecată, împreună cu: toţi 
aceia răspunzători de regimul de dictatură al fostului rege. Vorbeşte cu atâta 
siguranță despre intenţiile legionarilor, încât lasă a înţelege că el are raporturi 
f.bune cu conducătorii lor. Mă întreb dacă nu-și face iluzii deşarte. 

În fond, chestia pensionării eventuale a lui lorga n-a fost pentru Giurescu 
decât un pretext pentru a relua relaţiile cu mine şi pentru a se pune bine şi cu 
partidul nostru, azi, când bestia de Carol, în care el îşi pusese toată nădejdea, este 
un pribeag prin ţări care nu vor să-l primească! Spre marea mea surprindere, el se 
arată încântat de articolul lui Maniu referitor la cauzele prăbuşirii lui Carol, găsind 
şi el că „în adevăr, omul acesta avea ceva anormal în el, însă ştia să ascundă şi să 
pareze”. El recunoaşte că „în adevăr, politica externă a lui Carol a fost o 
nenorocire pentru ţară”, că el a încercat, în câteva rânduri, să-i atragă atenţia 
asupra diferitelor greşeli, dar că n-a reuşit, întrucât „oameni ca lorga, Vaida, 
Tătărescu au avut mai multă trecere” decât el. El crede că „toată lumea ar trebui 
acum să dea concursul neprecupeţit lui Antonescu pentru ca, alături de germani, să 
recucerim Basarabia şi nordul Bucovinei şi să contribuim şi noi cu ceva la 
doborârea bolşevismului. În felul acesta, la terminarea războiului, Franţa, Anglia şi 
chiar Statele Unite ne vor fi recunoscătoare pentru participarea noastră la 
distrugerea comunismului”. „Şi dacă Hitler pierde războiul, ce se întâmplă cu noi, 
aliaţii lui?”, l-am întrebat eu. 

„Fii pe pace, pe germani nu-i învinge nimeni; Anglia e pe sfârşite; într-o 
săptămână, două, Hitler va vorbi din Londra, aşa cum a vorbit şi din Bruxelles şi “ 
din Paris. Este o fericire pentru ţara noastră că a fost acceptată în Axa 
Roma-Berlin”. „Şi dacă totuşi Hitler pierde războiul, repet eu, ce se întâmplă cu 
noi?” „În cazul acesta, a răspuns Giurescu, mai bine pierim decât să cădem sub 
stăpânirea bandiţilor din Kremlin”. l-am răspuns că în această chestiune nu ne 
putem înţelege deloc şi că partidul nostru nu numai că nu va da nici un concurs lui 
Antonescu, ci îl va combate din răsputeri, dezaprobând categoric politica. lui 
legionară în interior şi cea externă de colaborare cu Axa Roma-Berlin. N-a mai 
spus nimic, atât părea de surprins de răspunsul meu. 

Seara la opt, la familia C. Mihăiescu împreună cu Lupu. Două evenimente 
importante la ordinea zilei, unul extern, ultimele declaraţii făcute de Churchill”, şi 
altul intern, a treia versiune despre condiţiile abdicării /lui/ Carol. Churchill a 
declarat că săptămâna aceasta şi cea viitoare par a fi decisive pentru încercarea de 
debarcare a germanilor în Marea Britanie. El declară că, după informaţiile sale, 
toate porturile din Marea Mânecii şi Marea Nordului sunt înţesate de tot felul de 
vase cu trupe, în vederea debarcării. „Anglia le aşteaptă, a zis el, cu convingerea 
fermă că vor fi învinse şi Europa va scăpa de teroarea lui Hitler”. Lupu şi 
Mihăiescu sunt f. îngrijoraţi de acest greu examen pe care-l va trece Anglia şi se 
întreabă dacă Churchill nu blufează, tremurând în fond şi el de teama unui 
dezastru. Şi eu sunt puţin îngrijorat, însă rămân la vechea mea convingere că atâta 
timp cât Statele Unite nu intervin în război, înseamnă că Anglia poate rezista mai 

departe şi singură. În orice caz, aviația germană face eforturi disperate pentru a 
scoate din luptă pe englezi și are pierderi colosale în luptele cu cea engleză. Din 
fiecare încăierare germanii au de patru, cinci ori mai mari pierderile de avioane; 
dacă vor mai merge aşa, ei riscă să-şi piardă toată superioritatea pe care o au până 
azi în ce priveşte numărul de avioane. Aviatorii englezi sunt net superiori celor 
germani. Ei continuă să bombardeze zi şi noapte obiectivele militare şi industriale 
germane şi italiene, plus toate porturile unde se fac concentrări de trupe în vederea 
debarcării. 

Ziarele noastre publică un nou comunicat din partea lui Antonescu, cu 
privire la abdicarea lui Carol. „Hotărât lucru, zice Lupu, cu această nouă versiune 
Antonescu dovedeşte că n-are deloc simţul ridicolului; cine-l mai poate crede 
acum, când el dovedește că a minţit de două ori; poate fi cineva sigur că nu minte 
şi azi, pentru a treia oară?” Mihăiescu şi cu mine suntem de aceeași părere. iată 
pasagiile principale ale acestui comunicat (al treilea în curs de o săptămână!): „În 
ziua de 5 septembrie, la ora 12, în audienţă, mi s-a încredinţat formarea guvernului. 
La ora 9 seara am depus mandatul, întrucât toţi cei consultați au cerut abdicarea. 
La ora 4 dimineaţa (6 sept.), la stăruința mea şi insistența lui Valer Pop”, mi s-a 
încredințat mandatul cu puteri dictatoriale. Cum seara se auzeau focuri de armă în 
jurul Palatului Președinției şi mulţimea a atacat Prefectura Poliţiei, unde au căzut 
trei jandarmi, m-am dus din nou la Rege la 9 şi i-am cerut să abdice, dându-i 
termen de gândire până la 4 dimineaţa. Valer Pop a susţinut cererea mea. La 11 
noaptea am părăsit pe Rege ca să se consulte, ceea ce a şi făcut. Generalii Paul 
Teodorescu şi Gh. Mihail au fost contra abdicării. Gh. Brătianu, A.C. Cuza, David 
Popescu şi Manoilescu” au fost pentru abdicare. l-am trimis scrisoarea prin 
loc.-col. Elefterescu; el i-a spus că aştept răspunsul până la 6 dimineaţa. Lupeasca” a 
voit să ia în exil şi pe voievodul Mihai, dar s-au opus aghiotanţii. La 6! mi s-a 
prezentat abdicarea. La ora opt Mihai a depus jurământul în faţa lui Nicodim” şi a 
primului preşedinte Gh. Lupu”. 

Analizând cu Lupu şi cu Mihăiescu acest nou comunicat, am constatat toţi 
trei că el este plin de contradicții, aşa că nu se poate pune absolut nici o bază pe el. 
Cum nimeni dintre fruntașii noştri nu l-au putut vedea pe Antonescu de când a fost 
însărcinat cu formarea guvernului, rămânem mai departe cu totul nelămuriţi asupra 
condiţiilor în care s-a produs abdicarea. 

Este clar acum planul lui Antonescu. El a evitat să stea de vorbă cu noi, 
așteptând să se termine cu cedarea nordului Ardealului ungurilor. Ieri a fost cedată 
şi a 7-a zonă. „EI îşi închipuie, zice Lupu, că ţara nu va lega numele lui de 
executarea dictatului criminal de la Viena”. „Păcat de el, zice Mihăiescu, căci 
altfel, după succesul incontestabil cu abdicarea porcului de Carol, el ar fi avut 
dreptul la toată recunoştinţa noastră; faptul că e mincinos şi a făcut totul în 
înţelegere cu nemții îi anulează în ochii mei orice drept la recunoştinţa noastră”. 
Mihăiescu ne informează apoi despre marea festivitate de la Casa Verde, unde 
legionarii au manifestat pentru Antonescu şi pentru „viitorul stat legionar” pe care 
ei sunt siguri că-l vor proclama curând cu ajutorul lui Antonescu. „Va să zică, 

constată Lupu, am scăpat de o dictatură nenorocită pentru a cădea sub alta, poate şi 
mai rea”. „Numai victoria Angliei ne va scăpa de toate nenorocirile”, am adăugat 
eu, cu adâncă convingere. 


Sâmbătă, 14 septembrie 1940 

Văd pe Maniu la 8% dimineața; a sosit ieri- iata din Ardeal. A hotărât să 
contramandeze marea demonstraţie de la Alba Iulia pentru a evita dezordinile 
inevitabile din cauza nemulțumirii adânci a populaţiei româneşti. Toate drumurile 
sunt pline de convoaie imense de care, căruțe, maşini şi camioane în care se 
refugiază populaţia din Ardealul cedat ungurilor. „Este atâta durere în sufletele 
acestor oameni, zice Maniu, încât trebuie evitate întâlnirile lor în număr prea mare 
pentru a nu se lăsa furați de disperarea lor şi să ceară anularea unirii din 1918 cu 
Vechiul Regat; de când am aflat că f. mulţi dintre aceşti refugiaţi reproşează 
Vechiului Regat că i-a înşelat şi i-a părăsit, lăsându-i la discreţia ungurilor, şi că 
doresc acum să rupă orice legătură cu Bucureştii, am găsit că ţinerea acestei mari 
adunări la Alba Iulia, în această atmosferă, e plină de primejdii”. 

Maniu nu crede o iotă din tot ce a spus Antonescu în cele trei comunicate 
referitor la condiţiile în care s-a produs abdicarea. El m-a rugat azi să caut să-l văd 
eu şi să-i cer, în numele său, să ne spună care este adevărul în această chestiune. 
La ora 10, el pleacă cu o maşină la vie la Madgearu, unde se va întâlni cu 
Mihalache, la dejun. Mă roagă dacă pot să-l văd pe David Popescu, întrucât, după 
informaţiile lui, Antonescu va publica azi sau mâine lista noului guvern. Maniu 
este ferm hotărât să nu aibă nici o relaţie directă cu Antonescu „pentru modul 
ruşinos cum şi-a călcat cuvântul față de el”. Aşteaptă să vadă cum îşi va forma 
guvernul şi numai după aceasta va fixa atitudinea partidului nostru faţă de dânsul 
şi de politica sa. Nici Maniu nu ia în serios amenințările lui Hitler la adresa 
Angliei şi este sigur mereu de înfrângerea lui. 

Văd la ora 11 pe David Popescu, la Minister. Aflu de la el că în cursul 
zilei de azi, cel mai târziu mâine, se va anunţa lista noului guvern. Antonescu i-a 
propus să rămână mai departe la Interne, însă el a refuzat, întrucât „ştie precis că el 
este prizonierul lui Fabricius şi al legionarilor, cari îşi fac de cap în toată ţara”. 
Nici el nu cunoaşte exact ce s-a întâmplat între Antonescu şi Carol în noaptea lui 5 
spre 6 septembrie; de un lucru e sigur, că Antonescu n-a spus adevărul în nici unul 
din cele trei comunicate. Cât despre situaţia externă, D.P. crede că dacă în două-trei 
săptămâni Hitler nu reuşeşte să debarce în Anglia, atunci nu va mai debarca 
niciodată şi-n cazul acesta, nemaiavând resurse să continue războiul, nu are altă 
soluţie decât să atace Sovietele. Convingerea lui este că Antonescu se bazează pe 
ideea că Hitler va ataca chiar în primăvara viitoare Rusia Sovietică şi de aceea este 
hotărât să colaboreze cu legionarii. El îi recunoaşte totuşi un mare merit lui 
Antonescu, acela de a fi obținut abdicarea lui Carol. Asupra acestui punct sunt şi 
eu de acord cu el. Prietenul meu Cireş e fericit că am relații bune cu D.P., şeful 
său, la care el ține f. mult. El e hotărât să se întoarcă la Inspectoratul Jandarmeriei, 
unde funcţiona mai înainte. 

Pe la $ după-masă a trecut să mă vadă Șerban. El știe de la ruda sa, 
inspectorul de Siguranţă Stănescu, că azi se formează noul guvern, din care vor 
face parte şi câțiva legionari. Şerban speră să obțină prin P.P.Panaitescu anularea 
numirii lui Bazil Munteanu şi în cazul acesta el va ocupa uşor catedra de franceză. 
Bietul Șerban are perfectă dreptate, căci s-a făcut cu el o mare nedreptate. El ştie 
de la P.P. Panaitescu că, în cazul că ar ajunge ministru la Învățământ, el va scoate 
din învățământul superior pe toţi franemasonii, precum şi pe cei numiţi ilegal sau 
lipsiţi de lucrări de valoare în specialitatea lor. Şerban mă roagă să-l văd mai des 
pe Panaitescu şi pe Găzdaru” de la Iași şi să apăr pe lângă aceştia şi cauza lui. Îi 
spun lui Şerban să nu conteze pe relaţiile mele cu aceştia, întrucât noi suntem la 
cuțite cu ei pe chestiunea externă şi într-o sumedenie de alte chestiuni de politică 
internă. Şerban, care a fost toată viaţa lui un oportunist lipsit de principii, nu prea 
înțelege serupulele mele! 

Seara ascult la radio lista noului guvern Antonescu. Ştiam de dimineaţă, 
de la David Popescu, că în locul său e vorba să fie numit generalul Petrovicescu”, 
„țigan din a doua generaţie şi mare simpatizant al Mişcării legionare”. D.P. crede 
că acest militar nu e potrivit pentru acest post, însă „trece drept omul de casă al lui 
Antonescu”. Horia Sima, vicepreşedinte, fără portofoliu, Leon'” la Economia 
foaia Mihai Sturdza”! la Externe, Gh. Creţeanu'” la Finanțe, prof. Pompiliu 
Nicolau’® la Lucrări Publice, V. Iasinschi!“ la Sănătate şi Ocrotiri Sociale, N.Mareş!%* 
la Agricultură, Mihai Antonescu la Justijiei Traian Brăileanu la Învăţământ. Generalii 
pobre”, Parani N. Dragomir!” şi Jienescu'" sunt numiți subsecretari de stat 
la diferite ministere. 


Duminică, 15 septembrie 1940 

Văd din ziare că regele Mihai a fost avansat la gradul de general de 
divizie; locotenent-colonelul Dămăceanu!!!, fostul meu coleg de la examenul de 
capacitate din 1915 (absolvenţii Liceului Internat din laşi au trecut examenul de 
capacitate împreună cu noi, absolvenţii Liceului Naţional) este numit adjutant 
regal, iar maiorul Tomescu Mircea'"”, aghiotant. Se anunţă, în acelaşi timp, demisia 
din învățământ a d-nei Gusti, cant Militineanu, evreică şi vară dreaptă cu 
doamna Lupescu! Citesc în „Universul? un lung interviu al bătrânului Zelea 
Codreanu!'7, cam dezlânat şi confuz, ca şi mintea lui. În orice caz, guvernul 
constituit de Antonescu are un vădit caracter legionar, deşi printre miniştri se află 
şi nelegionari, ca Leon, Mareş, Cretzianu, Mihai Antonescu, însă şi aceştia sunt 
mari nemțofili. 

După însuşi Radio Londra reiese că aviația germană a bombardat greu de 
tot capitala Angliei ieri-noapte, însă a pierdut aproape 300 de avioane. Încă vreo 
două-trei lupte de acestea şi Hitler rămâne fără avioane, în timp ce Anglia se poate 
aproviziona serios din Statele Unite! 

La dejun, Lupu şi fratele său Costache. Ambii sunt f.îngrijoraţi de venirea 
legionarilor la putere, întrucât se îndoiesc mult că Antonescu îi va putea ține în 
frâu. „Între Antonescu şi legionari, zice Lupu, este încheiat un pact pe care nici 

una din părţi n-are intenţia să-l execute sincer; ei speră să se păcălească între ei, cu 
ajutorul nemților; vai de ce ne aşteaptă; amenințării acestor bandiți că trebuiesc 
ucişi 10 000 de fruntaşi ai clasei noastre conducătoare pentru a netezi definitiv 
calea lor spre putere acum i-a venit rândul. Va reuşi Antonescu să-i stăpânească? 
Puțin probabil, din moment ce ei sunt susținuți de nemți, iar el nu are alt partid pe 
care să se poată sprijini”. 

Plecând de la acest raționament, Lupu se întreabă dacă pentru a împiedica 
pe legionari să-şi realizeze planul lor criminal n-ar fi poate mai bine să nu-l 
combatem atât de violent, cum cere Maniu, ba din contra, să-l asigurăm de 
sprijinul nostru, dacă vrea să domine pe legionari şi să nu-i lase să-şi facă de cap. 
În sprijinul acestei teze, Lupu mai invocă şi argumentul cu evreii. Aceştia sunt 
disperaţi şi se tem de o exterminare în masă din partea legionarilor. „Asigurându-i 
lui Antonescu cel puţin concursul nostru tacit, îi dăm mijlocul de a rezista mai uşor 
atât presiunii legionare cât şi celei nemţeşti şi ne salvăm în plus vieţile noastre 
amenințate de aceşti fanatici criminali”, termină Lupu. 

Fratele său Costache e de aceeaşi părere, adăugând şi argumentul că, 
asigurat de sprijinul nostru, Antonescu poate rezista mult mai uşor şi fostelor 
elemente carliste, care, de teama sancţiunilor, „sunt gata să cadă în genunchi în 
fața lui”. Şi C. Lupu crede cu totul greşită politica lui Maniu de combatere 
categorică a lui Antonescu. „În felul acesta, continuă el, noi îl zvârlim cu bună 
ştiinţă în braţele legionarilor şi a carliştilor şi prin aceasta e vai şi de noi şi de 
țară”. El spune că Ralea, Ghelmegeanu, Dinu Simian!“ şi Gr. Cazaeliu!'5, cu care 
el a luat masa ieri-seară, i-au vorbit în acest sens, „conjurând pe Lupu să facă 
imposibilul şi să convingă pe Maniu să înceteze lupta în contra lui Antonescu”. 

Eu le-am răspuns că e zadarnic să se ceară aşa ceva lui Maniu, care nu 
poate admite în ruptul capului nici un fel de acord cu Antonescu, nu din motive 
personale, ci numai pentru consideraţii de politică generală, internă şi mai ales 
externă. „Putem noi, ca partid democratic, să încheiem un acord cu un dictator care 
înțelege să menţină mai departe regimul de dictatură /.../? Putem noi întinde mâna 
omului care, în înţelegere cu nemţii, a executat dictatul infam de la Viena şi 
înțelege acum să ne vâre în Axa Roma-Berlin? Ce se întâmplă mâine cu ţara 
noastră dacă Hitler pierde războiul, cum noi suntem siguri, şi aliaţii noştri 
occidentali vor constata că şi noi, care avem în spatele nostru imensa majoritate a 
naţiunii, ne-am dat adeziunea la politica lui Antonescu? Mai poate atunci poporul 
român conta pe sprijinul Angliei pentru anularea dictatului de la Viena, când sunt 
cunoscute simpatiile de care se bucură ungurii în lumea engleză? Eu cred că noi 
trebuie să rămânem consecvenţi cu programul nostru, apărători ai democraţiei pe 
plan intern şi credincioşi pe plan extern aliaţilor noştri fireşti, anglo-franco- 
americani. Că această atitudine comportă azi riscuri şi f.mari neplăceri pentru noi e 
sigur, însă n-avem altă cale de ales. Noi nu ne putem dezonora”. 

Am avut marea satisfacţie să văd pe Lupu sculându-se de la locul lui şi 
venind să mă îmbrăţişeze, declarându-se de acord cu teza mea. „În fond, ai 
perfectă dreptate, mi-a spus Costache Lupu, dacă plecăm de la ipoteza că Hitler 

pierde războiul; dar dacă nu, ce se va întâmpla atunci cu noi?” „Ne va respecta 
toată lumea că am fost oameni corecţi şi consecvenţi cu convingerile noastre şi nu 
ne-am bălăcit pentru a ne salva viaţa şi interesele noastre materiale”, i-am răspuns 
eu. „Atunci, zice Lupu, cu Dumnezeu înainte, să ne ducem Crucea mai departe”. 

Am discutat apoi situaţia externă. Eu le-am făcut o dare de seamă asupra 
războiului aerian, arătându-le pierderile imense suferite de aviația germană în 
special în ultimele zile, care fac din ce în ce mai puţin probabilă debarcarea 
germanilor în Anglia. În acest timp. aviația engleză face una cu pământul centrele 
industriale germane şi italiene şi bombardează fără încetare marile oraşe din 
Germania, în cap cu Berlinul, Miinchenul, Stuttgart etc. Lupu se bucură enorm că 
în fine simte Hitler la el acasă ce înseamnă războiul. Pe maimuţoiul caraghios de 
Mussolini nu-l ia nimeni în seamă. „Dacă până la urmă, zice Lupu, nu-i vor sări în 
ajutor germanii, italienii riscă să piardă toate posesiunile lor din Africa; ce bucurie 
aş avea să-l văd dezumflat pe broscoiul nesuferit de Mussolini”. 

Aşteptăm întoarcerea lui Maniu în Capitală pentru a ține o şedinţă de birou 
în care să fixăm definitiv atitudinea noastră faţă de regimul lui Antonescu. 

La 5 ne-am plimbat cu fetele în Cişmigiu, iar la 6 am intrat la un cinema 
pe bulevardul Elisabeta. Seara am ascultat radioul şi am scris la Jurnal. 


Luni, 16 septembrie 1940 

Văd la 9 dimineaţa pe Maniu, întors ieri-seară în Capitală. Sunt prezenţi 
Ionel Pop!" şi Ghiţă Pop. Maniu a văzut ieri, la vie la Madgearu, şi pe Mihalache. 
E profund nemulțumit de ei pe chestiunea atitudinii lor faţă de Antonescu. 
„Oamenii aceştia, zice Maniu, nu înţeleg că noi nu putem da nici un fel de concurs 
lui Antonescu fără a compromite grav interesele țării față de viitorii învingători ai 
lui Hitler şi Mussolini. Ei nu văd decât o singură soluţie, să sprijinim pe Antonescu 
pentru ca el, alături de nemți, să elibereze Basarabia şi nordul Bucovinei; cât 
despre Ardealul de Nord, ei cred că până la urmă Antonescu îl va recăpăta sigur de 
la Hitler”. Le-am povestit discuţia avută cu Lupu şi fratele său Costache pe această 
chestiune şi argumentele mele care i-au convins să nu dăm nici un concurs lui 
Antonescu. Maniu m-a felicitat călduros pentru „rolul important pe care-l joc în 
partid pe lângă fruntaşii noştri regățeni”. „Ne găsim iar în aceeaşi situaţie ca şi pe 
vremea lui Carol, zice Ghiţă Pop, când în biroul nostru ne sprijineam pe prietenii 
Lupu şi Hudiţă pentru a neutraliza pe Mihalache şi Madgearu. Când vom scăpa 
odată de această nenorocire din partidul nostru?” Maniu tace, vădit iritat, şi-şi 
pudrează mereu nasul. Îi vin în ajutor, căutând să-i răspund lui Ghiţă Pop că deşi ei 
sunt în dezacord cu noi pe diferite chestiuni, totuşi ei sunt de bună credinţă, 
întrucât toţi prietenii apropiaţi ai lui Mihalache sunt mari nemţofili, care cred în 
naivitatea lor că ţara noastră are numai de câştigat de la o alianţă cu Germania. Aşa 
credeau Costăchescu", Andrei, Ralea, ca adepţi ai lui Stere'!% tot aşa judecă şi 
azi Madgearu, Răducanu’, Mladenaţ!” şi alți profesori de la Academia de 
Comerţ. Lupu şi cu mine le-am ţinut mereu piept şi dacă am reuşit să-i 
neutralizăm, aceasta s-a datorat rolului important jucat în politica europeană de 

către Franţa şi Anglia. Evident, de când Franţa s-a prăbuşit iar Anglia a rămas 
singură în fața Germaniei şi Italiei, poziţia mea şi a lui Lupu faţă de ei a devenit 
mai slabă. „În realitate, am continuat eu, ceea ce le lipseşte lui Madgearu şi 
Mihalache este convingerea în victoria Angliei, căci altfel îşi dau şi ei perfect de 
bine seama că ar fi o prostie să ne înhămăm la carul lui Hitler ca să ne prăbuşim o 
dată cu el”. 

lonel Pop propune să ţinem o şedinţă de birou la care să mai invităm şi alți 
fruntaşi din partid pentru a lua o hotărâre definitivă faţă de Antonescu şi de Statul 
său legionar, proclamat din ziua de 14 septembrie. Se admite. Maniu roagă pe 
Ghiţă Pop să ia contact cu Madgearu, Mihalache şi ceilalți fruntaşi pentru 
stabilirea şedinţei, cel mai târziu până joi, 19 septembrie. 

Maniu este indignat la culme de decretarea Statului legionar, pe care-l 
socoate drept „o prostie imensă şi o maimuţăreală ridicolă a statului fascist şi 
hitlerist”. „Acum, continuă Maniu, nu mai este nici o îndoială că Antonescu era 
înţeles cu nemţii despre toate aceste lucruri cu mult înainte de a i se încredința 
puterea de către blestematul de Carol. Tot ce a urmat a fost un simplu teatru, jucat 
de el atât față de Palat, cât şi faţă de mine şi de Dinu Brătianu. Este un mincinos 
neruşinat, care, pentru a-şi satisface ambițiile personale, duce ţara la prăpastie, 
făcând jocul nemților. Trebuie să-l combatem prin toate mijloacele pe care le avem 
la îndemână, pentru ca toată lumea să ştie că nu ţara l-a pus acolo unde este, ci un 
şnapan de suveran, țăcănit ca şi el; dacă Mihalache şi prietenii săi nu vor fi de 
acord, eu conduc lupta singur, cu cine va dori să mă urmeze, pentru că sunt 
convins ca de un adevăr matematic că așa cer interesele neamului nostru”. 

l-am răspuns, felicitându-l pentru fermitatea convingerilor sale, care sunt 
şi ale mele şi l-am asigurat de tot sprijinul meu, al lui Lupu şi al tuturor prietenilor 
noştri din Vechiul Regat. „Poporul român, am continuat eu, are un f. puternic simţ 
de orientare, datorită instinctului sănătos care l-a călăuzit în tot trecutul său atât de 
zbuciumat. Acest instinct îi spune şi azi că a merge cu nemţii înseamnă a merge 
spre prăpastie, iar cât despre eliberarea Basarabiei şi nordului Bucovinei cu 
ajutorul lor, înseamnă să ne riscăm viitorul şi să plătim eventual cu alte teritorii 
concursul lor; pentru aceasta sunt de acord să combatem pe Antonescu şi să facem 
imposibilul pentru a-i împiedica politica sa, la nevoie chiar să-l înlăturăm cu 
forţa”. 

Maniu a rămas vădit impresionat de argumentarea mea, spunându-mi că el 
apreciază f. mult rolul meu în partid şi că pune multă nădejde în mine în noua luptă 
care trebuie s-o ducem şi în contra lui Antonescu. 

În tot timpul acestei discuţii am fost susținut şi de Ghiţă Pop, care are atâta 
stimă faţă de Maniu încât se declară totdeauna de acord cu el, chiar şi atunci când 
el vede lucrurile altfel. „Maniu, mi-a spus nu de mult Ghiţă Pop, este un om 
extraordinar pentru mine; are atâta putere de convingere, încât îmi este imposibil 
să nu-i cedez chiar în chestiuni în care eu am păreri cu totul contrarii. Motivul 
principal care explică acest lucru este convingerea mea că el are infinit mai mare 

experiență decât mine şi în plus judecă obiectiv orice situaţie, pentru că e profund 
onest şi dezinteresat, făcând totdeauna abstracţie de persoana sa”. 

lonel Pop a tăcut tot timpul, făcându-mi impresia că nu e prea bucuros de 
argumentarea mea, care-l cam jenează în calculele lui oportuniste. Prietenii mei 
ardeleni, în cap cu Ghiţă Pop şi Aurel Dobrescu, n-au păreri prea bune despre el şi 
deseori mi s-au plâns că Maniu are prea mari slăbiciuni faţă de nepoţii lui Boili!” 
cum era lonel Pop, cari „abuzează de prestigiul unchiului lor pentru a-şi face tot 
felul de interese din care multe nu sunt onorabile”. 

Ghiţă Pop a citit decretul prin care se instaurează Statul legionar; el 
cuprinde cinci articole; Mişcarea legionară devine astfel singurul partid admis să 
activeze; Antonescu este conducătorul Statului legionar şi şeful regimului legionar: 
Horia Sima este comandantul Mişcării legionare; articolul 5 al decretului precizează 
că „începând de la data acestui decret orice luptă între frați încetează”. Tot el 
citeşte şi apelul adresat țării de Antonescu. După ce repetă condiţiile în care a luat 
puterea şi precizează că el nu are nici o răspundere față de dezastrul abătut asupra 
țării, promite să-i vindece rănile şi cere concursul tuturor în acţiunea de redresare pe 
care a început-o. El asigură că va face „o purificare totală, o purificare desăvârșită, 
o purificare în tot şi în toate, fără ură, fără părtinire, fără nedreaptă lovire; justiția 
va veghea la aceasta”. 

„Numai naivii şi aceia care nu-l cunosc deloc pe Antonescu, zice Maniu, 
pot lua în serios astfel de promisiuni, care sunt simple vorbe goale pentru a prosti 
lumea. Modul cum soluţionează raporturile dintre el şi Garda de fier este de fapt 
un echivoc, un punct de plecare al unor mari şi inevitabile fricţiuni viitoare între el 
şi această Mişcare. Antonescu speră s-o folosească drept mijloc de guvernare, iar 
ea înţelege să se servească de el până îşi va termina organizarea, ca să guverneze 
ea singură. Datorită acestui echivoc nemţii devin atotputernici în ţară, întrucât de 
atitudinea lor depinde cine va guverna până la urmă, Antonescu ori Garda de fier. 
/Din/ nevoia de a-şi asigura sprijinul Berlinului, care devine astfel arbitru, atât 
Antonescu cât și Garda de fier vor fi nevoiţi să devină cât mai slugarnici pentru a 
nu supăra pe stăpânitori”. M-am declarat complect de acord cu el. 

Seara suntem invitaţi cu Lupu la Costică Mihăiescu. Comentăm Statul 
legionar şi apelul către ţară al lui Antonescu. Lupu critică pe Antonescu tot aşa de 
aspru ca şi Maniu, ceea ce mă bucură mult, pentru că astfel vom avea un sprijin şi 
în el în acţiunea de capacitare a lui Mihalache şi Madgearu. Mihăiescu ne dă o 
informaţie prețioasă, care confirmă ceea ce spunea dimineaţă Maniu despre 
echivocul dintre Antonescu şi Garda de fier. El ştie de la nepotul său că în adevăr 
fruntaşii legionari din Capitală reproşează deja lui Sima „că pleacă prea mult capul 
în faţa lui Antonescu și-i pune la dispoziție Mişcarea legionară, când el vrea să 
conducă ţara cum îi trăsneşte lui şi să nu lase Gărzii decât un rol cu totul 
secundar”. Mihăiescu este convins că „f. curând vor fi oale sparte între ei”. De 
aceea, el cere ca partidul nostru să ţină cont de acest lucru şi să nu combată prea 
tare pe Antonescu, pentru ca el să poată rezista mai uşor atât legionarilor cât şi 
nemților, protectorii lor. 


IOAN HUDIȚĂ 


Îl lămuresc şi pe el pentru ce noi nu putem sprijini sub nici o formă pe 
Antonescu, care este înțeles perfect cu nemţii şi e dispus să le facă jocul. „Nici un 
compromis cu acela sau cu aceia care joacă cartea germană, acesta trebuie să fie 
punctul nostru de vedere”, am spus eu. Lupu m-a susținut cu multă convingere. 
Mihăiescu a cedat mai mult de formă, deşi el începe a-se îndoi de victoria engleză. 
După ce-i fac o nouă injecție de optimism îşi revine în parte, acceptând şi el ideea 
că prea mari forțe sunt în joc pentru ca Hitler să fie sigur de victorie. În ultimele 
zile presa noastră reproduce în litere groase toate comunicatele germane, pline de 
minciuni şi de exagerări grosolane, referitoare la situația Angliei şi la pierderile ei 
navale. Despre Londra germanii afirmă că „e complect distrusă şi cartiere întregi 
ard continuu”! 

Lupu se bucură mult de ultimul decret privitor la controlul cheltuielilor 
Fondului secret al Ministerului de Interne pe ultimii zece ani. „Acum se va vedea 
„cât a furat bestia de Carol şi oamenii lui şi din fondurile secrete ale Siguranței 
Statului”, zice Lupu. Eu aştept să văd cât au şterpelit din aceste fonduri trădătorii 
din partidul nostru, în frunte cu Ghelmegeanu, Ralea, Andrei şi Gafencu”. Lupu, 
Mihăiescu şi cu mine recunoaştem toţi trei că din acest punct de vedere Antonescu 
face o treabă f.bună, pentru care merită toată lauda. 


Marţi, 17 septembrie 1940 

Lucrez la Jurnal şi ascult la Radio Londra o serie de ştiri, f. importante 
pentru mine, în legătură cu eforturile militare pe care le fac Statele Unite. Lupta 
pentru introducerea serviciului militar obligatoriu e pe sfârşite. Legea a trecut de 
Cameră şi Senat şi rămâne acum să fie semnată de Roosevelt. În felul acesta, peste 
16 milioane de americani vor primi instrucție militară. Mă bucură mult acest lucru, 
pentru că numai când Statele Unite vor poseda o reală forță militară se va termina 
cu dictaturile fasciste şi hitleriste şi poate şi cu cea comunistă. 

Seara la 7 mă duc la Fănel Mihăiescu, unde găsesc pe Costache Lupu, pe 
Serdici, Leon, Hoisescu, Aurel Dobrescu, Ghiţă Pop, generalul Negrei şi Octav 
Tăslăoanu'”. Se discută toate problemele la ordinea zilei, interne şi externe. Acord 
total pe chestiunea măsurilor luate de Antonescu privitoare la lichidarea regimului 
de dictatură carlistă şi de sancţionare a tuturor celor care s-au făcut vinovaţi de 
abuzuri şi ilegalităţi în funcțiunile lor în ultimii zece ani. Toţi aduc laude mari lui 
Antonescu pentru a fi debarasat ţara de /.../ Carol. Toţi regretă că nu s-au folosit 
împrejurările pentru a se proclama republica. Negrei recunoaşte că nu s-a comis un 
abuz când Antonescu s-a avansat la gradul de general de corp de armată, pe data de 
1 iunie 1940, căci avea dreptul, Carol trecând peste el în mod abuziv. Leon şi 
Hoisescu dau o serie de informaţii referitoare la corectitudinea lui Antonescu şi la 
viața lui modestă. Convenim cu toții că este un om onest şi incoruptibil. Constat 
însă un mare dezacord între cei de față cu privire la atitudinea partidului nostru 

„față de politica lui Antonescu. Serdici, Leon şi Hoisescu sunt de părere că noi 
trebuie să-l ajutăm pe Antonescu pentru a nu-l sili să se arunce definitiv în braţele 
legionarilor şi nemților. Deşi ei sunt convinşi că Hitler va pierde războiul, ei cred 

că Anglia va înţelege situaţia şi nu se va supăra pe noi pentru a fi făcut singura 
politică posibilă dată fiind ostilitatea noastră față de Soviete. „Mergând cu nemţii, 
zice Hoisescu, noi o facem din ură faţă de /.../ ruşi, care ne-au răpit din nou 
Basarabia, ba şi nordul Bucovinei şi nu din motive de ostilitate față de Anglia pe 
care o respectăm şi-i dorim să învingă pe Hitler şi pe Mussolini”. Ghiţă Pop, 
Tăslăoanu, Aurel Dobrescu, Fănel Mihăiescu, C.Lupu, Negrei şi cu mine am 
combătut părerea lor cu argumentele cunoscute. Eu le-am explicat în plus pentru 
ce Antonescu n-a proclamat republica. „După mine unul, am susținut eu, faptul că 
Antonescu n-a făcut acest lucru, pe care sunt convins că-l dorea din tot sufletul, 
dată fiind imensa sa ambiţie, constituie încă o dovadă că el n-a putut ieşi din cadrul 
înțelegerii cu nemţii, cari nu puteau permite înlăturarea dinastiei de Hohenzollern; 
el a fost şi este legat de mâini și de picioare de înțelegerea dintre el şi Fabricius, 
înțelegere pe baza căreia nu i se îngăduia decât înlăturarea lui Carol; nu trebuie 
uitat că la data abdicării Elena, mama lui Mihai, se afla în Germania ca invitată a 
familiei Hohenzollern şi că de la venirea lui Hitler la putere această familie s-a 
raliat cu totul noului dictator al Reich-ului”. 

Interesantă este atitudinea lui Tăslăoanu, care m-a sprijinit tot timpul, deşi 
ginerele lui, Mihai Sturdza, vechi legionar, este ministru de Externe în cabinetul 
Antonescu. Tăslăoanu este convins, ca şi mine, că Hitler şi Mussolini merg spre 
catastrofă şi că România nu are ce căuta în Axa Roma-Berlin. El ne-a spus că pe 
această chestiune dezacordul cu ginerele său este total. Costache Lupu citeşte, 
câteva pasagii dintr-un articol de fond apărut în „Universul” despre Statul legionar. 
Stelian Popescu!" se dă peste cap pentru a se pune bine cu Antonescu şi cu 
legionarii. Se repetă în acest articol fraza: „Să faci, Căpitane, o ţară ca soarele 
sfânt de pe Cer”. „Pentru aceasta, zice Mihăiescu, mă întreb cu ce oameni va putea 
Sima să realizeze acest lucru, căci toți din jurul lui nu sunt decât nişte haimanale 
care umblă după căpătuială”. El ne dă o serie de informaţii despre abuzurile pe 
care şi le permit aceste „puşlamale”, care intră înarmate în casele evreieşti şi le 
pradă fără ruşine. Hoisescu, Serdici şi Negrei dau şi ei alte informaţii despre 
teroarea  dezlănţuită în provincie de aceşti „pungaşi”, care atacă maşinile 
particulare sub pretext de control al alimentelor interzise comerțului particular, le 
devalizează pur şi simplu. Pe şoseaua Ploieşti-Braşov, legionarii au stabilit un 
punct fix la Predeal, unde controlează toate maşinile care trec şi pradă fără ruşine 
pe călătorii străini, cărora le confiscă tot ce găsesc asupra lor, bani, bijuterii, 
ceasuri, haine, fără să le elibereze măcar o dovadă scrisă! 

„Aceştia sunt oamenii, zice Tăslăoanu, cu care Antonescu şi Sima vor să 
facă o ţară frumoasă ca soarele sfânt de pe Cer”! Negrei cunoaşte f. bine pe noul 
comandant militar al Capitalei, numit de două zile, generalul D-tru Popescu'"”, „un 
prostănac obscur, om de casă al lui Antonescu”. Negrei spune că toţi generalii 
numiţi de Antonescu în diferite ministere ca subsecretari de stat „nu fac două 
parale, fiind ridicaţi în grad în mod abuziv de pe timpul lui Carol”. Ne despărțim 
cu sentimentul că tot ce promite Antonescu sunt numai cuvinte frumoase, dar goale 
de conţinut. 

Miercuri, 18 septembrie 1940 

Roosevelt" a ratificat legea recrutării. Mare eveniment! Nu văd bine pe 
Hitler şi pe Mussolini, deşi presa lor anunţă cu litere de o şchioapă că „Londra 
arde!” Comunicatele lor anunţă că a fost atins de bombele lor până și palatul regal. 
Aviatorii englezi atacă fără întrerupere oraşele germane, Berlin, Hamburg, 
Stuttgart, München. Observ că presa germană şi italiană nu mai fixează nici o dată 
fixă pentru debarcarea în Anglia. În schimb, pierderile lor în avioane sunt f.mari şi 
nu văd cum le-ar mai putea complecta industria germană, atât de bombardată de 
aviația engleză. 

Seara suntem invitaţi la familia Mihăilescu. Mai sunt prezenţi soții Mişu 
Marinescu şi Zimţea. Colonelul Marinescu ne povesteşte fapte f. grave petrecute în 
provincie, provocate de legionari, care jefuiesc pe evrei şi le devastează 
magazinele, dându-le foc după ce le-au prădat complect. Antonescu dă ordine 
peste ordine prefecților şi comandanților de jandarmi să menţină ordinea şi să 
aresteze pe vinovaţi. Aceste ordine însă nu se pot executa întrucât legionarii, 
organizați în bande şi înarmaţi cu pistoale, terorizează până şi pe prefecţi şi pe 
“comandanții de jandarmi, care nu mai pot face față situaţiei fără intervenţia 
trupelor. Marinescu este în curent cu rapoartele disperate ale comandanților de 
jandarmi, care anunţă că nu mai pot face faţă situaţiei. Se comunică din mai multe 
judeţe că proprietarii îşi părăsesc conacele întrucât legionarii fac propagandă peste 
tot că se apropie ceasul când se va împărți țăranilor tot pământul moşierilor, 
conform dictonului „omul şi pogonul”. 

După aceste rapoarte înseamnă că în toată ţara bântuie o anarhie fără 
margini. Marinescu spune că Antonescu e furios pe legionari şi că a avut explicaţii 
supărătoare cu Sima pe care l-a făcut „personal” responsabil de anarhia din ţară. 
- După el, nu este exclusă chiar o ruptură între ei „dacă debandada continuă în ţară”. 

Marinescu susține că toate numirile de militari făcute de Antonescu în 
ultima săptămână nu sunt reuşite; toți au fost ridicaţi în grad „sub regimul bunului 
plac al lui Carol, în mod abuziv şi prin călcarea tuturor regulamentelor militare”. 
Ultima numire, a generalului Dona”, ca prefect de poliţie al Capitalei „pune vârf 
peste toate celelalte”. Marinescu spune că acesta „e o mare nulitate şi pe deasupra 
şi escroc”. Singura numire bună este cea a lui Al. Ottulescu'"€ ca guvernator al 
Băncii Naţionale; acesta se bucură de o f. bună reputaţie ca avocat, om inteligent, 
conştiincios şi corect. 

Zimţea şi Mihăilescu spun că în cercurile lor se face mare caz de 
introducerea serviciului militar obligatoriu în Statele Unite. Marinescu ne dă mai 
multe informaţii referitoare la impresia profundă făcută la Inspectoratul 
jandarmeriei şi la Ministerul de Interne de măsurile militare care se iau în prezent 
în Statele Unite. „Dacă la puterea economică uriaşă, zice Marinescu, se mai - 
adaugă acum şi o armată permanentă, Statele Unite devin cea mai mare putere a 
globului”. ÎL felicit pentru această concluzie pe care i-o întăresc spunându-i că 

„pentru fericirea lumii această mare forță este pusă şi-n serviciul democraţiei, în 
luptă cu obscurantismul fascist şi hitlerist”. 

Discuţia se termină cu recunoaşterea de către noi toţi că Antonescu are şi 
mari merite, în sensul că e bun militar şi om cinstit. „Păcat că e prea ambițios, am 
susţinut eu, şi nu-şi respectă cuvântul dat”. Marinescu face o serie de comentarii în 
favoarea lui Antonescu, pe margineă scrisorii secrete din 7 decembrie 1934, trimisă 
primului ministru de atunci, Guţă Tătărescu, şi pe care el o dă azi în vileag pentru 
a arăta câtă dreptate a avut el, cu atâţia ani în urmă, semnalându-i o serie de rele de 
care suferea armata şi care au rămas mai departe fără ca nimeni să se ocupe de 
îndreptarea lor. Antonescu anunţă că va publica şi alte scrisori şi memorii pe care 
le-a trimis lui Tătărescu şi lui Carol, referitoare la îndreptarea relelor de care 
suferea armata şi de care cei în drept n-au ţinut niciodată seama. Asupra acestor 
chestiuni desigur are perfectă dreptate. 


Joi, 19 septembrie 1940 

Şedinţă de birou la Mihai Popovici, la ora 6 seara. Pe lângă noi, membrii 
biroului, au mai fost prezenți: Halippa!”, Sauciuc Săveanu'*, Anton Crihan'*! ŞI 
lonel Pop. A vorbit mai întâi Madgearu, făcând o scurtă dare de seamă asupra 
situaţiei partidului nostru faţă de Statul legionar proclamat de Antonescu și 
anunțând că în şedinţa de astăzi noi trebuie să precizăm printr-un comunicat 
atitudinea noastră faţă de politica internă şi externă a lui Antonescu. El a început 
prin a face o critică f. aspră dar obiectivă „a anarhiei dezlănţuite în ţară de către 
dezmăţul legionar pe care Antonescu l-a adus la putere, impunându-l cu forța la 
conducerea Statului, când ştie f. bine că imensa majoritate a ţării e contra 
regimului legionar şi absolut ostilă față de orice alianţă cu Italia şi Germania”. 
Madgearu a arătat în continuare că partidul nostru se bucură şi azi de sprijinul 
întreg al naţiunii, ca unul care a combătut în mod constant regimul abuziv al fostului 
rege Carol „şi a prevăzut la timp dezastrul la care ne ducea politica criminală a 
acestui bandit şi a colaboratorilor săi, slugarnici şi necinstiţi”. El arătat apoi, în 
câteva cuvinte, condiţiile în care a luat puterea Antonescu, care şi-a călcat în mod 
ruşinos angajamentele formale „luate față de Maniu şi de Dinu Brătianu, de a nu 
accepta nici o propunere din partea lui Carol fără abdicare şi fără obligaţia de a se 
constitui un guvern naţional, țărănisto-liberal, cu Antonescu la Război”. El. a 
amintit apoi cum a silit pe Carol să abdice şi i-a smuls aprobarea de a fi numit 
Conducător cu puteri discreționare, pentru a sfârşi prin a proclama Statul legionar, 
„în colaborare strictă cu Fabricius”. El a conchis f. logic că după părerea lui noi nu 
putem aproba nici noua formă de dictatură, stabilită prin formula Statului legionar 
şi nici politica lui externă, de alianță cu Axa Roma-Berlin. Madgearu propune să 
informăm cadrele partidului printr-un comunicat lămuritor în acest sens, iar lui 
Antonescu să-i trimitem un memoriu în care să-i arătăm precis punctul nostru de 
vedere şi. să-i lăsăm întreaga răspundere pentru politica pe care vrea s-o facă. 

La întrebarea lui Ghiță Pop „ce facem cu partidul şi dacă acceptăm să fim 
dizolvaţi”, Madgearu i-a răspuns că, după el, nu vede cum am mai putea duce o 

luptă „cu armata şi cu haimanalele de legionari, în slujba nemților”. I-a sărit 
imediat în ajutor Mihalache, care s-a declarat de acord cu Madgearu. „Trebuie să 
fim o dată măcar şi realişti, a început el; cu ruşii gata să intre în Moldova, cu zecile 
de mii de refugiați din teritoriile cedate, cu legionarii la putere, mai putem noi 
astăzi ieşi în stradă ca să combatem pe Antonescu, mai ales când el lasă a înţelege 
că are asigurări de la nemți că va putea f. curând elibera Basarabia şi nordul 
Bucovinei? Practic, eu nu văd cum l-am mai putea combate. Cu nenorocitul de 
Carol era altceva; el era de unul singur, iar ţara era toată cu noi, în contra lui. Azi 
lucrurile s-au schimbat, Antonescu are armata cu el, plus haimanalele legionare, 
care au reuşit să zăpăcească multă lume; ceea ce e şi mai grav, o bună parte a 
opiniei noastre publice şi chiar unele cadre ale partidului nostru preferă azi pe 
nemți, cu toate riscurile pe care le comportă colaborarea cu ei, /.../ ruşi/lor/, care, 
după ce s-au purtat ca nişte tâlhari ordinari în chestiunea Basarabiei şi Bucovinei, 
ameninţă acum şi restul țării cu capcana lor comunistă. Ne fixăm într-un memoriu 
poziţia noastră, aşa cum a propus-o Madgearu, şi-i lăsăm lui Antonescu şi armatei 
să răspundă de soarta ţării; noi rămânem cu credințele noastre, democraţie în 
interior şi loialitate faţă de Aliaţii noștri fireşti; intrăm în pasivitate, neavând altă 
cale de urmat”. 

A cerut cuvântul Halippa pentru a face o scurtă declaraţie. „Nu numai că 
sunt de acord cu tot ce-au spus domnii Madgearu şi Mihalache, dar, în calitatea 
mea de basarabean şi de fost preşedinte al Sfatului Ţării, care a votat în 1918 
unirea cu patria-mumă, cer ca partidul nostru să declare public că este de acord cu 
guvernul Antonescu dacă acesta se angajează să lupte pentru eliberarea acestei 
provincii româneşti”. Sauciuc Săveanu s-a raliat declaraţiei lui Halippa din partea 
Bucovinei de Nord, „răpită hoţeşte”. 

A vorbit apoi Lupu. „În general, a început el, sunt de acord cu cea mai 
mare parte din tot ce-au spus d-nii Madgearu şi Mihalache; aş vrea însă să adaug în 
complectarea lor câteva lucruri, în special asupra atitudinii de adoptat față de 
Antonescu. Desigur, situaţia de azi nu este la fel cu cea de sub Carol; mai întâi, o 
mare parte din frontierele ţării s-au prăbuşit datorită politicii: netoate a acestui 
ticălos; refugiații din Ardealul de Nord ne cer să-i ajutăm să-şi recucerească 
teritoriul pierdut; cei din Bucovina şi Basarabia cer acelaşi lucru. Pentru moment, 
noi nu putem face nimic nici pentru unii, nici pentru alţii. Singurul lucru care-l 
avem de făcut este să păstrăm neatinse drepturile noastre şi să procedăm aşa fel ca 
democraţiile învingătoare de mâine să ştie că poporul nostru a fost victima celor 
doi şarlatani dictatori, cari s-au înţeles pe la spatele nostru. Când se va face 
dreptate Franţei şi celorlalte naţiuni înrobite de aceşti şarlatani, atunci se va face 
dreptate şi nouă, bineînțeles, repet, cu condiția de a nu ne compromite cu nici unul 
dintre ei” 

Ghiţă Pop l-a felicitat călduros pe Lupu, Ft prea se de acord cu el. Eu 
m-am raliat de asemenea, adăugând că înfrângerea lui Hitler şi Mussolini „devine 
acum vizibilă şi celor mai naivi şi care n-au idee de politică externă”. Le-am 
explicat, în câteva cuvinte, evoluţia situaţiei din Statele Unite, care urmăresc cu 

mare atenţie apropierea tot mai strânsă dintre Japonia şi puterile Axei Roma-Berlin 
şi care ajută din răsputeri Anglia să lupte mai departe în contra lui Hitler şi 
Mussolini; faptul că au introdus de curând şi obligativitatea serviciului militar 
dovedeşte că acest mare colos se pregăteşte serios să facă faţă lui Hitler şi aliaţilor 
săi. „Subliniez acest lucru, am terminat eu, pentru a arăta cât de mult trebuie să fim 
atenţi să nu ne compromitem cu învinşii de mâine”. 

Mihai Popovici a vorbit penultimul, făcând o scurtă declaraţie. „Eu am 
discutat cu dl. preşedinte pe larg toate aceste chestiuni chiar ieri şi m-am declarat 
în totul de acord cu tactica preconizată de el faţă de regimul. lui Antonescu. Nu 
vreau să mai lungesc discuţia pentru a auzi cu toţii cum vede el situaţia”. Înainte de 
a vorbi Maniu, Mihalache a cerut cuvântul pentru a face o scurtă declaraţie: „Sunt 
de acord cu tot ce-au susținut antevorbitorii mei, în special cu dl. dr.Lupu; ţin însă 
să precizez un lucru înainte de a vorbi dl. Maniu, şi anume că în cazul că Germania 
va ataca Sovietele eu nu văd pentru ce nu am colabora cu ea, ca să eliberăm 
Basarabia şi nordul Bucovinei, care ne-au fost luate pe nedrept şi cu forţa”. 

Maniu a adus mulţumiri tuturor celor care au vorbit, constatând faptul „cu 
totul îmbucurător” că, în linii mari, toți membri: biroului sunt de acord că noi nu 
putem admite nici Statul legionar şi nici politica externă a lui Antonescu de 
colaborare cu nemţii şi italienii. „După ce am combătut dictatura lui Carol, noi ca 
democrați nu putem admite nici pe a lui Antonescu, a continuat Maniu. Simpatiile 
noastre merg spre democraţiile occidentale, cu atât mai mult cu cât ele ne-au ajutat 
în 1918 să realizăm aspiraţiile noastre naționale; de aceea, noi am protestat energic 
în contra blestematului de Carol şi a guvernului său când ei au decis să renunţe la 
garanţiile franco-engleze, care pentru noi, ca români, rămân mai departe valabile şi 
față de Soviete, ca şi faţă de Germania şi Italia, care ne-au impus dictatul de la 
Viena. Noi nu numai că nu putem aproba politica lui Antonescu de colaborare cu 
Germania şi Italia, ci trebuie să-i cerem să anuleze actul guvernului Tătărescu de 
renunțare la garanţiile franco-engleze, act făcut de un guvern dictatorial, al unui 
suveran care a fost sancţionat pentru politica lui greşită, fiind obligat să abdice. 
Noi trebuie să fim f. atenţi asupra acestui punct şi să nu facem nici un act 
incompatibil din punct de vedere moral şi politic cu garanţiile franco-engleze. Dl. 
Mihalache propune ca noi să colaborăm cu germanii în caz că ei atacă Sovietele şi 
să eliberăm Basarabia şi nordul Bucovinei. Noi nu ne putem alia cu aceia care 
ne-au impus cu forţa ciuntirea Ardealului. Putem cel mult profita de războiul 
probabil germano-sovietic, luându-ne dreptul nostru, dar atât. Noi nu vom trece 
Nistrul şi nici Ceremuşul dacă Sovietele acceptă restituirea provinciilor noastre; să 
fim bine înţeleşi, noi nu colaborăm cu germanii; ne luăm dreptul nostru şi nu 
mergem mai departe, dacă ne putem înţelege cu Sovietele”. 

„Și dacă Sovietele refuză să ne restituie Basarabia şi nordul Bucovinei, 
întreabă Mihalache, ce facem atunci? Ne oprim pe Nistru sau mergem mai departe 
alături de germani până ce vor recunoaşte dreptul nostru?” „Noi ne oprim pe 
Nistru şi aşteptăm până ce Sovietele vor recunoaşte drepturile noastre; în nici un 
caz, i-a răspuns Maniu, noi nu mergem peste Nistru, unde se opresc drepturile 

noastre. Procedând aşa, noi rămânem în cadrul tratatelor internaţionale, care ne 
garantează frontierele din 1918; procedând aşa, avem dreptul de partea noastră şi 
nu avem de ce ne teme la pacea viitoare. Pentru naţiunile mici, ca a noastră, 
respectul tratatelor internaționale este de o importanță vitală. Pe această chestiune, 
partidul nostru, în calitatea lui de exponent principal al naţiunii, nu-şi poate 
permite absolut nici o abatere. Şi pentru naţiunile mari şi puternice aceste abateri 
sunt primejdioase; pentru cele mici ele sunt mortale. Acest adevăr trebuie să-l 
avem în vedere tot timpul şi în calitatea noastră de exponenţi incontestabili ai 
poporului român suntem obligați moralmente să-l respectăm ca pe o poruncă 
dumnezeiască”. 

„Şi dacă, totuşi, Hitler câştigă războiul, întreabă Mihalache, ce devenim 
noi dacă el ştie că nu-i suntem prieteni?” „Mai întâi, fii sigur că aşa ceva nu se va 
întâmpla, i-a răspuns Maniu, pentru aceasta pun eu capul la mijloc; dar să admitem 
totuşi prin absurd că el ar câştiga războiul, chiar în cazul acesta e mai potrivit să 
rămânem în cadrul drepturilor noastre şi să aşteptăm repararea nedreptăţii, întrucât 
nimic nu este etern în lumea aceasta, mai ales nedreptatea. De altfel, dragă d-le 
Mihalache, fii sigur că în cazul unei victorii a lui Hitler nici România nu mai 
rămâne în frontierele ei de azi. D-ta nu cunoşti ca mine pe germani şi mai ales pe 
aceia care văd în Hitler un semizeu. Pentru oamenii aceştia germanismul are 
drepturi asupra întregii Europe şi îndeosebi asupra naţiunilor vecine, pe care le 
consideră inferioare şi, ca atare, ele trebuie să muncească pentru dezvoltarea şi 
prosperarea națiunii alese, care e cea germană. O victorie germană ar însemna o 
catastrofă pentru naţiunile europene şi mai ales pentru noi, pentru ţara noastră, 
asupra căreia germanii au pus de mult ochii pentru fertilitatea pământului şi 
bogăţiile subsolului său. Vai de noi dacă Hitler ar învinge şi ar rămâne de capul lui 
într-o Europă lipsită de rezistenţa Angliei şi Rusiei”. 

În continuare, Maniu ne-a rugat pe Lupu, Mihalache şi pe mine să căutăm 
să-l convingem pe Antonescu să se ferească de orice angajament formal cu Germania 
şi să evite orice colaborare politică sau militară, mulţumindu-se doar cu obligația 
de a-i pune la dispoziţie petrolul şi disponibilul economiei noastre. 

Mihalache şi Madgearu n-au mai spus nimic. Lupu şi cu mine l-am felicitat 
din tot sufletul nostru pentru tot ce a spus el în legătură cu primejdia germană şi cu 
orientarea politicii noastre externe, care reprezintă cât se poate de exact şi convingerea 
noastră. 

Maniu a propus ca Madgearu, Ghiţă Pop şi cu mine să punem la punct 
memoriul pentru Antonescu şi comunicatul nostru către cadrele partidului. 
Madgearu m-a rugat să schiţez un proiect de memoriu către Antonescu, iar pe 
Ghiţă Pop să facă un proiect de comunicat pentru partid. Ne vom vedea mâine 
după-masă la ora 5, acasă la Madgearu, pentru a le da o formă definitivă. 

Am plecat pe la ora 11 noaptea de la Popovici. Maniu s-a dus cu Ionel Pop 
şi Ghiţă Pop, iar eu cu Lupu şi Crihan. Acesta din urmă l-a criticat aspru de tot pe 
Halippa, scoțând în evidență „lipsa lui de simţ politic şi oportunismul care l-au 
împins la nenumărate greşeli în cariera lui politică”. El şi-a exprimat toată 

admiraţia faţă de Maniu, care a vorbit „ca un adevărat european”. Lupu a fost de 
aceeaşi părere, spunând că „Maniu a vorbit azi ca un adevărat om de stat şi că 
Mihalache a vorbit ca un bun şef de organizaţie judeţeană”. 


Vineri, 20 septembrie 1940 

Toată dimineaţa am lucrat la memoriul pentru Antonescu, iar spre amiază 
am complectat Jurnalul. 

La cinci m-am dus la Madgearu, unde am găsit pe Ghiţă Pop. Ne-am pus 
uşor de acord asupra comunicatului către cadrele partidului. Textul propus de 
Ghiţă Pop a rămas aproape neschimbat. Memoriul meu a fost discutat mai mult din 
cauză că Madgearu a ţinut să introducem cuvinte mai puţin aspre şi categorice la 
adresa primejdiei germane pentru noi şi pentru Europa. Toate insistențele sale 
plecau de la ideea că acest memoriu ar putea cădea într-o zi în mâinile nemților, 
lucru care ne-ar putea crea dificultăţi atât nouă cât şi lui Antonescu. l-am răspuns 
că nu trebuie să ne fie teamă să încredințăm şefului statului gândurile noastre 
sincere cu privire la interesele naţiunii când încă n-am ajuns sub stăpânire germană. 
Ghiţă Pop m-a susţinut energic. A rămas ca Maniu să decidă asupra acestor 
expresii. Memoriul meu reproduce toată argumentarea lui Maniu de ieri, partea din 
expunerea mea referitoare la imposibilitatea ca Hitler să câştige războiul şi câteva 
fraze din declaraţiile lui Lupu privitoare la atitudinea noastră faţă de politica 
externă a lui Antonescu şi de Statul legionar. Mâine la nouă ne vom vedea toți trei 
la Maniu pentru a da o formă definitivă memoriului şi comunicatului. 

Seara, la opt, la familia C.Mihăiescu, împreună cu Lupu. Discutăm 
evenimentele zilei. Discurs nou al lui Churchill, care reduce mult exagerările din 
comunicatele germane privitoare la pierderile engleze, navale și aviatice. Nici 
vorbă de descurajare din partea Angliei. Churchill e mai sigur ca oricând de 
victorie. În Africa de Nord, italienii luptă din greu în apropiere de Solum şi au 
pierderi grave în avioane şi vase de război. Veştile despre intrarea trupelor italiene 
în Egipt nu se confirmă. Aviația lor încearcă din timp în timp să atace Malta, dar 
nu obține nici un succes şi înregistrează mereu pierderi grele. Sunt în schimb f. tari 
în comunicatele de război, care au ceva din gluma românească „ia-l de pe mine 
că-l omor”. Mussolini rămâne unul dintre cele mai ridicole personagii din istoria 
lumii contemporane! 

Hitler se opinteşte din greu să silească Anglia la pace. Bombardează aproape 
zilnic Londra și diferite alte centre industriale engleze, dar în loc să-i convingă pe 
englezi să ceară pace îi îndârjeşte şi mai mult să reziste. Aviația lor bombardează 
fără întrerupere Berlinul, Hamburgul, Miinchenul şi celelalte centre industriale din 
Germania, Franţa, Belgia şi Olanda. Încă puţin şi Germania îşi pierde toate 
avioanele, pe care nu le poate înlocui în aceeaşi măsură ca Anglia, ajutată masiv de 
Statele Unite. 

Lupu şi Mihăiescu dau o serie de ştiri în legătură cu frământările dintre 
Antonescu și legionari, pe care le arbitrează Fabricius. „Aici am ajuns!”, exclamă 
Lupu! Mihăiescu ştie din cercurile legionare că Al.Ghica'”, noul director general 

al Poliţiei, a fost impus lui Antonescu de către Sima, care nu avea încredere în 
colonelul Cameniţă'“?, silit să demisioneze. La Palat însă Antonescu şi-a impus 
oamenii săi, pe colonelul Mihai Râmniceanu ca şef al Casei Regale, iar pe coloneii 
Al.Pastia şi I.Andronescu şi pe maiorul Tomescu Mircea ca adjutanți regali“. 
„Prin aceste numiri, zice Lupu, Antonescu se asigură că va putea supraveghea de 
aproape pe regele Mihai şi anturajul acestuia”. Lupu are informaţii că Mihai ar 
avea mari simpatii pentru legionari. Mihăiescu are aceleaşi informaţii. Ultimele 
două scrisori trimise de Antonescu lui Tătărescu în 1934 cu privire la nevoia unei 
reorganizări totale a armatei sunt pline de lucruri interesante referitoare la 
complicitatea lui Tătărescu şi a generalilor Uică'™ şi Glatz’? cu Carol şi Urdăreanu. 
Triste moravuri! Din toate aceste scrisori reiese că Antonescu are meritul de a fi 
sesizat la timp racilele de care suferea armata noastră, racile care nu puteau fi 
înlăturate din cauza venalului de Carol. Lupu şi Mihăiescu sunt de acord cu mine 
că Antonescu a adus totuşi un imens serviciu ţării debarasând-o de un aşa mare 
ticălos. 


Sâmbătă, 21 septembrie 1940 

La Maniu, la nouă dimineaţa. Proiectul de comunicat al lui Ghiţă Pop şi 
memoriul meu pentru Antonescu au rămas aproape neschimbate. Maniu s-a 
pronunţat pentru expresiile folosite de mine, explicându-i lui Madgearu că acest 
memoriu, fiind un document istoric, de îndată ce va fi predat lui Antonescu 
„trebuie să fie clar şi fără nici un echivoc, indiferent de riscurile pe care le 
comportă pentru noi, membrii semnatari”. Memoriul şi comunicatul vor fi semnate 
de toţi membrii biroului. Madgearu a rămas să le tipărească la tipografia noastră. 
Comunicatul va fi expediat prin poştă şefilor noştri de organizaţii, iar memoriul va 
fi predat de mine lui Antonescu, iar dacă el nu mă poate primi pot să-l dau lui 
Mihai Antonescu. Madgearu a fost fericit că scapă de această corvoadă, ca unul 
care nu prea înghite pe Antonescu de când a aflat că acesta s-ar fi pronunţat în 
unele cercuri că el şi Popovici „s-ar fi înfruptat gras de tot din afacerea Skoda”. 

La ora unu am trecut pe la tipografia noastră şi am ridicat câteva 
exemplare din memoriul către Antonescu, care până în seară a fost semnat de toţi 
membrii biroului; pe Mihalache l-a semnat Madgearu; la ora şase am telefonat lui 
Mihai Antonescu, pe care l-am rugat să-mi obţină o audienţă la generalul Antonescu 
pentru a-i preda un memoriu din partea partidului nostru. După o oră am primit 
răspuns că generalul mă primeşte mâine dimineaţă la ora nouă. La opt am văzut 
din nou pe Maniu, care m-a rugat să spun lui Antonescu că el se consideră „înşelat 
şi de aceea nu poate avea relaţii personale cu el, însă în calitatea lui de şef de stat, 
înțelege să-i comunice punctul de vedere al partidului nostru în toate problemele 
de interes național”. Maniu m-a pus apoi în curent cu teroarea dezlănțuită de 
unguri în Ardealul ocupat de ei, asasinatele de la Huedin şi Cluj şi devastările de 
locuinţe şi gospodării ale românilor rămaşi sub ocupaţia lor. El m-a rugat să-l 
întreb pe Antonescu despre măsurilor pe care înțelege:să le ia pentru a pune capăt 
acestor orori. 

Duminică, 22 septembrie 1940 

La ora nouă m-am prezentat la Preşedinţia Consiliului din Piaţa Victoriei. 
Portarul m-a condus mai întâi în cabinetul lui Ovidiu Vlădescu”, numit de curând 
secretar general la Preşedinţie. ÎI cunosc de mult, de pe când eram conferenţiar la 
Academia de Comerţ; era de pe atunci bun prieten cu Mihai Antonescu. N-am 
aşteptat decât trei minute şi am fost condus de Vlădescu în cabinetul lui Antonescu. 
Eram f. curios să văd cum mă va primi. Noua situaţie de conducător de stat nu l-a 
schimbat deloc. Îi place să vorbească mai mult decât să asculte, ceea ce e un mare 
defect pentru un om politic. N-apucasem bine să mă mă aşez pe scaun, când a 
început să vorbească, fără să-l mai pot întrerupe. În timp ce el pronunţa primele 
cuvinte, eu am deschis servieta să scot memoriul. Timp de o jumătate de oră l-am 
ținut întins pe servietă, până a terminat el ce avea de spus în legătură cu raporturile 
lui cu Maniu şi Dinu Brătianu. 

„Ştiu, a început el, că domnii Maniu şi Brătianu mă critică peste tot şi mă 
acuză că mi-am călcat cuvântul faţă de ei; când voi socoti eu momentul potrivit. ca 
să evit până atunci complicațiile inutile, voi lămuri eu lucrurile în așa fel încît vor 
vedea şi dânşii că n-am putut face altfel şi am acceptat, nu fără multă ezitare, 
funcțiunea de conducător cu puteri excepţionale. Când se vor cunoaşte toate aceste 
fapte, sunt sigur că istoria nepărtinitoare nu mă va condamna. Eu am conştiinţa că 
acceptând această funcţiune voi putea servi națiunea mai bine decât o puteau face 
d-nii Maniu şi Brătianu. Singurul lucru pe care-l pot spune pentru moment este că 
atât dumnealor cât şi prietenii lor mai apropiaţi îmi datorați mie libertatea de care 
vă bucuraţi, poate chiar şi viaţa, căci nu ştiu precis ce s-ar fi întâmplat dacă eu nu 
puneam piciorul în prag şi nu luam taurul de coarne. Cu obligaţia de a păstra strict 
numai pentru d-voastră, prietenii mai intimi ai d-lor Maniu şi Brătianu, vă 
încredinţez azi versiunea exactă a celor întâmplate în noaptea lui 5 spre 6 septembrie 
referitor la abdicarea lui Carol şi la însărcinarea mea cu funcțiunea de conducător. 
Dacă am păstrat până azi secretul cel mai absolut asupra celor întâmplate, am 
făcut-o pentru un singur motiv, acela de a menaja dinastia şi în special pe noul 
rege şi pe mama lui, victime nevinovate ale monstrului pe care l-am detronat, da, 
l-am detronat cu revolverul în mână, pentru că bestia se pregătea să facă o baie de 
sânge în acea noapte, lichidând pe toţi adversarii săi în frunte cu mine. Când domnii 
Maniu şi Brătianu şi prietenii lor apropiaţi vor cunoaşte exact ce am făcut eu, sunt 
sigur că nu mă vor mai ataca şi critica şi vor înţelege să mă lase în pace, să-mi pot 
îndeplini misiunea istorică față de țara mea”. 

După această introducere, pe care o reproduc cât mai exact posibil (am 
reprodus-o în Jurnal în seara acestei zile, din cauza importanţei), Antonescu mi za 
povestit următoarele: În ziua de 5 septembrie el înlocuise pe generalul Argeşanu'"”, 
comandantul garnizoanei Bucureşti, cu generalul Coroamă''$. Carol n-a cedat decât 
cu greu să semneze acest decret. l-a propus, în acelaşi timp, înlocuirea generalului 
Gh. Mihail de la şefia Statului Major cu generalul loaniţiu'*”. Carol a refuzat 
categoric, arătând că Mihail se bucură de toată încrederea lui. Antonescu i-a 

răspuns că are cele mai proaste păreri despre acest militar, care ar fi trebuit 
reformat din armată încă din 1917 şi că el, ca şef de guvern, nu poate colabora cu 
el. În faţa acestei declaraţii, Carol a cerut timp să se mai gândească o zi-două. 
Acest răspuns l-a cam pus pe gânduri pe Antonescu, întrucât vedea de la început că 
nu se bucura de încrederea complectă a lui Carol. 

După ce l-a instalat spre seară pe Coroamă în noul său post a continuat, 
până la 12 noaptea, să vadă o serie de persoane, în vederea constituirii guvernului 
pentru ziua de 6 septembrie, cel mai târziu 7 septembrie. La ora unu noaptea s-a 
culcat. Nu apucase să adoarmă, când l-a chemat la telefon generalul Șova'" 
comandantul diviziei de gardă cu sediul la Dadilov. Acesta, ştiind că este însărcinat 
de două zile cu formarea guvernului, i-a explicat la telefon că nu poate executa 
ordinul de a veni cu divizia în Capitală până la ora 6 dimineaţa, întrucât gara nu 
dispune nici de maşini şi nici de vagoanele necesare. Antonescu l-a întrebat 
imediat cine i-a dat acest ordin, să vină urgent cu divizia în cursul nopţii. Şova i-a 
răspuns că ordinul i-a fost transmis de la Statul Major de către generalul Arhip'"!. 
Antonescu a înțeles imediat că prietenii lui Carol pregătesc un complot. El i-a spus 
lui Şova să stea pe loc şi să aştepte ordinul său în cursul dimineţii. S-a îmbrăcat 
imediat şi a chemat la el pe generalii Coroamă şi loaniţiu. 

La ora două fără un sfert, însoțit de aceşti doi generali, Antonescu s-a dus 
la Palat. Ofiţerul de gardă, ştiindu-l prim-ministru, iar pe Coroamă comandant al 
garnizoanei, i-a întâmpinat cu onorul obişnuit, lăsându-i să intre în Palat, unde 
credea că sunt aşteptaţi de rege. Lucrul acesta era obişnuit, mai ales că, de mai 
bine de zece zile, Carol lucra noaptea târziu cu tot felul de persoane, civili sau 
militari. Când cei trei au intrat în cabinetul lui Carol, acesta se plimba furios şi 
agitat prin biroul său, fumând țigară după ţigară. A rămas încremenit când a dat 
ochii cu ei. A dat fuga spre birou cu intenţia de lua ceva dintr-un sertar. N-a mai 
avut timp, căci Antonescu, cu revolverul întins, i-a cerut să stea jos, apostrofându-l 
cu următoarele cuvinte: „Eşti un ticălos incorigibil, care, după ce ai distrus o ţară, 
voiai acum să faci şi o baie de sânge cu toți patrioţii mai de seamă ai naţiunii. la o 
hârtie şi scrie următoarele”. Sub dicteul lui Antonescu, Carol şi-a scris abdicarea şi 
însărcinarea acestuia cu funcțiunea de conducător cu puteri discreționare. Tot ce a 
urmat este cunoscut din comunicatele publicate de ziare. 

După o scurtă conversaţie telefonică cu Fabricius, Antonescu l-a lăsat pe 
Carol ca arestat, sub supravegherea generalului loaniţiu şi a doi ofiţeri din garda 
Palatului, iar el, însoţit de Coroamă, s-a dus la Statul Major, unde a găsit grupul de 
conspiratori, care nu ştiau nimic despre cele întâmplate la Palat şi aşteptau ordinele 
lui Carol, de îndată ce sosea divizia lui Şova. Erau prezenţi generalii Mihail, 
Argeşanu, Florea Ţenescu, Glatz şi Arhip. Au fost arestaţi pe loc şi lăsaţi sub 
supravegherea lui Coroamă şi a doi ofițeri din garnizoana Capitalei, sculați din 
somn şi chemaţi la Statul Major de Coroamă. Antonescu s-a reîntors la Palat unde 
a mai rămas până la 5°, când a plecat cu Coroamă, lăsându-l pe Carol să-şi 
pregătească bagajele supravegheat de aproape de colonelul Elefterescu şi doi 
plutonieri din garda Palatului. „Aceasta este versiunea exactă a condiţiilor în care 

s-a produs abdicarea lui Carol şi pe care regret că n-o pot aduce la cunoștința 
opiniei publice din motivele care le-am spus. Vă rog încă o dată ca dl Maniu și 
prietenii săi apropiaţi s-o păstreze numai pentru ei. Astăzi la 11 va veni la mine dl 
Dinu Brătianu şi-l voi informa exact şi pe el despre toate aceste lucruri. Sper acum 
că după ce dl Maniu va cunoaşte toate aceste fapte, va înțelege să mă atace mai 
puţin. In orice caz, el şi prietenii săi apropiaţi îmi datorează, dacă nu viaţa, cel 
puţin libertatea de care se bucură astăzi”. 

În fine, mi-a venit şi mie rândul să vorbesc. Trecuse mai bine de o jumătate 
de oră. „Dacă lucrurile s-au petrecut așa cum spuneţi d-voastră, şi personal nu mă 
îndoiesc că acesta este adevărul, am început eu, atunci, desigur, meritul d-voastră 
este şi mai mare şi aveţi dreptul la recunoştinţa ţării şi a noastră, a celor care eram 
vizaţi direct de complotul bestiei de Carol. De acest lucru nu trebuie să vă îndoiţi 
un moment. Nici un membru din partidul nostru sau din cel liberal n-ar fi putut 
debarasa ţara de monstrul de Carol, cum îi spunem noi. Din acest punct de vedere, 
fiți sigur de recunoştinţa țării şi a noastră. Dacă pentru evenimentele de la 6 septembrie 
suntem cu totul alături de d-voastră, în schimb față de politica inaugurată de 
d-voastră, pe plan intern şi extern, noi avem toate rezervele şi ne găsim în situaţia 
delicată de a dezaproba şi combate. Vă rog să ne înțelegeţi bine, nu avem nimic 
contra d-voastră personal, ci numai la adresa politicii d-voastre. Vă rog să citiți 
memoriul nostru, semnat de toți membrii biroului partidului în frunte cu președintele 
său, dl Maniu. Vă stau la dispoziţie pentru lămuririle de care aţi avea nevoie”, 

l-am întins memoriul, pe care l-a citit nervos, subliniindu-l din loc în loc 
cu creionul roşu. 

„Va să zică d-voastră nu aprobaţi, a început el după ce a terminat lectura, 
nici Statul legionar şi nici politica mea de colaborare cu Germania şi Italia. Vă rog 
să spuneţi d-lui Maniu că eu ştiu ce fac şi că meseria mea de militar de carieră îmi 
permite să apreciez mai bine decât el cine va învinge în acest război. Aflaţi de la 
mine că armata germană este invincibilă şi că, odată căzută puterea militară 
franceză, nu mai există în toată lumea o armată care să se poată compara cu cea 
germană, sub raportul instrucției, disciplinei, comandamentului şi înzestrării cu 
armament modern. Această armată funcţionează ca un ceasornic. Singură armata 
franceză se putea măsura cu dânsa, dar ea n-a luptat fiind roasă de cancerul comunist. 
DI doctor Lupu cunoaşte mai bine ca toți ceilalți din conducerea partidului 
d-voastră părerile mele intime în privinţa Franţei şi armatei sale. În sufletul meu 
sunt un mare francofil şi mă doare f. mult prăbuşirea ei militară şi politică. Ea se 
va reface, desigur, căci este o naţiune puternică, bineînţeles renunțând la rolul ei 
de mare putere, cum a fost, şi încadrându-se în noua ordine pe care o va face Hitler 
în Europa. Dacă Franţa ar mai fi în picioare şi ar lupta mai departe, hotărât, ca 
român mi-ar fi imposibil să lupt în contra ei ca aliat al Germaniei. Cât despre 
Anglia, nu am aceleaşi sentimente şi sunt sigur că ea va fi zdrobită f. curând de 
Hitler, de altfel spre marea satisfacţie a Statelor Unite, care de mult aşteaptă ocazia 
să pună mâna pe imperiul ei colonial. D-voastră credeţi că nu e adevărat şi ca 

dovadă invocaţi ajutorul imens pe care Washington-ul îl dă Angliei în momentul 
de față. Aflaţi de la mine că acest ajutor nu e destinat s-o scape de debarcarea 
armatei germane, ci numai pentru a câştiga mai uşor opinia publică engleză să 
accepte formarea unui singur mare imperiu, cu toate coloniile sale, împreună cu 
Statele Unite. Acest lucru nu-l ştie di Maniu şi nici d-voastră, colaboratorii săi. 
Informaţiile mele sunt categorice în acest sens. Dacă Hitler mai amână puţin 
debarcarea, aceasta se datorește faptului că el vrea să reducă la minimum pierderile 
armatei sale şi de aceea aşteaptă o capitulare a Angliei din propria ei inţiativă. 

Aceasta fiind situaţia, eu sunt convins că țara noastră nu poate supraviețui 
decât mergând alături de Hitler şi Mussolini, stăpâni definitivi ai Europei. Cu 
ajutorul lor eu nădăjduiesc să pot elibera Basarabia şi nordul Bucovinei şi poate, 
până la urmă, dacă-mi va ajuta Dumnezeu, şi Ardealul de Nord. În orice caz, de un 
lucru sunt sigur în privinţa Ardealului, că Hitler şi anturajul său nu prea se omoară 
de dragul ungurilor. De noi depinde să înclinăm balanţa în favoarea noastră. Eu 
sunt hotărât să angajez această acţiune şi am convingerea că voi reuşi. În 
concluzie, vă rog să nu-mi faceţi dificultăţi în această direcţie. În zilele care 
urmează, de îndată ce voi găsi un moment liber, voi căuta să stau de vorbă cu 
domnii Lupu şi Mihalache pe care sper să-i pot convinge mai uşor decât pe dl 
Maniu”. ` 

„D-le general, i-am răspuns eu, noi rămânem la argumentele cuprinse în 
memoriul pe care vi l-am prezentat şi mie personal îmi pare f. rău, dar argumentele 
d-voastră nu m-au convins. Văd că audiența mea a durat prea mult pentru a mai 
încerca să vă explic în detaliu pentru ce nu sunt deloc convins că Hitler va câştiga 
războiul. Din contra, noi credem că-l va pierde şi că va fi scrâşnirea dinţilor atât 
pentru poporul german, cât şi pentru aliaţii lui din acest mare război. Această 
convingere adâncă şi tot atât de sinceră ca şi a d-voastră ne obligă să nu acceptăm 
politica d-voastră. Vă stau la dispoziţie oricând să vă explic pe larg pentru ce nu 
putem fi de acord cu politica schițată de d-voastră, politică identică cu cea expusă 
pe larg de Göbbels în broşura sa pentru tineretul german”. 

Cum în timpul conversaţiei noastre a zbârnâit continuu telefonul de pe 
biroul său, iar Ovidiu Vlădescu a intrat de vreo patru ori să-i comunice câte ceva la 
ureche, Antonescu nu mi-a mai răspuns, grăbit să termine cu mine şi mi-a întins 
mâna, spunându-mi să transmit complimentele sale d-lor Maniu, Lupu şi Mihalache. 
Audienţa a durat o oră şi jumătate. Am plecat direct acasă, iar la 12 m-am dus la 
Mihai Popovici, unde mă aşteptau colegii din biroul partidului să-i pun în curent 
cu modul cum a decurs audiența. A lipsit numai Mihalache, care nu e în Bucureşti. 

Le-am povestit în cele mai mici detalii conversaţia cu Antonescu. Au 
rămas profund impresionați de noua versiune dată de Antonescu despre evenimentele 
petrecute în noaptea abdicării lui Carol. Lupu, Madgearu şi Mihai Popovici au 
declarat că ei sunt convinși că de data aceasta Antonescu a spus adevărul. Maniu e 
de părere că ceva trebuie să fie exact din această nouă versiune, că trebuie însă 

verificat, întrucât Antonescu „are multă imaginaţie, îi place să exagereze şi nu se 
jenează chiar să: mintă”. Madgearu îşi ia însărcinarea să verifice partea 
corespunzătoare rolului lui Şova. Eu mă angajez să-l văd pe generalul Coroamă, pe 
care-l cunosc din 1917, când făceam legătura cu el pe frontul din valea Slănicului; 
el era căpitan în Regimentul 15 Piatra Neamţ şi comanda un batalion în partea 
dinspre Târgu Ocna, iar eu făceam legătura cu el, ca ofițer de artilerie în 
Regimentul 5 Obuziere Romar. Ne vedeam des, căci eu şedeam aproape tot timpul 
la observatorul de pe Cireşoaia, muntele din faţa oraşului Târgu Ocna. Nu ne-am 
mai văzut de atunci, însă sper să mă recunoască. Voi încerca să-l văd. 

Le-am povestit apoi partea a doua a conversaţiei noastre, referitoare la 
politica noastră externă. După mine, Antonescu este definitiv câştigat de 
propaganda germană şi ca atare el crede sincer în victoria lui Hitler. Numai timpul 
îl va lămuri. Cât timp Hitler nu înregistrează vreo înfrângere serioasă, este 
imposibil să-i scoţi din cap lui Antonescu ideea lui fixă despre invincibilitatea 
armatei germane. În orice caz, atitudinea noastră în toate problemele principale la 
ordinea zilei, el o cunoaşte astăzi. „Rămâne acum să-l capacităm la programul nostru, 
am terminat eu; domnii dr. Lupu şi Mihalache au un rol important de jucat în acest 
sens, întrucât se bucură de multă trecere la el”. 

La sfârşitul şedinţei, Maniu ne-a făcut o lungă expunere referitoare la 
teroarea dezlănţuită de unguri în Ardealul cedat lor. El se gândeşte la convocarea 
unei mari adunări la Bucureşti, care să protesteze în contra acestor sălbăticii. Va 
căuta să se înțeleagă şi cu Dinu Brătianu asupra convocării acestei adunări. Pe plan 
extern, constatăm cu toţii că Anglia rezistă eroic, iar că germanii nu mai vorbesc 
de „.iminenta” debarcare, având, în schimb, pierderi uriaşe de avioane. 

Ne-am despărţit pe la ora 4. Maniu pleacă mâine pentru două zile la 
Sibiu, iar Lupu la Arsura pentru o săptămână. Cum şcolile se deschid la 1 octombrie, 
decidem să plecăm pentru două-trei zile la Zorleni. Milica şi fetele ţin f. mult să 
facem acest drum acum, înainte de deschiderea şcolilor. 

Stau restul zilei în casă şi scriu la Jurnal. Seara ascult până târziu posturile 
străine. Nimic deosebit. 


Luni, 23 septembrie 1940 
Plecăm la Zorleni cu acceleratul de laşi de la 7 dimineaţa. Ajungem la ora 
0 după-masă. Am călătorit excelent, singuri într-un compartiment de clasa a 
da pe un timp răcoros, de toamnă. Am „găsit pe socri ceva mai liniştiţi. Nu se 
mai tem de invazia ruşilor. Familia Milicăi'” vede în colaborarea lui Antonescu. cu 
Germania singurul mijloc pa a ne asigura în contra invaziei ruseşti în Moldoya; 
Seara, văd pe Lunguleşti'® , pe Mar gareta şi pe Elenuța Fărcăşanu'“, venite 
amândouă de la Bârlad ca să ne vadă și să ne invite pe la ele. Toți văd situația la 
fel ca şi socru-meu. După ei, numai cu nemţii ne putem apăra de ruşi. Le arăt că 
Hitler nu va câştiga războiul şi că ar fi o primejdie să ne angajăm cu el. Toţi mă 
combat. Mai întâi, ei nu văd cine ar putea înfrânge pe Hitler, din moment „ce 
Anglia de abia-şi ține respiraţia”. „Şi dacă prin imposibil el ar pierde războiul, zice 

Lungulescu, până atunci mai avem câtva timp de linişte din partea ruşilor; pe urmă 
vom mai vedea noi ce putem face”. El îmi spune că la Bârlad toată lumea gândeşte 
la fel şi că Antonescu se bucură de o mare popularitate de când „a lichidat pe 
escrocul de Carol şi pe toţi bandiții din jurul lui”. Fratele Milicăi, Lămbel!'”, a 
devenit şi el legionar /.../. 


Marţi, 24 septembrie 1940 

Luăm dejunul la familia Louis Bolomei'“S, reîntoarsă la Zorleni de câteva 
zile. Amândoi au devenit admiratorii lui Antonescu, în care văd „salvatorul 
Moldovei”. Aflu de la ei că toată familia lor din Bucureşti, ca şi cadrele liberale 
din Tutova, au devenit brusc partizanii lui Antonescu. După Bolomei, singura 
politică pe care o poate face România astăzi este alături de nemți, care „dacă ne-au 
silit să dăm o jumătate din Ardeal ungurilor şi Cadrilaterul Bulgariei, ne asigură 
restul teritoriului în contra unei invazii ruseşti şi a bolşevizării ţării”. Bolomei e 
sigur că Antonescu va elibera Basarabia şi nordul Bucovinei cu ajutorul lui Hitler. 
Mă uit la el şi nu-mi vine să cred cât de repede s-a schimbat din liberal, ramura 
Dinu Brătianu, în partizan al generalului Antonescu. L-am rugat să-mi explice cum 
de a fost posibilă această evoluţie pentru el, care este şi un om cinstit şi un avocat 
distins. Mi-a explicat că nu mai crede în victoria Angliei, „care va dispărea curând 
ca putere mondială, fie ocupată de germani, fie înghițită de Statele Unite cu tot 
imperiul ei colonial”. Avînd de ales între Hitler şi Stalin, el „preferă pe Hitler, cu 
toate riscurile, căci acesta nu urmăreşte schimbarea aşezării noastre sociale”. 

„Şi dacă totuşi Hitler pierde războiul, îl întreb eu, ce se va întâmpla cu noi 
dacă mergem cu el?” „Mai întâi, nu văd încă cine l-ar înfrânge și apoi, în caz că 
s-ar întâmpla minunea în care crezi d-ta, eu sunt convins că învingătorii lui vor 
înțelege că nu din dragoste am mers cu el, ci numai din cauza /.../ ruşi/lor/”, mi-a 
răspuns el. În continuare, Bolomei crede că Dinu Brătianu e acum prea bătrân 
pentru a mai judeca bine situaţia politică. Pe Maniu îl înţelege, întrucât în calitatea 
lui „de patriot ardelean” nu poate accepta dictatul de la Viena. I-am făcut apoi o 
scurtă expunere a situației externe pentru a-i arăta că Hitler merge sigur la 
catastrofă. M-a ascultat cu atenţie, dar nu l-am convins. „Chiar dacă uriaşul 
american intră în război, a spus el, încă nu văd cum ar învinge pe Hitler, căci are 
nevoie de ani de zile pentru a-şi pregăti o armată, care-i lipseşte complect astăzi; 
or, până atunci, Hitler, dacă pune mâna şi pe Rusia, se întăreşte şi mai mult şi 
nimeni nu-l mai poate învinge”. Am renunțat să-i mai explic celelalte aspecte ale 
războiului deoarece sunt convins că toți aceia care au oarecare avere de apărat se 
tem de bolşevismul rusesc şi preferă pe nemți fără să se mai gândească la 
interesele naţionale. 

Seara am avut altă surpriză, tot atât de neplăcută. Aflând că sunt la 
Zorleni, m-am trezit pe la ora 6 cu mai mulţi prieteni de la Bârlad, ţărănişti şi 
liberali, în cap cu Ghiţă Alexandrescu, care de când ne-a trădat Vasile Râşcanu 
este şeful organizaţiei noastre din Tutova. Printre ei se află avocatul Stoinescu şi 
prof. Bulbuc, liberali, avocatul Dornescu, iorghist, avocatul Nichifor şi prof. Petre 

Todicescu, ţărănişti. Constat de la început că toţi, până şi amicul Alexandrescu, nu 
mai cred în victoria Angliei şi găsesc că Antonescu face singura politică posibilă în 
împrejurările de azi, alături de Hitler. 

În seara aceasta îmi dau şi mai bine seama de dezastrul care s-a produs în 
opinia noastră publică în urma atitudinii criminale a Sovietelor față de ţara noastră. 
lar de când Franţa s-a prăbuşit, o bună parte a opiniei noastre publice, ostilă 
Germaniei până mai ieri, acum s-a întors spre ea, preferând-o bolşevismului 
rusesc. La obiecțiile mele că interesele noastre ar fi grav periclitate în caz că am 
merge cu Hitler şi el ar pierde războiul, toți mi-au răspuns, exact ca şi Bolomei, că 
nu văd cine ar putea înfrânge pe Hitler şi apoi, în acest caz, cu totul imposibil după 
ei, orice învingător va înţelege că țara noastră, amenințată de bolșevism. nu avea 
altă soluție decât să meargă alături de Hitler. Au rămas totuşi pe gânduri după ce 
le-am explicat pentru ce Axa Roma-Berlin nu poate câştiga războiul. Până la urmă, 
doar Dornescu şi Alexandrescu s-au arătat dispuşi să ia în consideraţie explicaţiile 
mele, dar şi ei cu oarecare ezitare. 


Miercuri, 25 septembrie 1940 

Plecăm la Bucureşti cu trenul de 11 dimineaţa şi ajungem cu bine, la ora 
7%, acasă. Am citit în tren presa din ultimele două zile. Stau toată ziua în casă şi 
complectez Jurnalul, citesc şi ascult radioul. 

Văd din ziare că Mihalache a depus încă de la 11 septembrie la Preşedinţia 
Consiliului de Miniştri dosarul privitor la averea sa, nu pe zece ani, cât prevede 
decretul lui Antonescu, ci din 1918, de când a început să facă politică. Excesul de 
zel nu face bine nici chiar în materie de onestitate. Fostul nostru lupist, colonelul 
în rezervă Ștefan Stoica, a fost numit secretar general la Ministerul Înzestrării 
Armatei. Nu mă aşteptam din partea lui să fie atât de uşuratic. El şi fratele său, 
Neculai Stoica. o făceau pe marii democrați la şedinţele de partid. Personal, nu 
i-am luat niciodată în serios. La fel a procedat şi Miti Gerota'*%, care n-a ezitat un 
moment să accepte postul de secretar general la Justiţie. L-am văzut de mai multe 
ori pe la Maniu, însă nu era înscris formal în partid. Tatăl său'” fusese un om de 
caracter, dar el nu-i seamănă. Generalul N. Şova, pe care l-am cunoscut în casă la 
Mihai Răutu'” (a fost coleg de şcoală cu Răutu şi au rămas buni prieteni) a fost 
numit şi el secretar general la Război. Mă bucură mult numirea lui Eugen 
Chirnoagă în postul de director general la învățământul superior, căci fiind un om 
integru nu se mai pot comite ilegalităţi ca aceea cu numirea scandaloasă a lui Bazil 
Munteanu. 

Mă bucură mult înlocuirea lui I. Bratu din direcţia învăţământului 
secundar cu profesorul de filosofie V. Băncilă, probabil legionar". Pe acesta nu-l 
cunosc, însă e bine că scapă în fine Ministerul de fosila birocratică de Bratu, o 
mare nulitate găunoasă. Printre noii prefecți militari văd că la Fălticeni a fost 
numit un colonel, Constantin Grigorescu; nu-l cunosc. i 

Pe plan extern, la ordinea zilei sînt discuţiile dintre Axă şi Franco!” în 
vederea intrării Spaniei în război alături de ea. Ministrul spaniol de Externe, 

Serano Sùner'”, a stat mai multe zile la Roma şi acum e vorba să se ducă şi la 
Berlin. uita discută la Roma cu Mussolini probleme în legătură cu „noua 
ordine europeană”. Am impresia că vând pielea ursului din pădure înainte de a-l 
ucide! Presa greacă şi iugoslavă urmăreşte cu îngrijorare discuţiile de la Roma, 
care s-ar putea să privească şi Balcanii, unde Mussolini are mari planuri 
expansioniste. 

Un fapt îmbucurător pe plan extern este şi ultimul discurs ţinut de 
Roosevelt la Universitatea din Pennsylvania cu ocazia decernării titlului de honoris 
causa. Seninătatea cu care a vorbit despre regimul de democraţie, în opoziţie cu 
cele dictatoriale, dovedeşte încă o dată că democraţia americană nu poate părăsi 
Anglia în lupta ei pentru doborârea hitlerismului, fascismului şi bolşevismului 
tiranic. Ziarul italian „Giornale d'Italia” vorbeşte deja de nevoia unei revizuiri 
fundamentale a situaţiei din Balcani. Grecia şi Iugoslavia au deci tot dreptul să fie 
alarmate de discuţiile Ribbentrop - Mussolini. Acum pot vedea şi iugoslavii ce 
greşeală au făcut politicienii lor, în cap cu gangsterul de Stoiadinovici!"”, când au 
crezut că-şi pot asigura sprijinul Germaniei în schimbul slăbirii Micii Înţelegeri şi 
părăsirii Cehoslovaciei în 1938. Prinţul regent Paul!” şi Stoiadinovici să se iau 
acum de-o mână cu pungaşul de Carol, răspunzători cu toţii de prăbuşirea Micii 
Înţelegeri. 


Joi, 26 septembrie 1940 

Telefonez generalului Coroamă. Mă va primi mâine dimineaţă, la ora nouă, 
la comandamentul său din Calea Griviței. Citesc apoi decretul privitor la judecarea 
celor care au comis crime şi delicte cu prilejul reprimării acţiunilor politice, în 
ultimii zece ani. Decretul vizează în principal acţiunile întreprinse în contra 
Mişcării legionare. Conform decretului, o comisie specială, formată din trei consilieri 
de la Casaţie, va cerceta toate cazurile, putând decide şi arestarea inculpaţilor până 
la judecarea lor definitivă. A şi început deja revizuirea procesului lui Corneliu 
Codreanu. Prin aceste măsuri, Antonescu vrea să-i potolească pe legionari, care 
continuă dezordinile în toată ţara. 

Antonescu publică o nouă scrisoare din seria teorie secrete, trimisă 
lui Tătărescu şi lui Carol, cu privire la starea de lucruri din armată. 

Mihai Antonescu a trimis presei un comunicat f. supărător pentru Victor 
lamandi, care va avea de suferit dacă faptele care i se impută se vor dovedi exacte. 
El figurează la Ministerul Justiţiei cu suma de 8 870 124 lei, fără acte justificative 
(5 300 000 reprezintă cheltuielile penale, iar 3 570 124 lei fondul electoral); pentru 
o altă sumă de 6 milioane ar avea „unele” acte justificative. Aştept să văd acum cu 
cât s-au înfruptat şi ceilalți trădători: Gafencu, Andrei, Ralea şi Ghelmegeanu. 
Cine ar fi crezut vreodată că se vor da la iveală toate aceste scandaluri? Din acest 
punct de vedere, bravo lui Antonescu! 

Pe plan extern: date noi despre atacul Dakar-ului de către flota engleză şi 
de câteva unități franceze, comandate de de Gaulle. Fresa germană şi italiană urlă 

din răsputeri, în timp ce presa lui Pétain protestează în contra englezilor şi-l 
prezintă pe de Gaulle!“ drept un trădător al cauzei naționale. 

Seara la C. Mihăiescu, cu Lupu, întors ieri-noapte de la Arsura. Mihăiescu 
este încântat de noile măsuri luate de Antonescu. „Dacă le va aplica în mod corect 
şi-i va sancţiona exemplar pe toţi pungaşii el va deveni f. popular şi opinia publică 
va sfârşi prin a înghiţi şi politica lui de colaborare cu nemţii”, zice Mihăiescu. 
Lupu e de aceeași părere. În ultimul său drum la Arsura, el a vorbit cu săteni din 
satul lui şi cu alte persoane din Huşi; toţi vorbesc la fel, cu multă admiraţie pentru 
Antonescu. „Faptul că a scăpat ţara de puşlamaua de Carol şi de camarila lui 
odioasă, zice Lupu, îl face f. popular în ţară, lucru de care noi trebuie să ţinem 
seama în acțiunea noastră de combatere a politicii sale interne şi externe”. În 
noaptea aceasta soseşte în Capitală şi Maniu. Lupu crede că vom avea mâine, cel 
mai târziu poimâine, o nouă şedinţă de birou pentru a discuta toate aceste lucruri. 
Lupu are informaţii că Ralea şi Ghelmegeanu se pregătesc să fugă peste hotare, 
pentru a scăpa de închisoare şi de obligaţia de a restitui tot ce-au furat din bugetul 
ministerelor. Mihăiescu spune că legionarii au deja poliţia lor, care-i supraveghează 
pe toți „cei deocheaţi” şi-i va aresta la prima mişcare, aşa cum au procedat la 
Timişoara cu Gavrilă Marinescu. Lupu a aflat la Huşi că Ralea a căutat să facă un 
act de vânzare fictivă a proprietăţii lui de la Dobrina, dar prietenii lui l-au sfătuit să 
renunţe întrucât riscă şi mai mult. 

Mihăiescu cunoaşte personal pe colonelul Râmniceanu, noul mareşal al 
Curţii Regale; spune că este un om integru şi totodată bun ofițer. Lupu spune că 
evreii sunt pur şi simplu disperaţi. Antonescu a dat asigurări lui Filderman”"” că 
legionarii nu se vor atinge de ei şi că guvernul este ferm hotărât să respecte în 
întregime drepturile tuturor minorităţilor. „Eu nu voi proceda niciodată ca Hitler” 
i-a declarat Antonescu lui Filderman. Cu toate acestea, în toată țara legionarii îşi 
fac de cap și confiscă prin teroare întreprinderile evreieşti. Mulţi evrei încep să 
facă unele asociaţii camuflate cu creştinii, în cea mai mare parte legionari pungaşi. 
Lupu este hotărât să ceară audienţă lui Antonescu pentru a-i semnala toate aceste 


abuzuri. 


Vineri, 27 septembrie 1940 

Telefonez lui Maniu la 8 dimineaţa. Îi explic că la 9 merg la Coroamă. El e 
ocupat toată dimineaţa şi la dejun. Ne vom vedea seara la 6 la Mihai Popovici, 
unde vom ține o şedinţă de birou. Aflu de la el că va fi prezent şi Mihalache, care 
soseşte după-masă de la Dobreşti. 

Coroamă m-a primit f. bine şi şi-a adus perfect aminte de mine. Timp de 
aproape o jumătate de oră am depănat amintiri comune din anii 1917 şi 1918 de pe 
frontul Târgu Ocna, trecând în repisa evenimentele mai importante de la sfârşitul 
lui august 1917, când Averescu"? a reuşit să restabilească situația în acel sector 
căzut pentru două zile în mâinile nemților. Ne-am amintit de dezastrul produs în 
dreapta sectorului nostru - regiunea Cașin - când s-a produs detecţiunea trupelor 
ruseşti, iar ofiţerii lor, infanterişti şi artilerişti, s-au refugiat în cea mai mare parte 

în sectorul nostru, disperaţi, flămânzi, cu epoleţii de pe umeri rupţi, iar unii bătuţi 
crunt de soldaţii lor. În februarie 1918 ne-am despărţit, regimentul meu plecând 
spre Bucovina. Nu ne-am mai văzut de atunci până astăzi, de 22 de ani! 

L-am pus apoi în curent cu politica pe care o fac eu lângă Maniu şi rolul 
pe care-l am în partid, de membru în biroul său. l-am arătat în câteva cuvinte 
punctul nostru de vedere în privinţa politicii interne şi externe a lui Antonescu, 
spunându-i că l-am văzut acum câteva zile cînd i-am predat memoriul partidului 
referitor la aceste chestiuni. A rămas f. surprins de faptul că noi mai putem crede 
în prăbuşirea lui Hitler, „când acesta e pe punctul să îngenuncheze şi Anglia”. l-am 
explicat mai în detaliu pentru ce Anglia nu poate pierde războiul, pentru a ajunge 
la concluzia că este o politică total greşită aceea de a ne solidariza cu învinşii. El 
mi-a răspuns că numai cu ajutorul nemților vom putea elibera Basarabia şi nordul 
Bucovinei. „Nu trebuie uitat, i-am replicat eu, că aceste teritorii ruşii ni le-au luat 
cu consimțământul lui Hitler şi în cazul că acesta ar învinge până la urmă, el ar 
reduce România la un mic stat vasal, înfeudat complect economiei Reich-ului”. 
Coroamă nu mi-a făcut impresia că este prea bine orientat în materie de politică 
externă. Ca militar, el crede orbeşte în „marea putere militară germană, care după 
înfrângerea Franţei a devenit imbatabilă”. 

În ce priveşte Statul legionar, el mi-a spus că Antonescu „anume a cedat 
de formă legionarilor, pentru a-i încadra şi domina mai uşor ca să înceteze 
dezordinile”. 

Am trecut apoi la motivul principal al vizitei mele, arătându-i că în afară 
de rolul meu de om politic eu sunt şi profesor de istorie şi ca atare mă interesează 
şi mai mult adevărul privitor la abdicarea lui Carol. Coroamă, fără nici o ezitare, 
mi-a confirmat în întregime cele spuse de Antonescu. „Din moment ce el v-a spus 
aceste lucruri, pe care noi eram înţeleşi să le păstrăm secrete, nu văd pentru ce nu 
le-aş confirma şi eu, ca unul care l-am asistat în acea noapte de pomină”, mi-a 
răspuns el. „A fost şi pentru mine, a continuat el, un moment dramatic pe care nu-l 
voi uita tot restul zilelor mele, să văd un general, prim-ministru, cu pistolul în 
mână, somând un rege, care, în acel moment, mai deţinea funcțiunea de şef al 
statului şi de comandant suprem al oştirii, să-şi scrie abdicarea sub dictarea lui; la 
fel nu voi uita niciodată cuvintele ofensatoare şi grele pe care dl general 
Antonescu i le adresa în timp ce el, cu capul în jos, scria abdicarea şi nu scotea o 
vorbă”. 

L-am întrebat, înainte de plecare, care este situația generalilor arestați. 
Mi-a răspuns că f. curând se va lua o măsură în privinţa lor; care vor fi găsiţi 
nevinovaţi vor fi puşi în libertate, celorlalţi li se vor face procese. Am stat la 
Coroamă o oră şi douăzeci de minute. M-a rugat să mai trec pe la dânsul, întrucât 
„conversaţia avută cu mine i-a făcut multă plăcere”. 

Restul zilei, până la 5, am rămas acasă, scriind la Jurnal şi citind presa. 

La ora 6, şedinţă de birou la Mihai Popovici. Prima chestiune este 
întrunirea proiectată pentru duminica viitoare şi pe care Antonescu n-a admis-o. 
Scrisoarea lui Maniu şi răspunsul lui Antonescu sunt publicate de ziarele de ieri. 

Mihalache, Madgearu şi Mihai Popovici sunt de părere că Antonescu are dreptate 
să refuze ţinerea acestei întruniri cât timp el aşteaptă răspunsul pe cale diplomatică 
la demersurile sale făcute pe lângă Hitler şi Mussolini. Lupu le răspunde f. bine că 
în fond Antonescu se teme de marea popularitate a partidului nostru „şi a d-lui 
Maniu personal”, care-l jenează în rolul pe care vrea el să-l joace pe lângă 
germani. „În ambiția lui fără margini, continuă Lupu, el vrea să convingă pe Hitler 
că are ţara cu el”. „Acesta nu este un lucru rău, îl întrerupe Madgearu, pentru că 
numai aşa Hitler va putea avea încredere în el şi va ordona haimanalelor de 
legionari să se potolească şi să asculte de Antonescu”. El spune, în continuare, că 
de mai bine de o săptămână el primeşte zilnic tot felul de scrisori de ameninţare 
din partea legionarilor, unele fiind pline de grosolănii şi de ameninţări cu bătaia şi 
chiar cu moartea. Mihalache e de părere ca Madgearu să-și ia un concediu de la 
catedră pentru o lună-două şi să plece în străinătate până se vor potoli lucrurile și 
se va vedea dacă Antonescu îi va putea stăpâni pe legionari. Mihalache invocă şi 
părerea lui Răducanu, care i-a spus că este f. îngrijorat de atmosfera de ostilitate 
faţă de Madgearu care există printre studenţii legionari de la Academia de Comerţ. 
El singur nu înţelege „cum un profesor atât de bun poate avea neplăceri din partea 
studenților”. Lupu e de părere să nu ia în serios astfel de ameninţări, întrucât și el 
primeşte la fel şi nu se lasă intimidat. „Desigur, noi trebuie să ne aşteptăm, de azi 
înainte, continuă Lupu, la astfel de ameninţări, deoarece derbedeii aceştia ştiu că 
nu se pot apropia de popor decât dacă trec peste popularitatea partidului nostru. 
Noi nu trebuie să ne lăsăm intimidaţi. Singurul lucru pe care-l avem de făcut este 
să-l prevenim pe Antonescu că-l facem personal răspunzător de toate provocările şi 
amenințările acestor haimanale”. Madgearu răspunde că nu se teme şi nici nu se 
gândeşte să-şi ia concediu de la catedră. Pe Răducanu îl socoate un fricos, care se 
arată prea blând față de studenții legionari şi pe care îi tolerează cu anii în căminul 
şcolii, deşi nu trec examenele cerute de regulament, ţinându-se numai de întruniri 
şi de acţiuni subversive. Lupu şi Mihalache se angajează să-i semnaleze. lui 
Antonescu toată anarhia provocată în ţară de legionari. 

Maniu ne informează că el a răspuns lui Antonescu, arătându-i că nu pe 
cale diplomatică se poate obţine satisfacția necesară în legătură cu teroarea 
maghiară din Ardealul cedat. În acţiunea de protest față de unguri şi de protectorii 
lor, Maniu îi serie lui Antonescu că opinia publică românească are un rol f. important 
de jucat şi că numai pe ea trebuie să se sprijine guvernul în acţiunea lui diplomatică. 
În scrisoarea sa, Antonescu zice că „în ceasul de faţă, când trebuie să răspund 
pentru faptele altora ca să salvez țara, aştept de la d-voastră şi de la toți cel puţin 
atât: înțelegere şi linişte ca să pot lucra”. În răspunsul său, Maniu îi precizează încă 
o dată că partidul nostru a combătut tot timpul pe Carol în politica lui nenorocită și 
că astăzi „dacă în unele concepţii generale politice ne deosebim, eu mă feresc să vă 
fac greutăţi cât de mici”. 

Mihai Popovici ridică apoi chestiunea luptei pe care trebuie s-o ducem în 
contra regimului lui Antonescu. „Cu toată aversiunea opiniei publice faţă de Hitler 
şi regimul său, trebuie să recunoaştem, începe Popovici, că lichidarea lui Carol şi 


63 


IOAN HUDIŢȚĂ 


măsurile pe care le ia Antonescu îl fac popular, iar pentru noi va fi din ce în ce mai 
greu să-l combatem. Nu trebuie nici să-l azvârlim complect în braţele legionarilor, 
pentru că aceştia sunt şi mai primejdioşi decât el, fiind agenţii lui Hitler sută-n 
sută”. Popovici propune, în concluzie, adoptarea unei atitudini mai rezervate faţă - 
de el, noi păstrându-ne categoric politica noastră, atât externă cât şi internă, fixată 
prin memoriul predat lui Antonescu săptămâna trecută. În felul acesta câştigăm 
timp până se termină alegerile americane din noiembrie, pentru a vedea dacă intră 
sau nu în război Statele Unite. Până atunci vom vedea ce se întâmplă cu Anglia: 
Popovici crede că într-o săptămână, maximum două, situaţia ei se va lămuri într-un 
sens sau altul, întrucât germanii au aşa pierderi în atacurile lor aeriene încât, dacă 
nu reuşesc să debarce în acest timp, înseamnă că „nu mai debarcă niciodată” şi în 
cazul acesta războiul intră într-o fază nouă, în care mulţi ar începe să se îndoiască 
de victoria lui Hitler, poate chiar şi Antonescu personal. 

Mihalache, Madgearu şi Lupu se raliază propunerii lui Popovici. „Chiar 
dacă am fi dispuşi să-l combatem şi mai energic, zice Lupu, noi în stradă nu putem 
lupta, aşa că, de voie de nevoie, nu avem altă cale de ales şi trebuie să găsim un 
modus vivendi cu dânsul”. Lupu i-a cerut chiar azi la prânz audienţă. Mihalache 
s-a angajat şi el să-l vadă săptămâna viitoare. Ghiţă Pop şi cu mine ne-am raliat 
propunerii lui Lupu. Eu am adăugat şi argumentul că în ziua în care lumea va 
vedea că Hitler nu poate debarca în Anglia va fi o decepţie imensă în toată lumea 
filogermană, cu repercusiuni adânci chiar printre susţinătorii cei mai hotărâți ai lui 
Hitler. „Cum acest moment se apropie din zi în zi, am continuat eu, găsesc nimerit 
să nu-l bruscăm prea tare pe Antonescu, pe care poate îl putem câştiga de partea 
noastră”. 

Maniu a rămas ferm pe poziţia lui, recunoscând doar un singur lucru, aceia 
că nu ne putem opune cu forţa la politica lui Antonescu. Pentru el, „națiunea noastră 
nu trebuie să facă absolut nici un act de solidaritate cu fascismul şi hitlerismul, 
care merg la pieire sigură”. Antonescu este „un ambițios paranoic”, devenit „un 
instrument docil” în mâinile nemților cu mult înainte de abdicarea lui Carol. „Cu 
acest om nu se poate încheia nici un acord, fiind un om fără cuvânt”, Maniu 
recunoaşte că Antonescu se bucură de oarecare popularitate „printre naivii clasei 
noastre conducătoare, care se vor dezmetiei însă repede când vor vedea că numai 
vorba şi lauda sunt de capul lui; din tot ce a anunţat el nu se va alege nimic, pentru 
că el e dispus să treacă cu buretele peste tot, cu condiţia să treacă toţi de partea lui 
şi să-l ajute să se înalțe cât mai sus”. 

Trecem la ultima chestiune, versiunea din urmă a lui Antonescu despre 
condiţiile în care s-a produs abdicarea lui Carol în dimineaţa de 6 septembrie. 
Madgearu spune că a vorbit cu generalul Şova aseară la Mihai Răutu şi că el i-a 
confirmat în întregime cele spuse de Antonescu. Eu am povestit, în câteva cuvinte, 
discuţia avută cu generalul Coroamă, care şi el a confirmat ultima versiune a lui 
Antonescu. „Dacă aşa s-au petrecut lucrurile, a zis Maniu, atunci în adevăr nebunul 
de Antonescu a dovedit şi inițiativă şi f. mult curaj totodată; numai un exaltat ca el 
putea realiza un fapt atât de îndrăzneț”. „Recunoaşte, d-le Maniu, că măcar pentru 

acest lucru merită stima noastră”, i-a spus Mihalache cu un aer puţin ironic. Maniu 
a zâmbit, dar nu i-a răspuns! 


Sâmbătă, 28 septembrie 1940 

Dejun la Fănel Mihăiescu. Sunt prezenţi C. Lupu, Aurel Dobrescu, Ghiţă 
Pop şi inginerul Hoisescu. Anchetele ordonate de Antonescu pentru controlul 
cheltuielilor făcute cu ocazia reparațiilor de la Palatul Regal şi cu organizarea 
Parcului Herăstrău fac o impresie f. bună. Toţi sunt de acord că Antonescu câștigă 
multe simpatii de pe urma acestor măsuri pe placul opiniei publice. Chiar şi 
revenirea la liceul cu opt clase este bine primită, căci se termină astfel haosul din 
învățământul secundar. Toată lumea aşteaptă rezultatul controlului averilor celor 
care „slugărind pe /.../ Carol au prădat ca în codru banii statului”. C. Lupu şi 
Hoisescu dau o serie de informaţii în legătură cu „afacerile” lui Ralea şi Ghelmegeanu 
care, ca şi lamandi, şi-au construit ferme, vii, case luxoase, plus depunerile în 
băncile străine. 

Anarhia din țară continuă. Antonescu publică mereu comunicate linişti- 
toare, în care cere să se respecte ordinea legală şi înfierează pe aceia care, „camu- 
flati în haina legionară”, comit crime şi tot felul de jafuri. Toată lumea ştie însă că 
nu e vorba de nici un „camuflaj”, deoarece legionarii fac ei înşişi toate aceste 
dezordini, cu ştirea conducătorilor lor de la centru. Ghiţă Pop susţine că Antonescu 
a avut de mai multe ori „explicaţii violente cu Sima, pe care l-a făcut personal 
răspunzător de toate dezordinile din ţară”. 

Fănel Mihăiescu pune mare nădejde în comisia pentru judecarea celor 
vinovaţi de abuzurile şi ilegalităţile comise cu ocazia proceselor legionare şi a 
trimiterii în lagăre a unora dintre fruntaşii noştri. El are f. bune păreri despre 
consilierii de la Casaţie care fac parte din această comisie: Eugen Bănescu, D. 
Apostolidi şi Vintilă Cristescu, magistrați integri, zice el. Secretar al comisiei este 
numit Barbu Scondăcescu, consilier la Curtea de Apel. La fel, e considerată drept 
F bună numirea lui Al Cretzianu!"” ca secretar general la Externe. Hoisescu şi Dobrescu 
îl cunosc f. bine şi au păreri excelente despre el. Trecem apoi la chestiunile 
externe. 

Darea mea de seamă despre importanţa semnării tratatului de alianţă “al 
Axei cu Japonia ieri la Berlin a făcut o profundă impresie asupra prietenilor mei, 
care au respirat uşuraţi văzând, în fine, şi ei zorile prăbuşirii lui Hitler. După o 
analiză sumară a problemelor de politică internă şi externă americană eu am 
susținut, în concluzie, că Germania a făcut cea mai mare greşeală de politică 
externă, care-i va fi fatală şi va duce, inevitabil, la prăbuşirea dictaturilor. Statele 
Unite, desigur, am spus eu, susțin din răsputeri „regimurile de democraţie în lupta 
lor cu dictaturile; le dau de toate, credite, armament, echipament militar şi sanitar, 
alimente, le dau tot, afară de intrarea în război. Chiar Roosevelt şi cu toată echipa 
lui nu pot face mai mult. El trebuie să țină seama de opinia publică, care, în marea 
ei majoritate, nu vrea să se mai lase târâtă într-un război european ca în cel din 

1914-1918. Câtă vreme nu sunt amenințate interesele lor directe, nici Roosevelt nu 
poate convinge opinia publică să accepte intrarea în război”. 

„Când e vorba însă de Japonia, lucrurile se schimbă complect. Imperia- 
lismul japonez constituie o primejdie directă pentru Statele Unite pentru că, 
stricând echilibrul în Pacific, deranjează toate interesele americane în această 
zonă. Ordinea nouă pe care japonezii urmăresc s-o stabilească în Asia înseamnă, 
de fapt, stabilirea unei hegemonii complecte a lor asupra întregului continent 
asiatic, ceea ce atinge nu numai interesele americane, dar şi pe cele ale Franţei, 
Angliei, Olandei, Portugaliei şi în special ale Sovietelor. Imperialismul japonez 
aliat cu cel german şi italian reprezintă o primejdie mortală pentru toate aceste țări. 
De-abia de azi înainte Roosevelt are la îndemână mijlocul de a convinge opinia 
publică a ţării sale că a combate primejdia japoneză în Pacific şi pe continentul 
asiatic înseamnă a combate şi pe cel germano-italian din Europa. Pactul Berlin- 
Roma-Tokio va determina intrarea în război a colosului american. Despre acest 
lucru eu nu mai am, de azi înainte, nici o îndoială. Ieri, la Berlin, Hitler și Mussolini 
şi-au semnat sentința de moarte. Este o lege istorică eternă care urmăreşte pe 
dictatorii tuturor timpurilor, de a nu şti să se oprească la timp şi de a avea o clipă 
de întunecare a minţii care-i duce la catastrofă. Ieri la Berlin s-a semnat, odată cu 
Axa Roma-Berlin-Tokio şi anularea dictatului de la Viena. Să rămânem deci 
alături de Anglia care, atâta timp cât are în spatele ei pe americani, este invincibilă 
şi să ne asigurăm sprijinul ei şi al Washington-ului pentru anularea şi a pactului 
Ribbentrop-Molotov din 1939, prin care ni s-au luat Basarabia şi nordul 
Bucovinei”. 

Toţi cei prezenţi m-au felicitat călduros. „Din acest moment, a subliniat 
Fănel Mihăiescu, sunt în fine convins și eu că Hitler şi-a semnat actul de moarte şi 
că noi suntem pe drumul cel drept; de-abia aştept să-l văd pe Manoilescu pentru a-i 
reproşa crima de a fi semnat odiosul dictat de la Viena”. La întoarcerea spre casă, 
Costache Lupu şi Ghiţă Pop mi-au repetat pe drum cuvintele lui Mihăiescu, 
spunându-mi că şi ei au-avut ezitările lor, care însă, din seara aceasta, au dispărut 
în întregime. „Zi mare pentru neamul nostru”, ne-a spus la plecare cucoana 
Caterina!“, care ia parte, regulat, la şedinţele noastre şi care, de cele mai multe ori, 
exprimă păreri mai juste şi mai chibzuite decât soțul ei! 


Duminică, 29 septembrie 1940 

Dejun cu Maniu, Lupu, Sever Bocu!“ şi Ghiţă Pop la Mihai Popovici. Eu 
le-am repetat cele spuse ieri-seară la Fănel Mihăiescu. „Păcat că n-au fost prezenţi 
şi Mihalache şi Madgearu, a spus Lupu, pentru a se convinge şi ei de catastrofa 
care-l aşteaptă acum pe Hitler, după ce a semnat alianţa şi cu Japonia. Azi m-am 
convins definitiv că-i va intra Axa în cur”. Popovici repetă gluma lui Lupu şi face 
mare haz. Până şi Maniu a apreciat-o, râzând cu poftă, cu toată pudicitatea lui 
cunoscută. „Este o mare zi şi pentru noi, a declarat Maniu, pentru că de azi înainte 
pot vedea şi alţii ceea ce noi câţiva ştim de mult, că Anglia nu poate fi învinsă”. 

Lupu constată cu regret că, deşi a cerut în două rânduri să vadă pe 
Antonescu, acesta nu i-a fixat încă o zi de audienţă. Popovici spune că nici pe 
Mihalache nu l-a primit încă. 

Presa italiană şi germană vorbesc mereu despre „noua ordine europeană pe 
care cele două mari popoare sunt hotărâte s-o stabilească” în Europa. Lupu e 
convins că „prin aceste planuri nebuneşti, pe care le trâmbiţează atât de zgomotos 
Hitler şi Mussolini, aceştia fac un rău imens naţiunilor lor, expunându-le la 
răzbunarea tuturor celor ameninţaţi astăzi de ele; ce-i va mai împiedica mâine pe 
aceştia să procedeze la fel cu învinşii de mâine!” 

Radio Londra a transmis azi-dimineaţă o parte din declaraţiile făcute de 
Cordel Hull'%, referitoare la semnarea pactului Roma-Berlin-Tokio. El a vorbit 
tare, pe un ton moderat ca formă. „Statele Unite nu sunt surprinse deloc de semnarea 
acestei alianțe, întrucât noi cunoaştem de mult legăturile dintre regimurile 
dictatoriale din Europa cu imperialismul nipon. Semnarea pactului de la Berlin din 
27 septembrie este consecinţa logică a acestor legături mai vechi. Politica noastră 
în ceea ce priveşte echilibrul în Pacific rămâne neschimbată”, a declarat el. Aviz 
celor trei semnatari! 

Ghiţă Pop critică aspru de tot politica externă pe care vrea.s-o facă 
Antonescu. El citeşte câteva pasagii din declaraţiile de politică externă făcute de 
Mihai Sturdza şi alte câteva din interviul dat de Antonescu, acum câteva zile, 
ziarului italian „Stampa”. Ministrul nostru de Externe declară în termeni categorici 
că România este ferm hotărâtă să-şi încadreze politica ei în programul noii ordini 
europene urmărite de Axa Roma-Berlin. Antonescu a făcut declaraţii asemănătoare 
ziarului „Stampa”. Maniu roagă din nou pe Lupu să caute să vadă pe Antonescu şi 
să-i explice greşeala imensă /pe/ care o face solidarizându-se cu Hitler, acum când 
e clar că el merge spre catastrofă. 

Ședinţa se termină cu o expunere a mea despre luptele aeriene anglo-ger- 
mane. În timp ce aviația germană bombardează mereu Londra, însă cu pierderi mari 
de avioane, cea engleză face praf centrele industriale germano-italiene, precum şi 
pe cele din țările ocupate de germani, ca Franţa, Belgia şi Olanda. Recent aviația 
engleză a atacat teribil portul francez Lorient, unde se aflau multe vase germane. 
La fel în nordul Africii, unde trupele italiene sunt în retragere peste tot, iar aviația 
italiană înregistrează pierderi colosale, fără a mai vorbi despre scufundările de 
vase de război şi vase comerciale care transportă alimente şi muniții trupelor din 
această regiune. Toate încercările italiene de pătrundere în Egipt s-au soldat cu 
pierderi catastrofale. „Armata italiană, cu toată revoluţia fascistă și cu toate 
rodomontadele broscarului de Mussolini, am spus eu, rămâne aceeaşi oaste de 
cântăreți, cu dinţii prea slabi față de ambițiile lor, vorba lui Bismarck”. „Nemernicul 
de Mussolini, adaugă Lupu, dacă ar fi rămas neutru, ar fi avut numai de câştigat şi 
în felul acesta lumea n-ar fi cunoscut poate falimentul total al pretinsei revoluţii 
fasciste, care ar fi transformat sufletul italian; vorbe goale pentru proşti, ieșite din 
capul unui sinistru demagog mediocru şi obraznic, ca prăpăditul şi nemernicul de 
Mussolini”. Adevărul este că la noi nimeni nu ia în serios pe acest cabotin, nici 

chiar fasciştii noştri. Ne-am despărţit într-o atmosferă de mult entuziasm și 
optimism. 

Seara am avut musafiri pe familiile Tănăsescu, Mihăilescu şi Marinescu. 
Le-am repetat şi lor semnificația pactului de la Berlin din 27 septembrie, 
arătându-le, în concluzie, cât este de greşită politica externă a lui Antonescu. 
Tănăseştii sunt cei mai încântați de perspectiva prăbuşirii. lui Hitler. Ei sunt 
f. afectaţi de campania care se duce prin presa legionară în contra lui Victor 
lamandi, protectorul lor. Colonelul Marinescu îi combate, arătându-le că „lamandi 
jefuise groaznic fondurile Ministerului, plus ajutoarele de la Interne, în contul 
alegerilor, bani care au intrat toţi în buzunarul lui”. El reproşează Tănăseştilor că 
iau apărarea unui „escroc şi susținător slugarnic al ticălosului de Carol”. Am 
intervenit în discuţie pentru a-i pune capăt, evitând o ceartă între ei. „Justiţia îşi va 
spune cuvântul şi numai atunci vom şti adevărul”, am spus eu. Tănăsescu a declarat 
că nu are încredere în obiectivitatea magistraţilor care-l vor judeca pe Iamandi, 
căci vor fi terorizaţi de legionari. „Atunci înseamnă că nu mai avem justiţie, i-am 
răspuns eu, şi în cazul acesta lamandi are şi el o mare parte de răspundere pentru 
că a acceptat rolul de a sluji pe Carol în opera de corupere a magistraturii, ridicând 
gunoaiele şi dând la cap caracterelor”. Milica mi-a reproşat, după plecarea musafirilor, 
că am fost prea tare față de Tănăsescu. „Adevărul mai presus de toate”, i-am 
răspuns eu. 

Marinescu povesteşte o serie de abuzuri comise de bande de legionari în 
diferite oraşe din ţară şi pe care autorităţile nu le pot împiedica, cu toate ordinele 
primite de la Antonescu. El crede că, dacă lucrurile vor mai merge aşa, o ruptură 
violentă nu este exclusă între ei. „Totul depinde acum, zice el, de ce vor face 
nemții; îl susţin pe Antonescu ori pe legionari. În orice caz, rapoartele mai multor 
comandanţi de jandarmi arată că anarhia din ţară ia zilnic aspecte tot mai grave şi 
că ordinea nu se va mai putea ţine”. Mihăilescu e convins că nemții vor susţine pe 
Antonescu, întrucât ei au nevoie de ordine în ţară, iar dacă se gândesc serios să 
atace într-o zi pe ruşi, atunci ei au nevoie de concursul armatei române, lucru pe 
care îl poate realiza mai uşor Antonescu decât bandele dezordonate de legionari”. 
M-am declarat de acord cu Mihăilescu, felicitându-l pentru judecata lui sănătoasă. 


Luni, 30 septembrie 1940 

Fac cu fetele toată dimineaţa lecţii, căci mâine încep şcolile. La 12 mă duc 
la Minister, unde întâlnesc pe Găzdaru, fostul asistent al lui Pascu'” şi acum 
profesor plin şi mare legionar, reprezentând Iaşul la Ministerul Învăţământului. E 
un om moderat şi corect. De pe când eram la laşi el mi-a arătat multă prietenie şi 
trecea drept „hudiţist” în marea mea luptă cu Oțetea şi cu protectorii lui, 
francmasonii din laşi. Am intrat cu el în cabinetul lui Chirnoagă'“, unde am stat de 
vorbă toţi trei aproape o oră. Am discutat numai probleme de învățământ. O 
întâmplare fericită că atât Chirnoagă cât şi Găzdaru îmi sunt prieteni vechi, care 
cunosce lupta mea grea de la laşi cu franemasonii de acolo şi apoi acţiunea mea 
politică alături de Maniu, față de care ei au o mare stimă. Chirnoagă şi Găzdaru mă 

asigură de tot concursul lor pentru a fi repus în drepturile mele, ca victimă a 
franemasonilor ieşeni şi a ticălosului de Carol care, prin slugoii lui, a mers până la 
suprimarea conferinței mele de la Academia de Comerţ. Ei mă roagă să le fac un 
memoriu în vederea numirii mele la catedra lui lorga, pe care ei sunt decişi să-l 
pensioneze imediat. 

Când vorbeam cu ei, a intrat în cabinetul lui Chirnoagă Băncilă. directorul 
învățământului secundar, cu listele de bacalaureat pentru regiunea laşi, pentru a le 
discuta cu Găzdaru. Acesta m-a întrebat din ce comisie vreau să fac parte. l-am 
spus că aş dori să fiu cât mai aproape de casă, la cea de la Mihai Viteazul. Băncilă 
i-a şoptit ceva la ureche lui Găzdaru. Acesta a izbucnit în râs, declarând cu glas 
tare şi adresându-se lui Chirnoagă. „Băncilă, care nu cunoaşte pe Hudiţă, mi-a 
şoptit că, după cât ştie el, este un bolşevic primejdios”. Chirnoagă şi Găzdaru l-au 
pus în curent în câteva cuvinte cu lupta mea de la Iaşi şi cu acţiunea mea alături de 
Maniu. Eu i-am explicat că reputaţia de bolșevic mi s-a creat în 1926, când eram la 
Paris şi luasem apărarea studenţilor evrei atacați de nişte huligani care în loc de 
carte se țineau de agitații compromițătoare pentru statul nostru. A rămas deci să 
figurez în comisia de la Mihai Viteazul. 

Când să plec, a intrat Sacerdoţeanu'* cu o serie de hârtii referitoare la 
Arhivele Statului şi Şcoala de Arhivistică. A rămas surprins când a văzut în ce 
raporturi amicale eram cu Chirnoagă şi Găzdaru cu care mă tutuiam. Am așteptat 
să-şi rezolve hârtiile şi am ieşit împreună. Ne-am înțeles să ne revedem cu 
Chirnoagă şi cu Găzdaru mâine după-masă la şase, când le voi aduce memoriul 
cerut de ei. Sacerdoţeanu m-a pus în curent cu chestiunea titularizării a patru 
profesori în frunte cu el, hotărâtă la ultima şedinţă a consiliului Şcolii de Arhivistică, 
şedinţă de la care eu am lipsit, fiind plecat la Zorleni. Situaţia mea de fost 
conferenţiar la laşi şi la Academia de Comerţ din Bucureşti şi de doctor în litere la 
Sorbona corespund perfect regulamentului Şcolii de Arhivistică pentru a fi titularizat. 
Conform legii de organizare a şcolii, profesorii titulari sunt asimilați în grad cu 
conferenţiarii definitivi. M-am. înţeles cu Sacerdoţeanu să vină şi el la Minister 
mâine la 6 cu raportul de recomandare pentru a-l preda lui Chirnoagă. El se temea 
să vină la Minister cu /un/ astfel de raport, ca unul care trece drept adept al lui 
lorga. L-am asigurat că prietenia mea veche cu Chirnoagă este o garanţie şi pentru 
dânsul. A plecat acasă fericit. 

După-masă am stat acasă şi am pregătit memoriul pentru Minister. 
Complectez Jurnalul, ascult radioul. Nimic deosebit pe frontul anglo-german, unde 
războiul aerian continuă dar fără rezultate spectaculoase. Pe plan intern, Mişcarea 
legionară continuă să facă mult zgomot în jurul ei, dându-și aere de mare partid, 
sare va stăpâni curând toată administraţia ţării. Mişcarea legionară lansează un 
apel pentru așa-zisul Ajutor Legionar în folosul rc aug ardeleni, bucovineni şi 
basarabeni. Apelul este semnat de Ilie Gâr neaţă'* s 6 comandantul Bunei-Vestiri”. 
Adunarea Colegiului Medicilor din Capitală a cerut eliminarea medicilor evrei din 
colegiu şi interzicerea profesiunii lor la altă lume decât cea evreiască. Nu ştiu cine 
l-a sfătuit pe Antonescu să ia măsura cu introducerea aşa-zisului Cadru disponibil 

al funcţionarilor publici, căci dacă va căuta să-l aplice îşi va pune pe cap tot 
aparatul administrativ al statului. Deşi li se oferă 80% din salariu celor trecuţi în 
Cadrul disponibil, nici un funcţionar nu se va mai vedea sigur pe funcțiunea lui şi 
acest lucru va contribui mult la pierderea popularității generalului. Bănuiesc că 
măsura i-a fost impusă de legionari, care urmăresc să scoată din administraţie pe 
aceia care nu sunt cu ei. | 

Pe plan extern, la ordinea zilei este Pactul tripartit. Presa italo-germană îl 
ridică în slăvi, în timp ce presa engleză şi americană îl critică, văzând în el intenţia 
acestor puteri de a tulbura liniştea lumii întregi prin preocupările imperialiste. 
Pactul a provocat o nouă încordare în relaţiile anglo-japoneze. 


Marţi, | octombrie 1940 

Am condus la ora opt fetele noastre la liceul Julia Hasdeu. Le-am prezentat 
directoarei, d-ra Popovici Rea Sylvia, profesoară de fizico-chimice, care se arată 
încântată de a avea în liceul ei „fiicele unui om de seamă”. E cam artificială şi-şi 
dă aere de mare directoare. După ce fetele au intrat în clasele lor, ea mi-a arătat 
liceul, laboratorul de fizico-chimice şi internatul fetelor în care adăposteşte cam o 
sută de eleve. Am cunoscut şi mai multe profesoare, printre care cunoştinţa mea de la 
Paris, Matilda Botez, căsătorită acum Şiadbei, profesoară de germană, d-ra Papadopol, 
de matematici şi d-na Băncilă, de franceză, soţia directorului învăţământului 
secundar, pe care l-am cunoscut ieri la Minister. 

Am trecut apoi pe la Lupu şi pe la C. Mihăiescu. Maniu e plecat de două 
zile la Sibiu. Mihăiescu şi Lupu găsesc f. bună măsura luată ieri de Antonescu de a 
fixa domiciliu obligator lui Guţă Tătărescu, Gavrilă Marinescu, Victor lamandi, 
Ghelmegeanu etc. /şi/ generalii Argeşanu, Bengliu, Ilcuş şi Țenescu; Eduard Mirto'®, 
Teofil Sidorovici, Eugen Titeanu'S, Radu Lobey’, Cezar Petrescu, Pamva(?) 
Ion şi colonelul Zeciu. Motivarea acestei măsuri este că aceste persoane se află 
deja în cercetarea comisiei în vederea trimiterii lor în judecată şi apoi că prin 
această măsură ei sunt puşi la adăpost de orice violenţe posibile, aluzie sigură la 
legionari. 

„Cine ar fi crezut vreodată că puşlamalele de Guţă Tătărescu, Mirto, 
lamandi, Ghelmegeanu etc. or să se vadă arestate şi trimise în judecată, zice 
Mihăiescu; îmi ridic pălăria în faţa lui Antonescu pentru a fi îndeplinit această 
dorință fierbinte a opiniei noastre publice”. Lupu îl va felicita pe Antonescu pentru 
„această măsură de salubritate morală” de îndată ce-l va vedea; el aşteaptă să fie 
primit în cursul săptămânii viitoare. Ziarele publică decretul prin care se modifică 
legea învățământului superior privitoare la pensionarea profesorilor universitari. 
lată o măsură f. bună. In fine se deschide şi pentru mine perspectiva de a fi 
încadrat la Facultatea de Litere din Capitală, unde lorga îmi barează drumul de 
atâția ani! 

La ora 6 după-masă mă duc la Ministerul Învăţământului împreună cu 
Sacerdoţeanu. Chirnoagă a aprobat raportul de titularizare a celor patru profesori: 
Sacerdoţeanu, Hudiţă, Elian” şi Vîrtosu'”. EI a făcut un referat în care arată că 
titularizarea se face conform legii în vigoare, după care s-a dus la Brăileanu'” şi a 

luat şi aprobarea lui. La ora 7 totul era terminat. Sacerdoţeanu a plecat cu ordinele 
de titularizare ale celor patru profesori, iar eu am mai rămas să stau de vorbă cu 
Chirnoagă şi Găzdaru. 

După câteva minute a venit şi P.P. Panaitescu, furios la culme pe Antonescu 
şi pe Brăileanu, care au decis transferarea lui Gh. Brătianu la catedra lui Iorga 
peste capul facultăţii. Panaitescu spune că el se opune la această transferare şi că 
se va duce mâine la Antonescu să-i ceară respectul legii, care dă numai consiliului 
de la facultate dreptul de a transfera sau nu un candidat. Chirnoagă şi Găzdaru îi 
dau dreptate, declarându-se de acord cu el. Panaitescu are şi aprobarea lui 
Brăileanu în această chestiune, care recunoaşte şi el că aşa cere legea, însă el nu 
s-a putut opune ordinului lui Antonescu. Panaitescu spune că dacă totuşi Antonescu 
se încăpățânează şi perseverează în transferarea lui Brătianu, el îi va propune 
scindarea catedrei pentru a putea intra şi eu. Chirnoagă şi Găzdaru și-au dat adeziunea, 
rugându-l pe Panaitescu să fie tare şi să nu cedeze în faţa lui Antonescu. Aflu de la 
ei că o serie de profesori de la Universitatea din Cernăuţi au fost încadraţi la 
Bucureşti: Sauciuc paveanii Narly'”*, Marmeliue *, Dragoş Protopopescu. 
Brăileanu, Mircea Flori ian”, Leca Morariu!" , Radu Sbierea, Nandriş” „Sever Pop“? 
și |. Nistor’?! Față de atâția fi nu văd cum s-ar putea scinda catedra lui lorga 
pentru a se mai numi încă unul. Găzdaru mă asigură că va găsi el cu Panaitescu o 
soluție şi pentru mine. El s-a încadrat tot la Bucureşti, transferându-se de la laşi, 
iar în locul său a fost încadrat Bacinski'*” de la Cernăuţi. Ce bizară este viaţa! 
Găsesc sprijin în rezolvarea intereselor mele în învățământ tocmai de la legionari, 
a căror mişcare am detestat-o şi o detest mai departe! Acum văd ce rol important 
joacă prieteniile personale! Ajung acasă cu o chestiune tranşată. Sunt profesor 
definitiv la Bucureşti, la Şcoala de Arhivistică, cu gradul de conferenţiar definitiv. 

Comentăm în cursul serii impresiile Ioanei şi Ricăi din prima lor zi de 
şcoală la liceul Julia Hasdeu. 


Miercuri, 2 octombrie 1940 

Dejun cu AA la C. Mihăiescu. Discutăm mult problema consolidării 
influenţei germane la noi în ţară. Toţi oportuniştii noştri, destul de mulți de altfel, 
se îmbulzesc acum după noul vânt care bate. Oamenii aceştia, deşi au sub ochii lor 
exemplul celor care s-au compromis cu Carol, nu învaţă totuşi nimic. Pentru a-şi 
păstra situaţiile nu se gândesc o clipă la ziua de mâine şi sunt gata să se 
compromită şi cu germanii, deşi în conversațiile particulare se arată îngrijoraţi de 
scopurile lor de dominație. Lupu e indignat pe drept cuvânt de pean opman 
atâtor pretinşi intelectuali ca Răducanu, Herescu, Vintilă Mihăilescu'® şi alţii. Cu 
ocazia inaugurării expoziției cărții germane, care s-a deschis zilele acestea la 
Dalles, Lupu a citit în ziare discursul lui Brăileanu şi a văzut printre asistenţi şi pe 
aceştia de mai sus. „Acestui gheşeftar de Răducanu, care de când îl cunosc, zice 
Lupu, face parte din cele mai grase consilii de administraţie, îi place să treacă 
drept țărănist democrat, când, în realitate, nu are nimic comun cu democraţia. ba 

influenţează şi pe Mihalache cu aerele lui de profesor universitar și de mare 
specialist în finanţe /.../”. Vintilă Mihăilescu /.../, fost colaborator intim al lui 
Armand Călinescu, nu ştie azi cum să se pună bine cu noii stăpânitori. Herescu, 
care admira pe Carol şi declara că este în stare să meargă şi-n patru labe pe Calea 
Victoriei dacă i-ar cere-o el, era şi el prezent la Dalles, alături de toţi nemţofilii din 
Bucureşti. Printre ei am văzut şi pe Marmeliuc şi pe vechiul meu prieten de la Iaşi, 
profesorul Plăcinţeanu'*”. Alt caracter! Mă întreb deseori dacă eu nu greşesc 
condamnând prea aspru toată această lume de oportunişti dezgustători, care-şi văd 
numai de interesele lor meschine, puţin păsându-le de orice morală. 

„Hudiţă dragă, îmi spune Lupu, tu eşti un mare izolat în generaţia ta; eu te 
admir pentru curajul cu care tu lupţi pentru o societate mai dreaptă, mai morală; nu 
m-au surprins niciodată eşecurile tale de la laşi şi nici cele din Capitală; era 
inevitabil să fii învins; forțele răului sunt încă f. puternice în clasa noastră 
dirigentă”. „Pentru aceste calităţi. intervine Mihăiescu, eu l-am iubit şi admirat”. 
„Drumul meu în viaţă este trasat de un determinism care datează de mult în familia 
mea; lupta străbunilor mei ardeleni, în frunte cu Horea şi ai celor din Moldova 
până la părinții mei, o lungă serie de răzvrătiți idealişti. Eu îmi continuu drumul 
meu cu convingerea adâncă şi neclintită că aşa trebuie să procedeze orice cărturar 
român conştient de îndatoririle lui față de națiunea sa. Am un singur regret: că în 
drumul meu spinos pe care l-am ales am angajat şi o familie, care merita o ving 
mai bună, mai liniştită şi ferită de greutăți”. 

Seara am ascultat la radio şi am scris la Jurnal. Războiul aerian continuă cu 
pierderi f. mari pentru germani. Presa lor polemizează cu Churchill pe chestiunea 
Pactului tripartit. Acesta a declarat că pactul este îndreptat şi în contra Sovietelor, 
aşa cum şi este, şi bineînţeles lui Hitler nu-i convine s-o rupă cu ele tocmai acum, 
în plină luptă cu Anglia. Presa germană face eforturi disperate să nege caracterul 
antisovietic al Pactului tripartit. Presa sovietică are desigur instrucţiuni să treacă cu 
vederea acest lucru, deşi ştie f. bine că Churchill are dreptate. Un articol din 
„Pravda”, de la 30 septembrie, dovedeşte cu prisosinţă nemulţumirea şi îngrijorarea 
Sovietelor. Aşa le trebuie, pentru că numai ele poartă răspunderea acestui război, 
din care sperau numai foloase în dauna vecinilor! 


Joi, 3 octombrie 1940 

Dimineaţa la zece, şedinţă la Şcoala de Arhivistică în legătură cu 
deschiderea anului şcolar. După şedinţă, am vorbit cu Sacerdoţeanu. E încântat de 
bunele mele relaţii cu Chirnoagă, care pot fi de folos Şcolii în raporturile ei cu 
Ministerul. În realitate, pe el îl interesează nu atât Şcoala de Arhivistică ci situaţia 
lui de director al Arhivelor Statului şi toate celelalte avantagii legate de post, 
locuinţă, lumină, încălzit, servitori. L-am asigurat că pe mine nu mă interesează 
deloc postul său, preocupările mele fiind îndreptate spre Facultatea de Litere. 

După-masă, pe la şase, am trecut pe la C. Mihăiescu, unde am întâlnit pe 
C. Teodorescu'%%, viceguvernatorul Băncii Naţionale. Am luat câte un aperitiv la 
bodega de la pl la invitaţia lui Mihăiescu. Discutăm mult situația 

externă. Teodorescu e de acord cu mine că Pactul tripartit este o mare greşeală din 
partea lui Hitler şi că el va provoca inevitabil intrarea colosului american în luptă. 
E şi el îngrijorat, ca şi Mihăiescu, de anarhia care domneşte în ţară de pe urma terorii 
legionare. El crede că lucrurile nu mai pot merge aşa fără a compromite grav 
regimul lui Antonescu. Mihăiescu este îngrijorat de marea demonstraţie legionară 
de duminica viitoare, la care vor lua parte toate cadrele lor din ţară. El se teme ca 
legionarii, la îndemnul nemților, să nu încerce a se debarasa de Antonescu, luând 
singuri puterea. Mihăiescu este informat că Antonescu a luat întinse măsuri militare 
pentru asigurarea ordinii şi pentru paza lui proprie. După el, legionarii nu prea sunt 
mulțumiți de Antonescu, care încearcă „să frâneze mişcarea lor şi să-i silească să 
intre în legalitate”. În vederea demonstrației de duminică au fost luate întinse 
măsuri polițienești şi au fost aduse şi mai multe unități militare şi jandarmereşti 
din provincie. 

“Teodorescu se bucură mult de hotărârea lui Antonescu de a judeca şi 
pedepsi pe Tătărescu „şi pe ceilalți slugoi ai pungaşului de Carol”. Postul pe care-l 
ocupă la Banca Naţională i-a dat ocazia să cunoască toate matrapazlâcurile lui 
Carol şi ale clicii lui de pungaşi în materie de transferuri de valută forte peste 
frontieră. 

Ziarele de azi publică comisiile de bacalaureat din toată ţara. Eu am rămas 
la comisia de la Mihai Viteazul. Examenele încep sâmbăta viitoare. 

Seara ascult la posturile străine tot felul de comentarii referitoare la 
întrevederea de la Brenner dintre Mussolini şi Hitler. Nimeni nu ştie ce mai pun la 
cale cei doi bandiți. Grecii şi sârbii sunt f. îngrijoraţi de această întrevedere. 
Ministrul de Externe spaniol bate mereu drumul între Roma şi Berlin. În ce scop? 


Vineri, 4 octombrie 1940 

Atacuri violente în presă în contra lui Victor lamandi, acuzat de a-şi fi 
bătut joc de magistratură cât timp a fost ministru al Justiţiei, pe timpul lui Carol. 
Antonescu publică un nou comunicat în care condamnă anarhia şi dezordinile din 
țară, provocate de „elemente străine, îmbrăcate în haine legionare”. Vorbă să fie! 
Antonescu îi îndeamnă pe legionari să respecte legalitatea şi ordinea. Ce ştiu însă 
haimanalele despre toate aceste îndemnuri! Nu-l văd bine pe Antonescu. 

Ascult la Radio Londra o serie de informaţii interesante referitoare la 
războiul aerian şi comentarii despre întrevederea Hitler-Mussolini, precum şi despre 
Pactul tripartit, În guvernul Churchill s-a produs o importantă remaniere. A demisionat 
Chamberlain" pentru motive de boală, fiind înlocuit de John Anderson. Văd din 
ziare arestarea lui Eugen Titeanu şi confiscarea averii. Încă un individ care trăncănea 
fără rușine ridicând în slavă pe pungaşul de Carol. 

Lucrez toată dimineaţa pentru cursul /de/ la Şcoala de Arhivistică. 

Seara la Fănel Mihăiescu cu Lupu, cu fratele său, Costache, plus: Hoisescu, 
Ghiţă Pop, Ilie Lazăr”, Negrei şi Aurel Dobrescu. Lupu n-a obținut nici azi 
audiența cerută lui Antonescu. E furios pe el şi-l critică rău de tot, considerându-l 
„vândut nemților, care l-au pus la conducerea țării pentru a le face jocul”. „Ce 

nenorocire pe capul nostru, să scăpăm de o dictatură odioasă, continuă el, şi să 
dăm peste alta la fel, poate şi mai grea, ca una impusă de nemți şi de haimanalele 
legionare”. Din discuţia care a urmat şi la care au participat toți cei prezenţi a 
reieşit următorul lucru; că Antonescu, cu toate meritele sale de a fi lichidat pe 
Carol şi toată şandramaua lui, face totuşi greşeli care-i vor reduce mult popularitatea 
din primele zile. Înfeudarea la Axă, cadrul disponibil şi anarhia provocată de 
legionari în toată țara îi vor reduce f. mult popularitatea. Ghiţă Pop, Aurel Dobrescu 
şi Ilie Lazăr insistă mult asupra acestui aspect şi susţin că f. curând „germanii vor 
pune mâna efectiv pe România”. „Saşii şi şvabii, spune Ghiţă Pop, jubilează şi nici 
nu se jenează să vorbească în gura mare că România va fi curând ocupată de 
armata germană”. Aurel Dobrescu îl complectează, afirmând că saşii din Braşov 
susțin că ei şi şvabii sunt de fapt arbitri între Antonescu şi legionari şi că de dânşii 
depinde pe cine va susţine Hitler. 

Mihăiescu şi Hoisescu au informaţii că legionarii pregătesc o mare lovitură 
cu ocazia demonstraţiei de duminica viitoare. 

Costache Lupu ne informează că în lagărul foştilor carlişti „domneşte o 
jale mare” din cauza amenințărilor legionarilor. Pe la ora cinci, el a fost chemat la 
telefon de către Teodorescu Branişte? care l-a informat că azi după-masă s-a 
sinucis la laşi Petre Andrei, ameninţat să fie arestat de către legionari. Cei prezenţi 
cunoscând proastele relaţii care erau între mine şi el, am tăcut, abţinându-mă de la 
orice comentarii. N-am putut însă să nu mă gândesc la coincidenţa bizară că eu 
m-am titularizat la Şcoala de Arhivistică în timpul când el era hotărât să se 
sinucidă. La calvarul luptei mele pentru catedră, dușmănia lui Andrei a jucat un 
mare rol /.../. Ghiţă Pop, Ilie Lazăr şi Aurel Dobrescu au povestit cu multe detalii 
scena petrecută între ei şi Andrei pe timpul conflictului dintre Maniu şi Stere pe 
chestiunea manifestaţiei generalilor, în 1929. Pe atunci, Andrei trecea drept un 
înfocat sterist. Unii credeau chiar că este copilul din flori al lui Stere. „După plecarea 
din partid a lui Stere, spune Ilie Lazăr, se credea că mulţi deputaţi din Moldova se 
vor solidariza cu el, printre care Andrei, Ralea, Costăchescu, Zane! şi Vasile 
Râşcanu'%. A fost de ajuns să-i cheme Maniu şi să le garanteze anumite situaţii în 
partid pentru ca toți să abandoneze pe Stere, şeful lor spiritual şi politic, pentru a 
rămâne în partid; lui Andrei, care era cel mai gălăgios dintre toţi, Maniu i-a promis 
un subsecretariat de stat la Ministerul Agriculturii. L-a acceptat bucuros, angajându-se 
să convingă el şi pe ceilalți sterişti să rămână credincioşi partidului. 

Mihăiescu şi Hoisescu au povestit o serie de manevre prin care Andrei 
căuta să se pună bine cu Mihalache, dezbinând pe Costăchescu şi pe Gusti, ca să 
pună el mâna pe Ministerul Învăţământului. Lupu ştie şi el multe din aceste manevre 
de pe vremea când Andrei şi Ralea o făceau pe oamenii de stânga în partid şi se 
gudurau pe lângă el în vederea unei „regrupări a ţărăniştilor de stânga”. „Nu mică 
mi-a fost mirarea, a continuat Lupu, când i-am văzut pe aceşti doi campioni ai 
democraţiei trecând fără ruşine de partea lui Carol şi servindu-l cu mult 
devotament în instaurarea regimului său de dictatură şi-n persecutarea celor care 
rămăseseră credincioşi partidului”. 

Generalul Negrei a povestit apoi prin ce mijloace perfide Andrei a căutat 
să-l scoată din şefia organizaţiei de Vaslui, unde, după fuziunea din 1934, el nu 
voia să-l accepte nici ca vicepreşedinte /.../. 

Pentru a pune capăt acestor comentarii, eu le-am făcut ca de obicei o 
scurtă expunere privitoare la situaţia externă, pe care am terminat-o cu afirmaţia: 
„lată-ne intraţi şi în luna octombrie şi Hitler încă n-a cucerit Anglia, aşa cum se 
fălea acum trei luni şi mai bine, când afirma că debarcarea este o chestiune de 
zile”. Lupu este mai convins ca oricând că Hitler a pierdut războiul şi merge spre 
catastrofă. După ce am lăsat pe Lupu la locuinţa lui din strada Episcopiei, fratele 
lui Costache m-a dus cu maşina lui până în Vatra Luminoasă. M-a rugat pentru 
nişte elevi evrei, care trec examenul de bacalaureat la comisia mea. Părinţii lor se 
tem ca legionarii să nu fi dat dispoziţii comisiilor de bacalaureat să trântească pe 
toți evreii. Costache Lupu spune că această bănuială nu poate fi scoasă din mintea 
lor. l-am răspuns că nici vorbă de aşa ceva, iar cât despre mine personal, nu sunt 
nici antisemit şi nici prea exigent la un examen pe care l-am combătut tot timpul 
şi-n Parlament, întrucât îl găsesc inutil, cel puţin în forma în care este el organizat 
astăzi. 


Sâmbătă, 5 octombrie 1940 

Prima zi de bacalaureat la Mihai Viteazul. Verificarea actelor şi teza la 
română. N-am observat nici umbră de antisemitism la ceilalți membri din comisie. 
Mai mulți evrei, părinţi ai elevilor înscrişi la examenul de bacalaureat, au cerut să 
vorbească cu mine. l-am primit în cancelaria liceului şi i-am asigurat că examenul 
se va desfăşura în perfectă ordine şi legalitate şi să nu aibă nici o teamă. Au plecat 
F£ mulțumiți, unii cu lacrimi în .ochi. Costache Lupu mi-a telefonat seara, 
spunîndu-mi că evreii cu care am vorbit dimineaţă au rămas încântați de modul 
cum i-am tratat. 

Seara am stat acasă, ascultând radioul şi ținând la zi Jurnalul. Văd din 
ziare că s-a inaugurat şi la radioul nostru o aşa-zisă oră germană. A vorbit la 
inaugurarea ei filologul german Ernst Gamillscheg!”!, un fel de consilier cultural al 
Legaţiei Germane din Bucureşti. Nemţii o iau metodic; întâi expoziţia Cărţii Germane, 
apoi ora germană la radio şi mâine vom vedea desigur şi altele! 

Radio Londra a dezminţit în noaptea aceasta toate zvonurile răspândite de 
unele ziare italiene şi germane despre anumite tratative de pace cu Hitler şi Mussolini, 
care ar avea loc prin intermediul Spaniei. Se speculează faptul că Anglia are ca 
ambasador la Madrid pe fostul ministru de Externe Samuel Hoare". Vizitele dese 
pe care le face ministrul de Externe al Spaniei la Roma şi la Berlin sunt puse în 
legătură cu aceste pretinse tratative. Sunt convins că sunt simple scornituri ale 
propagandei germane, care are interesul să găsească o explicaţie onorabilă neputinței 


lor de a debarca în Anglia. 


75 


IOAN HUDIȚĂ 


Duminică, 6 octombrie 1940 

În timpul bacalaureatului, examenul se ținea până azi şi duminicile sau de 
alte sărbători oficiale. Anul acesta, din marea grijă pe care legionarii o poartă 
Bisericii, s-a interzis categoric de a se ţine vreun examen în timpul sărbătorilor. 

Am stat acasă până la 11” şi am ascultat discursul lui Antonescu ținut la 
marea demonstraţie legionară de la statuia lui Mihai Viteazul, unde el a apărut în 
uniformă legionară, după cum s-a comunicat la radio. M-a surprins această greşeală 
din partea lui, să lase uniforma militară, de general de corp de armată şi să îmbrace 
o cămaşă verde, încins cu o curea, ca ultimele haimanale din coloana a 5-a germană! 
EI şi-o fi închipuind că, îmbrăcând uniforma lor, le va inspira mai multă încredere 
pentru a fi ascultat. Se înşeală însă amar, pentru că acestor indivizi le impune mai 
mult uniforma militară decât cea legionară. După mine unul, calculul lui 
Antonescu e cu totul greşit şi dovedeşte o judecată neserioasă. Să vedem cum va 
ieşi cu tovarăşii săi politici pe care i-a îndemnat stăruitor de tot să respecte ordinea 
şi legalitatea, în timp ce ei umblă după răzbunări şi chiverniseală, acum ori 
niciodată! 

Am plecat apoi la biserica unită la parastasul de şase ani de la moartea lui 
Cicio Pop”. Maniu a sosit în cursul dimineţii din Ardeal pentru a participa la 
acest parastas. Au mai fost prezenţi: Lupu, Mihai Popovici, Madgearu ete., Maniu 
şi Lupu fiind invitaţi să ia dejunul la fiica lui Cicio Pop, căsătorită Dobrescu; eu 
m-am întors acasă, având la dejun pe Neculai" şi pe Mircea'”. 

Neculai lucrează tot la comisia de refugiați din Basarabia; Mircea îşi face 
stagiul militar, înălțat de curând sublocotenent de rezervă. Mircea a petrecut câteva 
zile la Bogdăneşti. Ne-a adus veşti bune de la tata, care i-a spus că oamenii noştri 
din judeţ nu iau în serios nici pe Antonescu şi nici pe legionari. Primul a fost f. 
popular la început, când „l-a fugărit” pe Carol de pe tron, dar de când „s-a dat cu 
legionarii” şi-a pierdut aproape toată popularitatea. 

După-masă la ora 4 am făcut o plimbare la Snagov cu maşina lui Zimţea. 
Au mers şi Milica şi fetele. Ne-am plimbat prin pădure şi am luat masa de seară la 
restaurantul de pe malul lacului. Ne-am întors pe la 10 seara. 


Luni, 7 octombrie 1940 

Am terminat astăzi tezele la bacalaureat. Vom da rezultatul la înscris 
miercuri, la ora 9 seara. De la liceu m-am dus direct acasă, fiind f. obosit. Seara la 
10 m-am culcat fără să mai ascult posturile de radio. Ziarele de azi sunt pline de 
comentarii pe marginea marii demonstraţii legionare de ieri şi de fotografii care-l, 
arată pe Antonescu îmbrăcat în cămaşa legionară primind defilarea haimanalelor 
legionare, bărbaţi şi femei cu mâinile întinse, după salutul vechi roman. Ce a ajuns 
biata țară şi ce o mai aşteaptă în viitor, cât timp Hitler a rămas stăpân pe toată 
Europa centrală. 

Marti, 8 octombrie 1940 

Astăzi şi mâine sunt liber de la bacalaureat. Profesorii care au teze citesc 
lucrările scrise până mâine la 5 p.m., când ne întrunim să dăm rezultatul celor admişi. 
Oralul va începe joi dimineaţă. 

Văd la 11 pe Costică Mihăiescu şi pe Lupu, cu care iau un aperitiv la 
bodega de la Ambasador. Lupu şi Mihăiescu au aprecieri bune pentru discursul lui 
Antonescu de ieri, afară bineînţeles de partea externă, referitoare la încadrarea în 
Axă! Suntem cu toţii de acord că demonstraţia de duminică s-a desfăşurat în linişte 
şi că Antonescu face impresia că domină situaţia şi că nu se lasă încălecat de 
legionari. Mihăiescu spune însă că după informaţiile lui legionarii au planurile lor 
şi că ei vor trece la acțiune peste capul lui Antonescu dacă acesta temporizează cu 
pedepsirea celor vinovaţi de masacrarea prietenilor lor. Nici noul decret cu privire 
la naţionalizarea întreprinderilor nu-i satisface complect. „Legionarii, continuă 
Mihăiescu, sunt grăbiţi să vadă naţionalizată toată economia ţării şi vor să scoată 
pe toţi evreii din barouri, colegii şi administraţia de stat”. „În fond, zice Lupu, totul 
depinde de ce intenţionează Hitler să facă în România; am ajuns ca pe timpurile 
vechi, când Poarta otomană era arbitră între pretendenţii noştri la domnie; câştiga 
acela care oferea turcilor mai mult. Hitler a luat azi locul turcilor; el va susține 
dintre cele două părţi, Antonescu şi legionarii, pe aceea care-i oferă avantagii mai 
mari. lată de ce, de azi înainte, Antonescu devine tot aşa de primejdios ca şi 
legionarii”. M-am declarat de acord cu Lupu. În seara aceasta soseşte în Bucureşti 
Maniu, care a fost din nou la Sibiu, Braşov şi alte localități. 

Seara citesc în ziarele noastre alte atacuri la adresa lui Victor Iamandi. 
Seful său de cabinet de la Ministerul de Justiţie, omul său de casă, Dogaru, a încasat 
în mod abuziv suma de aproape 400 000 lei, timp de un an şi trei luni. 

La Facultatea de Medicină, pe decanul Mezincescu'”, care tăia şi spânzura 
pe timpul lui Carol, mai mulţi profesori refuză să-l mai accepte ca decan şi cer 
Ministerului înlocuirea lui /.../. Nu-i plăceau Maniu şi nici Mihalache, pe care-i 
acuza de „naționalism şovin”/.../. Cu toate rezervele care le am faţă de Antonescu 
din cauza politicii sale germanofile, trebuie însă să recunosc că pe plan intern ia o 
serie de măsuri pe placul meu. Opera de demascare a atâtor farsori, cocoţaţi în 
situaţii nemeritate de către regimul lui Carol, îi face cinste lui Antonescu şi pentru 
aceasta merită toate laudele. 


Miercuri, 9 octombrie 1940 

Mă duc la Maniu pe la 9 dimineaţa. ÎI găsesc trist şi îngrijorat. A vizitat în 
ultimele două zile o mare parte din centrele mai importante din Ardeal, unde se 
află refugiații din partea cedată Ungariei. E o imensă jale. Oameni care şi-au 
părăsit gospodăriile rămânând pe drumuri şi care caută acum un adăpost, la 
apropierea iernii. Recunoaşte că nici Antonescu nu poate face mare lucru pentru 
aceşti nenorociţi. „Ajutorul legionar despre care se face atâta reclamă, zice Maniu, 
reprezintă doar o picătură de apă într-un ocean al mizeriei”. E indignat pe 

Antonescu pentru instituirea funcţiei de comisar de românizare pe lângă marile 
întreprinderi, „în care îşi căpătuieşte oamenii lui” şi nu se gândeşte la nenorociţii 
de refugiați basarabeni, bucovineni şi ardeleni. El a văzut cu ochii lui cum 
detaşamente teroriste de legionari jefuiau magazinele evreieşti din unele oraşe 
ardelene. Poliţia legionară protejează aceste bande şi organizează jefuirea metodică a 
statului pentru înțolirea cadrelor. Mă întreabă dacă nu pot cere audienţă lui 
Antonescu să-i semnalez toate aceste lucruri. l-am răspuns că săptămâna aceasta și 
trei-patru zile din cea viitoare nu pot face nimic, fiind ocupat toată ziua cu examenele 
de bacalaureat. A rămas să facă apel la Lupu şi Mihalache, deşi am impresia că 
Antonescu evită să-i primească. 

Am discutat apoi cu Maniu chestiunea externă, războiul Anesa şi 
Pactul tripartit. Cu toate pierderile serioase pe care le are Anglia în ultima lună, el 
e sigur că ea nu va ceda şi va continua războiul cu şi mai mare energie. Vede, ca şi 
mine, o mare greşeală din partea lui Hitler încheierea Pactului tripartit. „Acest pact 
reprezintă o încercuire a Rusiei, a zis el, şi o ameninţare la adresa Statelor Unite. 
El va sfârşi prin a provoca, în mod inevitabil, o solidaritate anglo-americană şi mai 
mare, plus o apropiere a Sovietelor de Londra şi Washington. Mă surprinde mult 
că diplomaţia germană nu l-a putut împiedica pe Hitler să facă o aşa mare prostie”. 
„După mine, i-am răspuns eu, Hitler este un fanatic, îmbătat atât de mult de 
succesele lui de până acum încât nu mai ţine seama de părerea nimănui şi face de 
capul lui tot ce-i trece prin minte”. 

Maniu spune că saşii vorbesc în ultimul timp de posibilitatea creării unui 
mare „Stat dunărean” cu Ungaria, Ardealul şi România, sub protectorat german. 
„lată ce ne-ar aştepta în cazul unei victorii germane, a continuat Maniu; noroc însă 
că de aşa primejdie am scăpat, datorită rezistenţei Angliei”. 

Cât despre „pacea fulger” anglo-germană, de care se ocupă unele ziare în 
ultimul timp, Maniu e de acord cu mine că e „un simplu bluf’, destinat să explice 
pentru ce Germania nu mai poate continua războiul aerian în contra Londrei. 

Maniu nu rămâne în Capitală decât două zile şi pleacă iar în Ardeal. 
Problema refugiaților din nordul Ardealului îl chinuieşte îngrozitor. El vede la 12 
pe Dinu Brătianu şi pleacă imediat la Braşov cu maşina lui Louei A 

De la Maniu am trecut pe la C. Mihăiescu, unde am găsit pe Georgescu 
Cocoş!’ şi pe inspectorul Bungețeanu. Bietul Georgescu nu mai zice nimic. E 
negru de supărare şi aşteaptă din zi în zi să fie asasinat, întrucât, zice el, „legionarii 
îi reproşează că el l-a influenţat pe Iorga să fie aşa de pornit în contra lor”. El se 
apără şi eu îl cred sută-n sută că bănuiala legionarilor e cu totul neîntemeiată, 
deoarece „nimeni nu poate influenţa pe Iorga, nici măcar cucoana Catinca”. 
Georgescu roagă pe Mihăiescu să informeze pe nepotul său, mare legionar, ca, la 
rândul lui, să transmită lui Sima această informaţie pentru a fi scos de pe lista 
neagră. 

De mai bine de o săptămână circulă în Capitală o aşa-zisă listă neagră 
legionară, în care sunt trecuţi toți aceia care trebuie ucişi „pentru a lichida trecutul 
odată pentru totdeauna”. Costache Lupu mi-a spus că pe această listă figurează şi 

dr.-ul Lupu, dar că el nu ştie. Mihăiescu, care e bun prieten cu Cocoş, îl cam ia 
peste picior. „Vezi-ţi de treabă, mă Cocoşule, i-a spus el, şi nu-ţi mai da importanţă, 
pentru că legionarii au în vedere oameni mai de seamă decât tine care trebuie să 
dispară din calea lor, cum ar fi lorga, Maniu, Lupu, Mihalache. Tu ce primejdie 
reprezinţi pentru ei?” Bungeţeanu se tăvăleşte de râs, împreună cu Mielu Mihăiescu””, 
prezent şi el la discuţia noastră. 

Acesta ne informează că generalul Dona a fost înlocuit de la Prefectura de 
Poliţie a Capitalei cu colonelul Zăvoianu”!, întrucât Antonescu l-a făcut responsabil 
de dezordinile legionare din ultimele zile. Bungeţeanu crede că Zăvoianu e şi mai 
primejdios decât Dona. întrucât este un fanatic legionar. El vede zile sumbre 
pentru Capitala țării. „Antonescu se înşeală amar când îşi imaginează că legionarii 
vor respecta legalitatea şi se vor mulţumi cu jumătăţi de măsură”, a adăugat 
Bungeţeanu. Cocoş spune că lorga, de frica legionarilor, a părăsit aproape definitiv 
Bucureştii şi stă mai tot timpul la casa lui din Sinaia, unde se simte în mai multă 
siguranță. Mihăiescu şi Bungeţeanu îmi spun, la plecare, să previn pe Lupu să fie 
prudent şi să nu prea iasă singur pe stradă, cum are obiceiul. 

La 5, la liceul Mihai Viteazul. Pe la 9% am terminat corectarea lucrărilor 
scrise şi am afişat rezultatul. Din 132, au reuşit la înscris 114, rezultat obiectiv, 
fără nici o umbră de antisemitism. Costache Lupu a venit pe la 10 să se intereseze 
pentru candidaţii săi evrei. M-a condus cu maşina acasă. L-am informat despre 
discuţia de azi-dimineaţă de la Mihăiescu, rugându-l să prevină pe Lupu să fie 
prudent. 

Citesc seara presa de după-masă. Văd că Emil Haţegan” ” şi alte 200 de 
familii româneşti din Cluj au fost expulzate fiind considerate primejdioase. S-a 
hotărât revizuirea procesului lui Corneliu Codreanu. Un comunicat al Ministerului 
de Finanţe precizează că nici un funcționar legionar nu poate încasa lunar un salariu 
mai mare de 20 000 lei. Ziarele sunt pline de fotografii şi comentarii referitoare la 
marea demonstraţie legionară de duminica trecută. Ascult Radio Londra. Ultimele 
două zile au fost mai liniştite. Nu mai au germanii avioane sau renunță la 

Joi, 10 octombrie 1940 

La ora opt dimineaţa începem oralul la bacalaureat. Bieţii părinţi au 
răscolit toate relaţiile membrilor din comisie pentru „a pune câte o pilă”. Ei nu ştiu 
că la mine nu e nevoie, întrucât eu îi trec pe toţi, ba pun note mari celor slabi ca să 
poată trece şi ei la alţi colegi care pun note prea mici. Evreii au în mine un 
susţinător „din oficiu”. 

Dimineaţa facem două serii de câte cinci fiecare, iar după-masă una 
singură, în total 15 pe zi. Seara terminăm pe la ora 9-10. Ajung acasă frânt de 
oboseală. Nu mai pot asculta nici la radio. 

Vineri, 11 octombrie 1940 

La trei, când am ajuns acasă, am găsit veşti f. proaste şi triste de la Londra, 
de la prietenii noştri. Serie Mary Dawson, stabilită în Oxford, la un frate al ei. În 
marele bombardament din 14 septembrie, ea şi-a pierdut mama, d-na Conraly, 
soţul, sora Elisabeth cu soţul ei, Daner. Ei au murit cu toţii sub dărâmăturile casei, 
peste care au căzut două bombe incendiare. Ea a scăpat, nefiind în Londra în acea 
noapte. Se află de două zile la fratele ei, după alimente: Îmi trimite mai multe cupuri 
de ziare şi o broşură cu discursul lui Herriot „ ținut la Societatea Naţiunilor în 
1924. Broşura poartă titlul La doctrine fangakë. D-na Mary Dawson subliniază 
câteva pasagii pe care le consideră profetice pentru timpurile pe care le trăim. 
„Mereu am vorbit în cercurile noastre, serie ea, despre expunerile pe care ni le 
făceați cu ani în urmă despre greşelile politice ale conducătorilor noştri şi ale celor 
francezi în politica lor față de Hitler. lată unde am ajuns de pe urma unei politici 
idioate pe care o blestemă toată Anglia. Eu mi-am pierdut mamă, soţ, cumnat, plus 
tot ce am adunat cu toţii o viață întreagă. Azi am ajuns pe drumuri, noroc de fratele 
meu” etc. ete. În continuare, ea scrie că numai Londra are până acum peste 35 000 
de morţi de pe urma bombardamentelor germane şi zeci de mii de case distruse 
complect, însă că niciodată ura în contra lui Hitler n-a fost mai mare și decizia 
englezilor de a învinge mai categorică. Scrisoarea şi pachetul de ziare plecase la 20 
septembrie din Oxford; au făcut pe drum trei săptămâni, via Constantinopol. Îi voi 
răspunde mâine după-masă. 

Seara, după ce m-am întors de la examen, pe la ora 10 şi ceva, am citit 
câteva cupuri din ziarele engleze trimise de d-na Mary Dawson. Între 16 şi 18 august 
1940, în numai trei zile consecutive, germanii au pierdut 245 de avioane deasupra 
Londrei. O adevărată catastrofă pentru ei, date fiind greutăţile de a le înlocui. Până 
la 15 septembrie, pierderile germane de avioane s-au ridicat la 2600. 


Sâmbătă, 12 octombrie 1940 

Toată ziua am făcut examene, trei serii a câte cinci candidaţi. Seara la 10% 
am adormit frânt de oboseală. Fac aceste sacrificii pentru cei 14 000 lei pe care-i 
primesc, pentru că mă descurce destul de greu cu banii. De trei zile n-am mai 
complectat Jurnalul pe care-l ţin sumar de tot. 


Duminică, 13 octombrie 1940 

Zi liberă. Nu fac azi examene. Dejun la C. Mihăiescu cu Lupu și cu părinţii 
d-nei Mihăiescu. Aceştia locuiesc tot timpul la Sălcuţa. De câteva zile stau în 
Bucureşti de frica legionarilor, care, sub tot felul de pretexte, uneori și acela de a 
căuta arme, jefuiesc casele celor mai avuţi, şterpelind tot ce le place. Jandarmii nu 
le pot face nimic, fiindu-le teamă, din moment ce sunt la putere și Statul se 
numeşte legionar! 

Lupu ne povesteşte audiența lui la Antonescu de ieri după-masă. El i-a 
semnalat mai multe cazuri de dezordini grave, jafuri şi crime pe care le fac 

legionarii în toată ţara. Antonescu nu le-a negat, recunoscând că în Mişcarea 
legionară, pe lângă o serie de elemente f. corecte, există şi un mare număr de 
haimanale. „Din nenorocire, a adăugat el, autorităţile sunt înfricoşate de ei şi nu 
execută ordinele mele”, i-a spus Antonescu. El e convins însă că va sfârşi prin a se 
face ascultat de îndată ce se va termina cu revizuirea procesului lui Corneliu 
Codreanu şi cu sancţionarea foştilor colaboratori ai „pungaşului de Carol”. 
Antonescu i-a spus lui Lupu că a însărcinat o comisie care să cerceteze „toate 
pungăşiile lui Carol şi ale colaboratorilor săi” şi că el aşteaptă rezultatul acestor 
cercetări pentru a-i trimite în judecata instanțelor. legale. „Băieţii aceştia, a 
continuat Antonescu, sunt lipsiţi de orice experienţă de guvernare, sunt grăbiţi şi 
nu vor să înțeleagă că într-un stat organizat există legi care trebuie respectate şi o 
justiţie care, numai ea, poate judeca pe cei vinovați. l-am atras atenţia atât lui Sima 
cât şi colaboratorilor săi mai importanţi că dacă dezordinile nu încetează mă voi 
vedea silit să mă despart definitiv de ei şi voi face un guvern numai din militari 
pentru a restabili ordinea”. Lupu e convins că Antonescu a fost f. sincer cu el şi că 
realmente este indignat de „haimanalele care-i compromit guvernarea”. Antonescu 
i-a mai spus că a fost silit să-i atragă atenţia şi lui Fabricius, pe care l-a anunţat că 
dacă legionarii nu se potolesc şi nu respectă ordinea, el va face un guvern militar 
şi-i va judeca şi pe ei pentru toate dezordinile şi jafurile pe care le comit. 

După aceste chestiuni, Lupu a discutat cu el problema externă, în care nu 
s-au putut înțelege deloc. Antonescu interpretează toate evenimentele externe în 
favoarea tezei sale că „Hitler este invincibil şi că România nu poate supravieţui 
decât mergând alături de Axă”. Pactul tripartit îl interpretează în favoarea lui 
Hitler, în sensul că de acum înainte Statele Unite vor ajuta şi mai puţin Anglia, 
pentru a evita un război cu Japonia, aliata lui Hitler şi Mussolini. Lupu a căutat 
să-l convingă că Pactul tripartit, din contra, este „începutul dezastrului pentru 
hitlerism şi fascism”. 

În privința raporturilor noastre ca partid cu el, Aayi a evitat să se 
pronunțe. Impresia lui Lupu este că el nu vrea să ia nici o atitudine până nu 
lămureşte raporturile lui cu legionarii, față de care a avut tot timpul cuvinte aspre 
de tot, „doar nu i-a făcut instrumente nemţeşti”. 

În concluzie, Antonescu i-a făcut impresie bună şi Lupu crede că a fost 
complect sincer cu el. „Vă rog, d-le doctor, i-a spus Antonescu la plecare, 
convingeti şi pe dl Maniu să aibă încredere în mine şi-n sentimentele mele de bun 
român. Eu nădăjduiesc să refac frontierele țării cu ajutorul Axei. Astăzi nu pot 
spune mai mult”. „Antonescu, a spus Lupu, a voit să-mi lase impresia că el are 
unele asigurări în acest sens, dar că e ținut de secretul de stat”. 

Către sfârşitul mesei le-am citit câteva pasagii din scrisoarea d-nei Dawson 
referitoare la pierderile engleze şi germane în războiul /de/ deasupra Londrei şi la 
fermitatea cu care englezii sunt hotărâți să continue războiul. Din lectura ziarelor 
engleze trimise de ea, în afară de informaţiile privitoare la război şi la politica 
externă, am reținut două aprecieri f. juste la adresa caracterului englezuluis Una 
zice că „englezii sunt religioşi chiar şi atunci când nu se duc la biserică”; a doua, 

remarca unui deputat socialist belgian despre laburiştii englezi: „În Anglia, a spus 
el, totul merge spre stânga afară de partidul laburist”. Lupu şi Mihăiescu le-au 
găsit f. bune. 

După-masă, ploaia şi vântul ne-au împiedicat să ieşim la plimbare cu 
fetele. Am stat în casă şi am lucrat la Jurnal, iar seara am ascultat posturile străine 
de radio. 


Luni, 14 octombrie 1940 

Se pare că Hitler renunţă la bombardarea Londrei! Renni şi la debarcare? 
Vom vedea! 

Toată ziua fac examene, iar seara la 10 nu mai pot asculta nici la radio. În 
cursul pauzei dintre examene răsfoiesc ziarele, care se adună pe biroul meu pentru 
a fi citite după terminarea bacalaureatului. Seara la 10 m-a adus acasă C. Lupu cu 
maşina, fiind interesat de protejații săi de la bacalaureat. Îmi spune că fratele său 
primeşte mereu ameninţări şi stă tot timpul în casă de frica bandelor legionare. 


Marţi, 15 octombrie 1940 

Astăzi, în pauza de o jumătate de oră de la ora 11 am discutat cu colegii din 
comisie pentru prima dată politică externă. Nici unul n-a contrazis teza mea că 
Anglia nu poate fi învinsă şi că noi nu trebuie să facem acte de solidaritate cu 
învinşii de mâine. S-au uitat toți miraţi la mine, parcă nu le venea să creadă. Teama 
de legionari şi de Antonescu îi forțează să fie prudenţi. Când le-am spus că fac 
politică alături de Maniu, au înţeles cu toţii că n-au motiv să se teamă de mine. 
Naum, profesorul de latină, mi-a spus când am rămas singuri că şi el este de acord 
că Hitler va pierde războiul. 

Seara am ascultat Radio Londra şi Roma. După ce ziarele italiene. şi 
germane au insinuat, zile de-a rândul, că Anglia ar fi propus o pace lui Hitler prin 
intermediul Spaniei, acum nu mai ştiu cum s-o scalde pentru a ieşi din încurcătură, 
întrucât văd şi ele că au minţit pe de-a întregul. Anglia e mai hotărâtă ca oricând să 
continue războiul până la distrugerea totală a hitlerismului şi fascismului. 

Din ziare văd că s-a suprimat domiciliul obligatoriu lui Tătărescu. Nu 
înţeleg ce urmăreşte Antonescu când pune în libertate pe cea mai mare puşlama 
carlistă, răspunzător în faţa țării de aproape toate ticăloşiile lui Carol. Mă întreb 
dacă nu urmăreşte să folosească pe carlişti drept instrumente pentru neutralizarea 
lui Maniu şi a politicii sale. Încetul cu încetul, Antonescu se va compromite şi va 
ieşi, în cazul său, dreptatea lui Maniu, care susţine de mult că acest om este un 
individ uşuratic, ambițios, şiret şi fără caracter. Lupu mi-a spus acum câteva zile 
că Mihai Antonescu, fost până ieri în partidul lui Gh. Brătianu, vrea astăzi să joace 
propria sa carte şi face intrigi în contra lui Gh. Brătianu pentru a zădărnici o 
eventuală colaborare cu generalul Antonescu. Se pare că Lupu are dreptate şi în 
cazul acesta se explică pentru ce Mihai Antonescu are interes să fie liber Tătărescu. 
Oameni noi cu năravuri vechi! 

Miercuri, 16 octombrie 1940 

Reţinut toată ziua la examene, n-am putut participa la lucrările pentru 
înfiinţarea societăţii Pro Transilvania, care şi-a ales ca preşedinte pe Maniu şi ca 
secretar general pe Ghiţă Pop. Figurez însă în consiliul de conducere, așa cum 
m-am înţeles la telefon cu Maniu. Ziarul „Universul” n-a publicat numele tuturor 
membrilor din comitet. Lugosianu, care nu mă înghite pentru că mă opun la 
reprimirea lui în partid, are grijă să nu apară numele meu în ziarul său, ori de câte 
ori poate! La o masă, la Mihai Popovici, l-am repezit cât colo când a încercat să 
justifice politica externă a lui Carol, de apropiere cu Italia şi Germania. 

Fac toată ziua examene, cu o scurtă pauză între 3 şi 5, când de-abia am 
timp să răsfoiesc ziarele. Mai am două zile şi termin. 

Campania din presa noastră contra Ungariei pe chestiunea persecutării 
românilor din Ardealul cedat continuă cu multă violență. Până şi Sima a protestat 
la Braşov, în cadrul unei mari întruniri legionare, în contra acestor persecuții şi crime 
ordinare. „România nu se plânge, a declarat el, şi nici nu răspunde provocării, dar 
e bine să se ştie că există o limită a răbdării şi o limită a demnităţii unui stat”. Aşa 
ar trebui să fie, dacă legionarii ar reprezenta națiunea noastră şi nu o bandă de 
trădători în slujba Germaniei. Pe cine îşi închipuiesc ei că înşeală când pronunţă 
astfel de cuvinte goale şi lipsite de orice conţinut sincer? Că se află printre ei şi 
mulți tineri oneşti dar naivi, e sigur, însă ce folos că aceştia n-au nici un rol mai de 
seamă în conducerea partidului, care e lăsat pe seama haimanalelor şi escrocilor. 

Văd din ziare că şi-au organizat până şi „un consiliu de judecată legionar”, 
compus din cinci membri - Preşedinte, Corneliu Georgescu”, comandantul Bunei- 
Vestiri; membri: C. Papanace"*, C. Stoicănescu-*, D. Groza”” și Mihai Apostoleanu-”* 
- de care nimeni nu ştie ce reprezintă şi ce pregătire au pentru astfel de roluri. 
Împricinaţii aduşi în faţa acestui for se vor apăra singuri, fără avocaţi, întrucât așa 
cere morala legionară. Vorbesc de morală, când pradă şi asasinează ca în codru în 
toată țara! lată cu cine s-a asociat Antonescu pentru a „organiza o ţară nouă, 
frumoasă ca Soarele de pe Cer”. În fond, răspunderea o poartă bestia de Carol, 
care, în ura lui față de Maniu, s-a răzbunat pe ţară, aducând la putere pe aceşti 
nenorociți. 

În timp ce Antonescu pune în libertate pe ticălosul de Tătărescu, legionarii 
au transformat casa Lupeştei în loc de pelerinaj pentru a vedea lumea cum trăia 
amanta lui Carol. Dar pe cine se sprijinea Carol şi toată şandramaua lui dacă nu pe 
Tătărescu şi pe toată pleava politicianismului românesc, care era fericită să poată 
frecventa salonul celebrei cocote regale! 


Joi, 17 octombrie 1940 

Altă zi obositoare de examene. Seara citesc presa şi ascult la radio. 

Văd din ziare că Ministerul Învățământului a pus în concediu din oficiu, 
până la lămurirea situaţiei lor în învățământ, pe Ştefănescu Goangă (Cluj), pe 

Ralea, Istrati Micescu” şi G. Alexianu (Bucureşti)”!!. Cu câteva zile mai înainte 
au fost pensionaţi, pe baza noului decret care prevede pensionarea profesorilor 
universitari la 65 ani, Rădulescu-Motru”"?, lorga; Pompeiu”!?, C. Parhon”, lon 
Simionescu (geologul de la Iaşi) '*, Emil Racoviţă”'S, Vasilescu Carpen?!” şi Petre 
Bogdan, fizicianul de la Iași” /.../. 

Pe plan extern, văd că toată presa americană comentează f. favorabil 
alegerea lui Churchill ca preşedinte al Partidului Conservator. Ca urmare, Berlinul 
a cunoscut săptămâna trecută cel mai violent bombardament de la începerea 
războiului. Cartiere întregi au fost distruse în întregime; au căzut bombe până şi pe 
spitalul Robert Koch. Germanii anunță represalii groaznice asupra englezilor, 
„marii pirați ai cerului”. Nu degeaba a declarat Churchill în Camera Comunelor, la 
8 octombrie, că „în prezent Anglia stăpâneşte întreg spaţiul aerian al insulei, fiind 
mult mai puternică acum decât era în trecut”. În privinţa eforturilor pe care le fac 
Hitler şi Mussolini de a atrage Spania în alianţă cu ei, Churchill a declarat că el nu 
crede că Spania ar putea face o astfel de greşeală, care ar costa-o „pierderea 
întregii sale independenţe”. Spania e prea vulnerabilă pentru a se expune la un 
război cu flota şi aviația engleză. Halifax a vorbit în acelaşi sens ca şi Churchill, în 
aceeaşi zi, în Camera Lorzilor. 

F. interesante declaraţiile făcute recent de Roosevelt la Dayton, în Ohio. El 
a arătat din nou hotărârea Statelor Unite de a ajuta Anglia şi toate țările care luptă 
în contra regimurilor de dictatură. Partea cea mai importantă din declaraţiile sale 
este aceea privitoare la Pactul tripartit. Roosevelt avertizează pe amatori - direct pe 
japonezi - că unul din principiile de bază ale politicii externe americane este apărarea 
libertății mărilor şi Oceanelor Pacific şi Atlantic. Statele Unite vor combate orice 
atingere a acestei libertăți. Tensiunea americano-japoneză e mereu crescândă. 
Presa americană şi engleză continuă să susțină că Pactul tripartit reprezintă şi o 
încercuire pentru Soviete. Aceasta e şi părerea mea, de la început, de cum am aflat 
„de încheierea acestui pact. 


Vineri, 18 octombrie 1940 

Seara aceasta, la 10", am terminat ultima serie la bacalaureat. De-abia la 
11 şi ceva am ajuns acasă, obosit, încât n-am mai putut asculta nici un post de 
radio. Milica mi-a spus că în cursul zilei au trecut pe la noi soții Comănescu!” 
să-şi ia rămas-bun, căci se duc la Cluj, unde el a căpătat postul de consul. El i-a 
spus Milicăi că eu mă bucur de multă stimă la legionarii din laşi, care cunosc lupta 
mea cu francmasonii de acolo. Când a fost vorba să fiu trecut şi eu pe lista lor 
neagră, i-a mai spus Comănescu, am fost apărat de Găzdaru, Gârneaţă şi alţii, care 
au pledat f. călduros cauza mea pe lângă cei din Capitală, care mă atacau pe 
chestiunea atitudinii mele de la Paris şi pentru faptul că eram exponentul principal 
al partidului lui Lupu. „Cel care a înclinat definitiv balanţa în favoarea mea”, i-a 
spus Comănescu, a fost însuşi bătrânul Zelea Codreanu, care le-a declarat că mă 
cunoaşte de când eram copil şi că sunt unul dintre oamenii cei mai corecți din 
partidul lui Maniu. 

Sâmbătă, 19 octombrie 1940 

Lucrez toată dimineaţa la Jurnal, iar după-masă citesc presa. Seara, masă 
la C. Mihăiescu cu Lupu și cu fratele său Costache. Lupu ne povesteşte de cele 
discutate joi la dejun la Mihai Popovici, unde au fost şi Maniu, Mihalache şi 
Madgearu. Maniu a plecat ieri în Ardeal pentru câteva zile. La dejunul de la 
Popovici, spune Lupu, au fost iar discuții „cam iritante” între Madgearu şi 
Mihalache de-o parte şi Maniu de alta, pe chestiunea atitudinii de adoptat faţă de 
Antonescu. Faţă de amenințările legionarilor, Mihalache şi Madgearu au propus „o 
atitudine mai blândă” faţă de regimul lui Antonescu, pentru a nu-l arunca complect 
în braţele lui Sima. Maniu le-a răspuns cu vechiul său argument, că partidul nostru 
are tot interesul să nu se solidarizeze sub nici o formă cu regimul lui Antonescu, 
pentru a salva interesele de viitor ale țării. Maniu l-a atacat violent de tot pentru 
politica lui de colaborare cu Germania şi Italia, care a culminat cu sosirea primului 
eşalon de ofiţeri germani în vederea „instruirii” armatei române. Maniu crede că 
discursul ţinut de Antonescu la banchetul dat în cinstea lor ne va face un imens rău 
în viitor. El a ridicat în slavă pe Hitler şi pe Mussolini şi s-a declarat de acord cu 
planurile lor de a face „o mare Germanie şi o mare Italie”. „Poate poporul român 
dori aşa ceva, când aceste planuri, a zis Maniu, presupun realizarea lor pe seama 
Franţei, Angliei, lugoslaviei, Greciei şi Cehoslovaciei, aliaţii noştri cei mai buni?” 

Lupu recunoaşte că, în adevăr, Maniu are perfectă dreptate dacă pleacă de 
la ideea că Hitler şi Mussolini vor fi înfrânți; însă el acordă circumstanţa uşurătoare 
şi lui Mihalache, Madgearu şi Popovici, care nu împărtăşesc în întregime optimismul 
lui. „Până la punct, continuă Lupu, trebuie să fiu sincer şi să recunosc cinstit că 
sunt momente când am şi eu îndoielile mele şi atunci îi înțeleg şi pe ei. Mă întreb 
cât va mai putea rezista Anglia atâtor bombardamente şi atâtor pierderi de bunuri 
şi de vieți omeneşti?” Mihăiescu şi cu mine am pledat cu căldură teza lui Maniu, 
întrucât la fel vedem şi noi. Am trecut din nou în revistă Pactul tripartit cu 
implicaţiile lui, ultimele declaraţii făcute de Roosevelt, Churchill şi Halifax, ostilitatea 
crescândă dintre Statele Unite şi Japonia şi apropierea Sovietelor de Londra şi 
Washington. „Să dea Dumnezeu să fie aşa, zice Lupu, căci aceasta este şi dorinţa 
mea, însă, repet, nu trebuie condamnaţi prea aspru aceia care nu împărtăşesc 
optimismul nostru”. 

Trecem la chestiunile interne. Lupu este îngrozit de anarhia care domneşte 
în ţară din cauza jafurilor şi crimelor legionarilor. El se întreabă dacă prezența 
unor trupe germane în ţară n-ar fi de dorit pentru a pune capăt anarhiei pe care 
Antonescu n-o mai poate domina. „Cine ne garantează, zice Mihăiescu, că Hitler 
nu-i încurajează el pe legionari să comită toate aceste dezordini pentru a se asigura 
şi mai bine de Antonescu sau chiar să-i pună într-o zi pe ei în locul lui, pentru a 
putea fi şi mai sigur de România?” y. 

Lupu pretinde că Antonescu pune mare bază pe Göring” pentru a obţine 
restituirea Ardealului de Nord, întrucât acesta nu are nici o simpatie faţă de unguri 
pe care îi detestă şi-i consideră mai mult prietenii lui Mussolini decât ai 

Germaniei. Lupu deţine de la Antonescu informaţia că dictatul de la Viena este 
mai mult opera lui Mussolini decât a lui Hitler, care n-ar fi făcut în nici un caz 
război cu România de dragul ungurilor. Pentru Maniu şi pentru mine acesta-i purul 
adevăr, dar atunci, mă întreb, pentru ce Antonescu a executat dictatul de la Viena, 
dacă el cunoştea acest lucru?! 

Lupu dezaprobă „bâlciul” care se face cu casa Lupeştii şi găseşte „lipsită 
de eleganţă” toată persecuția îndreptată în contra familiei ei. Mihăiescu îl contrazice 
în această chestiune, fiind de părere că „foarte bine se face” când se dau la lumină 
toate pungăşiile acestor indivizi. El citează faptul că la un văr al Lupeştii, inginer, 
s-au găsit zidiţi într-un perete 4 milioane lei în valută străină şi că individul este 
cercetat şi pentru fraude fiscale de sute de mii de lei de la o societate pe care o 
conducea el. 

Mihăiescu are informaţii din cercurile legionare că raporturile dintre ele şi 
Antonescu se strică pe zi ce trece şi că s-ar putea ajunge chiar la o ruptură între ei. 
Cazul suspendării pe cinci zile a ziarului legionar „Buna-Vestire”, ca sancțiune 
pentru articolul injurios la adresa guvernului, este pentru Mihăiescu o dovadă că 
lucrurile merg prost între ei şi că nu sunt excluse conflicte şi mai grave. Ziarul 
respectiv a publicat un articol sub titlul Prea multă eleganță, în care se arată că 
legionarii nu mai pot aştepta tot felul de proceduri care întârzie procesul de 
pedepsire a criminalilor care au ucis pe Codreanu şi atâţia legionari. Asupra acestui 
punct eu le dau dreptate de când am văzut că i s-a ridicat domiciliul obligator 
canaliei de Tătărescu. Mihăiescu ne informează că până acum comisia însărcinată 
cu anchetarea şi trimiterea în judecată a vinovaţilor lucrează f. încet şi că până azi 
de-abia a terminat cercetările privitoare la generalii Gavrilă Marinescu și 
Argeşanu. 

Aflu de la Lupu că Barbu Știrbei şi soţia”! s-au întors în ţară în zilele 
acestea, după atâţia ani de exil din cauza lui Carol II. 

Costache Lupu ne pune în curent cu cazul Ghelmegeanu, al cărui proces a 
fost redeschis la cererea Parchetului. Pe timpul când era ministru al Comunicaţiilor, 
el a călcat cu maşina pe drumul Sinaia-Ploieşti trei persoane; una a decedat pe loc 
iar alte două au fost rănite grav. Pentru a clasa chestiunea statul a plătit bani grei, 
deşi Ghelmegeanu se afla în maşină cu amanta lui şi nu plecat în interes de 
serviciu. Mă bucur văzând că încă o lichea se vede trimisă în judecată /.../. 


Duminică, 20 octombrie 1940 

Am invitat la dejun pe soţii Giosanu pe care-i ştiu necăjiţi de pe urma 
punerii lui în concediu forțat. De fapt, el a fost pus în disponibilitate pe doi ani, 
până împlineşte vârsta pentru a fi scos la pensie din oficiu. Măsura aceasta i s-a 
aplicat pentru faptul că e căsătorit cu o evreică, căci sub raportul carierei nu i se 
poate reproşa nimic. El e cavaler şi nu-şi reproşează nimic din punct de vedere al 
căsătoriei. Delicată e numai situaţia ei, care tace şi oftează. Eu îi încurajez pe 
amândoi, spunându-le că şi regimul lui Antonescu e trecător şi nu poate supravieţui 
prăbuşirii lui Hitler. Acum recunosc şi ei câtă dreptate am avut de a refuza toate 

ofertele lui Carol de a accepta tot felul de situaţii. Printre aceia care au stăruit mai 
mult au fost şi soții Giosanu, încă de pe vremea când eram la Paris şi Carol căuta 
un om care să-i servească de secretar particular. Ei compătimesc sincer pe Gavrilă 
Marinescu pentru nenorocirile care s-au abătut asupra lui şi regretă că n-a reuşit să 
se expatrieze la timp. „Greşelile se plătesc în viaţă, le-am spus eu; nu trebuie uitat 
rolul important pe care l-a avut în lovitura de stat prin care Carol şi-a ocupat tronul 
şi nici funcțiunile importante deţinute de el în cei zece ani de dictatură. În fond, 
totul depinde de rezultatul cercetărilor referitoare la modul cum a folosit fondurile 
pe care le-a mânuit”. Giosanu are informaţii din cercurile evreieşti că Titulescu este 
hotărât să întreprindă o acţiune în afară în contra anarhiei legionare din ţară. 
Dezminţirile guvernului Antonescu, publicate în ziare, Giosanu nu le ia în serios. 
După mine, Titulescu nu poate face nimic decât dacă pleacă în Statele Unite, 
pentru că altfel nici guvernul Pétain şi nici Elveţia nu i-ar putea permite nici o 
acțiune politică. 

Giosanu de când e în „concediu” ascultă zi şi noapte Radio Londra şi e în 
curent astfel cu cele mai mici detalii privitoare la războiul anglo-germano-italian. 
EI spune că în Africa italienii au suferit înfrângeri peste înfrângeri şi că patru cincimi 
din comunicatele lor sunt complect mincinoase. Giosanu crede că Mussolini 
pregăteşte ceva în contra Greciei şi că ultima întrevedere Hitler-Mussolini este în 
legătură cu acţiunea Italiei în contra Greciei. 

După-masă ne-am plimbat în parcul Herăstrău cu fetele, iar seara am fost la 
un cinema pe bulevard. Seara, la 11, am ascultat Radio Londra. 


Lumi, 21 octombrie 1940 

Campania electorală din Statele Unite se apropie de sfârşit. După sondagiile 
care s-au făcut în ultimul timp, alegerea lui Roosevelt pare a fi asigurată. În orice 
caz, la Casa Albă se desfăşoară o intensă activitate politică şi militară ca urmare a 
războiului din Europa și a încheierii Pactului tripartit. Subsecretarul de stat de la 
Externe, Welles™, omul de încredere al lui Roosevelt, a văzut pe ambasadorul 
sovietic Umanski, cu care a discutat implicaţiile Pactului tripartit pentru Soviete, 
atât în Europa cât şi-n Extremul Orient. Hull? a văzut recent şi pe ambasadorul 
Poloniei, deoarece Statele Unite au legături oficiale cu guvernul legal al acestei 
țări, stabilit la Londra. Câteva divizii poloneze continuă să lupte în rândurile armatei 
engleze. Paralel cu această activitate diplomatică, Roosevelt lucrează aproape 
zilnic cu şefii militari ai armatei. Presa japoneză urmăreşte cu multă îngrijorare 
toate aceste evenimente din Statele Unite şi nu exclude un atac americano-englez 
în contra forțelor japoneze din China. Toate aceste lucruri sunt f. importante pentru 
mine, căci din ele va ieşi prăbuşirea lui Hitler şi a lui Mussolini. 

La 11 mă duc la Ministerul Instrucțiunii, chemat prin telefon de Chirnoagă 
şi Găzdaru. Chirnoagă m-a prezentat lui Făcăoaru-"“, succesorul său la direcţia 
învățământului superior, el fiind numit rector la Şcoala Politehnică. Făcăoaru este 
un asistent universitar de la Cluj. doctor în ştiinţe, specializarea antropologie; a 

făcut studii în Germania şi este căsătorit cu o germană. „Deşi colegul Hudiţă este 
naţional-țărănist din partidul lui Maniu, i-a spus Chirnoagă lui Făcăoaru în faţa lui 
Găzdaru, şi crede în democraţie şi-n victoria Angliei, el este un om sincer şi onest, 
ca şi noi care credem în Statul legionar şi-n victoria lui Hitler. El a suferit ca şi noi 
de pe urma banditului de Carol şi a francmasoneriei, de aceea ţi-l recomand ca bun 
prieten al meu şi al lui Găzdaru”. Ei mi-au cerut apoi să le dau un memoriu privitor 
la ilegalităţile pe care le cunosc, comise cu ocazia numirilor în învăţământul superior 
nu numai la laşi, dar şi la celelalte Universităţi şi şcoli superioare. Chirnoagă şi 
Găzdaru fac parte din comisia însărcinată să facă ordine în Universităţi şi în celelalte 
şcoli superioare. Comisia are ca preşedinte pe P.P. Panaitescu. Am norocul astfel, 
pentru prima dată în viață, ca trei dintre cunoscuții mei mai vechi să-mi arate 
prietenie sub un regim pe care-l detest şi cu care nu am absolut nimic comun. Ce 
bizară este viaţa şi tocmai aceştia ocupă azi funcțiuni importante în Ministerul de 
care depinde repararea nedreptăţilor care mi se fac de peste doisprezece ani în 
privinţa catedrei mele universitare! 

Chirnoagă şi Găzdaru m-au asigurat că fosta catedră a lui lorga va fi 
scindată, în sensul că epoca medievală va rămâne lui Gh. Brătianu, iar cea 
modernă şi contemporană va fi transformată în catedră de istorie diplomatică, aşa 
cum cer eu. Comisia va începe lucrările azi după-masă, la ora 6, la Minister. 
Găzdaru mi-a spus că Iordan”, „o canalie sinistră”, va fi suspendat de la catedră şi 
că va fi numit la ea, aşa cum se cuvenea de la început, Pascu, numit deja decan. 
Bietul Pascu are drept la aceste reparaţii, pentru că prea au fost câinoşi cu el banda 
de francmasoni Andrei. Ralea, Iordan, Bratu” şi toți ceilalți. „Licheaua de Iordan, 
a continuat Găzdaru, mi-a trimis vorbă că e dispus să lucreze cu noi, deoarece el a 
fost toată viaţa în contra politicianismului din învățământ şi admite cu entuziasm 
toate măsurile luate de Antonescu pentru însănătoşirea vieţii noastre publice”, 
licheaua, după ce a fost țărănist şi directorul Teatrului Naţional, numit de Costăchescu, 
s-a retras din partid după ce acesta a căzut de la putere şi s-a raliat regimului lui 
Carol sub care şi-a făcut toate mendrele. „Am pus să se cerceteze la Minister câți 
bani a încasat el numai pe timpul cât a fost Andrei, protectorul lui”. „Astfel de 
derbedei, a continuat Găzdaru, n-au ce căuta în învățământ, căci în calitatea lor de 
putregaiuri morale nu pot face decât rău tineretului universitar; şi ca el sunt mulți” 
ASA 

Înainte de a ne despărți am adus vorba despre Şerban şi de nedreptatea care 
i s-a făcut, tocmai de către banda Ralea-Giurescu-Oprescu. Chirnoagă mi-a răspuns 
că, din nenorcire, în arhiva Lupeştii, confiscată de legionari, s-au găsit şi două 
scrisori de la el, care se află acum la dosarul lui din Minister; el le-a citit; nu sunt 
grave în ceea ce priveşte conţinutul, căci i se plângea de nedreptatea făcută şi cerea 
sprijinul ei. „Faptul însă că s-a înjosit să ceară sprijinul acestei târfe, a spus 
Chirnoagă, este totuşi o dezonoare pentru el”. În orice caz, am căzut de acord că 
numirea lui Bazil Munteanu este cu totul ilegală şi că lui Şerban i s-a făcut o 
imensă nedreptate. Găzdaru a promis să-l susțină pe Şerban; pe Chirnoagă nu l-am 
putut convinge însă. Rămâne să mai încerc. 

La ora 6 seara l-am chemat pe Şerban să-l pun în curent cu situaţia lui. A 
venit cu soția. l-am reţinut la masă. Bietul Şerban doar n-a plâns când i-am 
povestit discuţia de la Minister cu Chirnoagă şi cu Găzdaru, asigurându-mă de 
„recunoştinţa lui eternă” pentru prietenia pe care o am pentru el. E încântat că 
adversarii lui „sunt toţi azi la pământ, iar unul dintre ei, Andrei, chiar sub pământ”. 
Se bucură mult de succesul lui Pascu, „după atâţia ani de persecuții barbare”. L-am 
sfătuit să facă imediat un memoriu în care să explice pentru ce a fost nevoit să facă 
apel la Lupeasca şi la tatăl ei, „din disperare”, văzând nedreptatea strigătoare la cer 
care i se făcuse! Ne-am înţeles să-l vadă pe Panaitescu şi să-i dea personal 
memoriul. Eu voi preda câte o copie lui Chirnoagă şi lui Găzdaru. 

Şerban e de acord cu mine că Antonescu a luat o serie de măsuri f. bune, 
pe placul opiniei publice, în special acelea referitoare la sancţionarea celor vinovaţi 
de fraude şi abuzuri de tot felul. Aflu de la el că fraudele care i se pun în sarcină 
lui Gavrilă Marinescu, pe timpul cât a fost ministru şi prefect de poliţie, depăşesc 
suma de 15 milioane. 

/Am/ discutat cu el chestiunea raporturilor noastre cu ungurii. Şerban are 
informaţii f. exacte de la inspectorul Stănescu din Siguranţă, soţul varei “sale. 
Cifrele de aproape 12 000 de români refugiaţi din Ardealul cedat sunt exacte, aşa 
cum au fost publicate de presa noastră. El ştie precis că Antonescu a făcut 
demersuri f. tari şi repetate la Roma şi Berlin pentru a se pune capăt abuzurilor 
maghiare, amenințând cu intervenţia trupelor române. Misiunea lui Manoilescu la 
Roma şi a lui Valer Pop la Berlin trebuie puse în legătură cu aceste persecuții 
ungureşti. 

Şerban crede că f. curând Italia va ataca Grecia şi că Germania şi-a dat 
consimțământul. Soţia lui Şerban, care e franțuzoaică, e îndurerată de politica 
nenorocită a lui Pétain, care „se lasă dus de nas de ticălosul de Laval”. Şerban e 
convins că dacă Laval ar reuşi să ia locul lui Pétain el ar încerca să vâre Franţa în 
război cu Anglia, alături de Hitler şi Mussolini. Soţia lui susține că „niciodată 
Franţa n-ar accepta să lupte alături de Germania şi că Laval ar fi asasinat dacă ar 
încerca aşa ceva”. Să sperăm că d-na Şerban va avea dreptate! 


Marti, 22 octombrie 1940 

Lucrez toată dimineaţa la Jurnal. Printre alte lucruri bune făcute de Găzdaru 
este şi numirea lui Fedeleş în comitetul de lectură al Teatrului Naţional din laşi şi a 
colegului său Scorpan ca director. Amândoi aveau drept la reparaţii. ca și Pascu, 
fiind persecutaţii lui Andrei, Ralea şi lordan! 

lau dejunul la C. Mihăiescu cu Lupu. Furioşi amândoi pentru ridicarea 
domiciliului obligatoriu lui Mirto, altă puşlama carlistă şi defăimător al lui Maniu. 
„Nu mai încape nici o îndoială, subliniază Lupu, că Antonescu urmăreşte să-şi 
atragă colaborarea tuturor detractorilor lui Maniu; în megalomania lui el se vede 
figură populară şi începe a fi jenat de popularitatea lui Maniu”. Mihăiescu spune 
că legionarii sunt furioși pe el pentru bunăvoința pe care o arată lui Tătărescu şi lui 
Mirto şi pentru încetineala cu care comisia lucrează la întocmirea dosarelor celor 

care trebuie trimişi în judecată. Comisia n-a terminat decât dosarele generalilor 
Gavrilă Marinescu şi Bengliu, a colonelului Zeciu și a maiorilor Dinulescu și 
Macoveanu. De-abia acum s-a cerut extrădarea lui Urdăreanu, din Spania, şi a 
inspectorului Parizianu din Iugoslavia. Legionarii mai reproşează lui Antonescu 
faptul că a lăsat pe Carol să ia tablouri şi o sumedenie de lucruri de valoare când a 
plecat din ţară şi acela de a fi lăsat şi pe Urdăreanu să plece. După Mihăiescu, un 
conflict mare, poate chiar „o ruptură cu ouă sparte” este inevitabilă între Antonescu 
şi legionari, într-un viitor apropiat. Istoria cu suspendarea „Bunei-Vestiri” „a pus 
vârf acestei tensiuni”, spune Mihăiescu. 

Lupu nu ia în serios campania inițiată de guvern pentru denunţarea prin 
presă a atrocităților ungurești în Ardealul cedat. „E simplă apă de ploaie pentru a 
dovedi opiniei publice, zice el, că regimul lui Antonescu veghează la soarta 
românilor căzuţi sub dominaţia maghiară; de ce nu profită de aceste sălbăticii ca să 
dea ordin trupelor să lichideze dictatul de la Viena? Aşa ar face un român cu 
demnitate, dacă nu s-ar şti obligatul nemților”. Eu le atrag atenţia asupra faptului 
că, în timpul din urmă, presa maghiară nu mai foloseşte cuvântul Ungaria când e 
vorba de statul maghiar, ci expresia „Imperiul Coroanei Sfântului Ştefan”, adică 
vechea Ungarie distrusă la Versailles. şi care cuprindea, pe lângă Transilvania 
întreagă, o parte din Slovacia şi provinciile din sud ocupate azi de iugoslavi. Croaţia, 
Slovenia etc. „Faptul că nu atacă Ungaria, zice Lupu. înseamnă că Antonescu este 
legat de mâini şi de picioare de nemți şi atunci Maniu are şi mai multă dreptate să-l 
atace”. L-am felicitat călduros pe Lupu pentru aceste cuvinte. 

Mihăiescu remarcă faptul că anume Antonescu a dat ordin presei noastre să 
dezmintă informaţiile unor ziare engleze, după care trupele sovietice ar fi intrat în 
România, unde s-ar fi ciocnit deja cu trupele române şi germane. Prin astfel de 
dezminţiri el urmăreşte să pregătească terenul pentru o eventuală colaborare 
româno-germană în contra Sovietelor, ele constituind şi o scuză pentru ce nu atacă 
Ungaria. Lupu şi cu mine găsim f. logică remarca lui Mihăiescu. 

Lupu a adresat o scrisoare lui Antonescu prin care i-a cerut punerea în 
libertate a generalului Negrei, acuzat pentru a fi răspândit manifestul Ardealul; în 
care este atacat pentru a fi acceptat dictatul de la Viena, şi azi nefăcând decât 
proteste pentru apărarea românilor lăsaţi în voia soartei. 

Pe plan extern, două lucruri domină situaţia. Germania pare obosită de 
războiul aerian în contra Angliei. care, în loc să cedeze, bombardează tot mai 
intens oraşele germane şi toate obiectivele militare din ţările căzute sub Hitler. Cât 
despre Mussolini, caraghiosul acesta nici nu există! Englezii l-au făcut praf în 
Africa. Al doilea fapt este tensiunea crescândă dintre Statele Unite şi Japonia și 
apropierea tot mai accentuată anglo-americano-sovietică drept consecinţă logică a 
Pactului tripartit. Lupu şi Mihăiescu au rămas încântați de expunerea mea şi mai 
ales de concluzia cu care am terminat, că „nu văd bine nici pe Hitler şi nici pe 
limbricul lui de Mussolini”. 

După-masă, am stat în casă şi am lucrat la Jurna/. Seara, am ascultat Radio 
Londra şi Roma. 

Miercuri, 23 octombrie 1940 

Am întâlnit în oraş, pe la 11 dimineaţa, pe Florian Marinescu, care a rămas 
mai departe la Palat în calitate de administrator al averii regelui Mihai. Am stat de 
vorbă aproape o oră. El continuă să judece f. aspru pe Carol şi regretă sincer că 
după abdicarea lui nu s-a putut face un guvern naţional sub preşedinţia lui Maniu, 
„singura soluție logică pentru salvarea ţării din mâinile nemților şi legionarilor”. 
Marinescu a rămas neschimbat. Vorbeşte f. liber şi nu se teme de nimeni. N-are 
idei prea bune despre Antonescu şi mai ales despre Mihai Antonescu, pe care-l 
socoate „drept un om ambițios şi neserios”. Despre regele Mihai n-are, la fel, idei 
prea bune. „E prea tânăr, nu-i place politica şi e f. influenţabil”, zice el. Nu vede 
cu ochi buni nici colaborarea cu nemţii şi nici Statul legionar. „Am sărit din lac în 
puț, continuă el, şi ne legăm soarta de Hitler, care pierde sigur războiul”. L-am 
felicitat pentru curajul cu care-şi susţine părerile atât de juste referitoare la politica 
internă şi externă a regimului lui Antonescu. A rămas să ne mai vedem. 

La dejun am avut pe Stelian Negoiescu”* de la Poieni, venit pentru o zi la 
Bucureşti. Nu vrea să-şi ia cutia lui cu bani şi alte valori, lăsată în păstrare la mine, 
sub motiv că la Poieni se poate trezi în orice moment cu ruşii. El e convins că 
Sovietele nu renunţă la ocuparea Moldovei. 

Pe la 5 după-masă, a trecut pe la mine Şerban. A predat memoriul 
azi-dimineaţă lui P.P. Panaitescu, care i-a promis că-l va sprijini, deoarece, 
numirea lui Bazil Munteanu fiind cu totul ilegală, catedra de franceză va redeveni 
liberă. Comisia prezidată de Panaitescu lucrează de zor, ținând două şedinţe pe zi. 
Șerban a întâlnit azi la Minister pe Găzdaru, care i-a spus că lordan este suspendat 
de la catedră din ziua de 1 noiembrie şi că va fi pensionat. 

Seara la Fănel Mihăiescu, cu C. Lupu, Hoisescu, Ghiţă Pop, Aurel Dobrescu, 
Crihan şi Tăslăoanu. În privinţa politicii: interne, toţi suntem de acord că anarhia 
sporeşte zilnic şi că legionarii îşi fac de cap, nevoind să dea ascultare îndemnurilor 
lui Antonescu la linişte şi legalitate. Tăslăoanu crede că legionarii se organizează 
pentru a se despărţi de Antonescu şi a lua puterea singuri; totul depinde de ce vor 
face nemţii. Ghiţă Pop şi Hoisescu sunt de părere că Hitler va susţine pe 
Antonescu pentru că el nu vrea dezordini în România, pentru a-i putea exploata 
mai uşor bogățiile. 

Informaţii interesante ne comunică Dobrescu şi Fănel Mihăiescu în legătură 
cu lucrările comisiei pentru pedepsirea celor vinovaţi de represiunea sângeroasă în 
contra legionarilor. Poliţia legionară, care lucrează peste capul celei oficiale, face 
tot felul de descinderi, percheziţii şi arestări, după bunul ei plac. Până acum au fost 
arestaţi cea mai mare parte din ofiţerii şi jandarmii care au participat la represiunea 
în contra legionarilor. 

La capitolul politică externă au vorbit Mihăiescu, Crihan şi Tăslăoanu, iar 
la urmă eu. Mihăiescu este informat de la Manoilescu că f. curând Italia va porni o 
acțiune pentru stabilirea hegemoniei ei în Balcani. Ultimele întrevederi între 
Mussolini şi Hitler au lămurit definitiv zonele de influență dintre germani şi 

italieni. Manoilescu i-a spus că Balcanii şi Mediterana, de la Sicilia până la 
Alexandria şi Dardanele, rămân în zona de influenţă italiană; Mediterana apuseană 
rămâne sub influenţa Italiei şi Spaniei; cât despre posesiunile franceze din nordul 
Africii, ele vor fi împărţite între italieni şi spanioli. După Manoilescu, Italia va 
avea un „cuvânt greu de spus şi-n Europa centrală”. El i-a spus lui Mihăiescu că 
România nu va putea elibera Ardealul de Nord decât numai cu ajutorul lui 
Mussolini şi că pentru aceasta noi trebuie să ajutăm Italia să-şi consolideze poziţia 
ei în Balcani, „punând la punct atât pe greci cât şi pe iugoslavi”. În concluzie, 
Mihăiescu e de părere că această perspectivă care se deschide pentru fraţii noştri 
din Macedonia şi Albania trebuie luată în seamă dacă se va pune cazul unei 
colaborări cu Mussolini în Balcani. 

Tăslăoanu exprimă ca o părere a lui personală, deşi eu cred că el deţine 
informaţia de la ginerele său, Sturdza, ministru de Externe, că „un război germano- 
rus este inevitabil şi f. apropiat” ca urmare a faptului că Hitler pare decis „să 
renunţe la debarcarea în Anglia, cel puţin anul acesta”, În concluzie, el crede că 
România ar putea merge alături de germani pentru a elibera Basarabia şi nordul 
Bucovinei, rămânând ca trupele noastre să se oprească la Nistru, Crihan l-a 
combătut cu multă logică. Mai întâi, el nu crede că nemții ar accepta o astfel de 
alianță cu noi pentru a ne opri la Nistru şi la Ceremuş. Apoi, dacă Hitler va pierde 
războiul, la ce bun -să facem acte de solidaritate cu el? Crihan nu vede decât o 
soluţie în cazul că Hitler va ataca Rusia; să rămânem neutri şi să încercăm să 
negociem cu Sovietele eliberarea provinciilor noastre, amenințându-le, la nevoie, 
cu intrarea noastră în război, independent de nemți. Orice altă soluţie el o găseşte 
imposibilă. 

Eu m-am ocupat de problema externă în ansamblul ei. Am răspuns mai 
întâi lui Mihăiescu în chestiunea balcanică şi apoi lui Tăslăoanu şi Crihan în 
problema Basarabiei şi Bucovinei. După aceasta am trecut la celelalte probleme de 
politică externă. „Noi, am început eu, putem avea personal orice idei şi putem să 
ne permitem orice fantezii; ca fruntaşi, însă, într-un mare partid ca al nostru 
suntem reţinuţi la un minimum de disciplină, care ne obligă să nu ne abatem de la 
linia lui odată ce ea a fost stabilită şi cu colaborarea noastră”. După această 
introducere am explicat că politica noastră externă rămâne mai departe aşa cum cer 
interesele vitale ale poporului nostru; pace cu toţi vecinii, în sensul că ne apărăm 
drepturile noastre şi nu urmărim nici un petec de pământ peste frontierele noastre 
legitime. Poporul nostru nu s-a făcut niciodată vinovat de agresiuni faţă de vecinii 
lui; numai ei n-au respectat totdeauna această regulă corectă. „Pentru fraţii noştri 
din Balcani, am continuat eu, singurul lucru pe care-l putem face este să le apărăm 
drepturile ca minoritate etnică, păstrând relaţii de prietenie cu toate țările sub a 
căror dominație trăiesc ei. Aceia care nu se pot adapta regimurilor sub care se află 
n-au decât să vină în ţară cu familiile lor şi noi îi vom primi cu tot dragul; mai mult 
nu putem face; o politică de aventură, alături de un caraghios ca Mussolini, trebuie 
respinsă categoric, nefiind nici în interesul ţării noastre şi nici al fraţilor noştri din 
Balcani”. 

La fel, am respins categoric sugestiile lui Tăslăoanu şi Crihan pe baza 
aceluiași principiu, care nu ne permite să colaborăm cu acele ţări care poartă 
răspunderea prăbuşirii frontierelor noastre. Fără permisiunea lui Hitler, Sovietele 
n-ar fi ocupat Basarabia şi nordul Bucovinei; tot el'şi Mussolini ne-au silit să 
cedăm Ardealul de Nord şi Cadrilaterul. Cum putem deci merge alături /de/ 
dușmanii noştri? „Politica externă a partidului nostru a fost fixată destul de clar; ea 
nu ne permite absolut nici o abatere. Rămânem credincioşi Aliaților, care ne-au 
ajutat să creăm România Mare între frontierele ei legitime. Noi am protestat în 
contra regimului dictatorial al regelui Carol când el a renunţat la garanţiile franco- 
engleze; am repetat acelaşi lucru și-n memoriul predat lui Antonescu. Noi. am 
terminat eu, rămânem definitiv legaţi de această linie fixată şi nu înțelegem să ne 
abatem cu nimic de la ea. În concluzie. nici un act de solidaritate cu aceia care 
ne-au distrus frontierele noastre. De altfel, în ipoteza prietenilor noştri Tăslăoanu 
şi Crihan că Germania ar ataca într-o zi Sovietele, chiar în cazul acesta noi nu 
putem merge alături de ea, întrucât ar însemna să luptăm în contra Angliei şi a 
aliaților ei, adevărații noştri aliaţi şi prieteni”. Le-am explicat prietenilor mei că în 
cazul unei agresiuni germane față de Rusia Sovietică, de a doua zi alianţa acestei 
tări s-ar încheia cu Anglia şi cu Statele Unite. În continuare am analizat pe larg 
implicaţiile Pactului tripartit, care duc inevitabil la această alianţă anglo-americano- 
sovietică. singura forță politică şi militară de care trebuie să ţinem noi seama. 
Ghiţă Pop m-a felicitat în numele său și al prietenilor lui, declarând că teza expusă 
de mine este şi teza partidului şi a lui Maniu personal. 


Joi, 24 octombrie 1940 

Lucrez dimineaţa la Jurnal, citesc presa şi ascult Radio Londra. Seara, 
masă la Petre Mihăilescu cu familiile Zimţea şi Mişu Marinescu. Între 6 şi 7 am 
făcut o vizită colonelului Stoica, secretarul general al Ministerului Înzestrării Arniatei, 
pe care l-am rugat să-l ia în serviciul său, la Minister, pe maiorul Mihăilescu, 
câteva luni cât mai are de stat în armată până la pensie. Stoica a fost f. drăguţ şi a 
aprobat cererea. Seara am sărbătorit acest lucru. Cumnatul lui, Mişu Marinescu, 
mi-a mulţumit şi el pentru serviciul făcut lui Mihăilescu. 

Se discută mult despre cutremurul de marțea trecută, care a avut ca 
epicentru regiunea Vrancea. Se pare că sunt şi ceva victime, pe lângă stricăciunile 
din mai multe localități. Toţi cei prezenţi fac o serie de consideraţii pe marginea 
acestui cutremur de gradul 7, văzând în' el un semn rău pentru ţară şi pentru 
Antonescu personal. Marinescu şi Zimţea susţin cu mai multe detalii că două 
ghicitoare în cărți celebre prezic mari vărsări de sânge şi un mare şi sângeros 
război în primăvară. Am zâmbit doar, fără să comentez aceste lucruri. Milica e 
dispusă să le ia în serios, mai ales că situaţia externă /continuă/ să fie destul de 
confuză. 

Presa italiană şi germană lasă a înţelege că se pregătesc mari evenimente în 
curând. Vizita lui Hitler în Franţa, după ce s-a întâlnit cu Mussolini, şi vestea că el 
se va vedea cu Pétain şi că guvernul francez e pe punctul de a se muta de la Vichy 

la Paris sau Versailles se pretează la tot felul de speculaţii. Marinescu şi Zimţea 
spun că în cercurile apropiate lui Antonescu şi-n cele legionare se vorbeşte 
insistent de tot de posibilitatea formării unui guvern Laval, care ar fi dispus să 
colaboreze cu Hitler şi Mussolini pentru ca Franţa să nu-şi piardă coloniile din 
nordul Africii şi situaţia ei în Mediterana “occidentală. Ziarele anunţă vizita 
apropiată a lui Antonescu în Italia. Zimţea şi Marinescu cred că această vizită 
trebuie pusă în legătură cu evoluţia situaţiei politice din Franţa. Hitler ar fi avut o 
întrevedere şi cu Franco, pe teritoriul francez, la Hendaye, în regiunea Pirinei. Ei 
cred că se pregăteşte o alianță a țărilor latine care să lupte alături de Hitler şi 
Mussolini în contra Angliei. Le-am explicat pentru ce astfel de lucruri sunt 
absurde şi pentru ce ele trebuie considerate drept fantezii ridicole. Mihăilescu, care 
e mult mai deştept ca Zimţea şi Marinescu, i-a combătut cam brutal, arătându-le 
cât e de absurdă ideea că Franţa ar putea lupta vreodată alături de Germania în . 
contra foştilor ei aliaţi anglo-americani. 

Toţi cunosc tot felul de abuzuri şi jafuri comise de legionari în Capitală şi 
restul țării. Mihăilescu recunoaşte cinstit că şi fratele soţiei sale, Gicu Marinescu, 
„un derbedeu, jefuieşte, împreună cu alţi indivizi de aceeaşi teapă, magazinele 
evreieşti din cartierul Griviţa”. Colonelul Marinescu, ca frate mai mare, încearcă 
să-l apere spunând că el face parte din poliţia legionară şi că Mihăilescu 
exagerează întrucât nu-l poate suferi. Am tăcut, convins fiind că Mihăilescu are 
dreptate. 


Vineri, 25 octombrie 1940 

Sacerdoţeanu este f. îngrijorat de situaţia lui ca director al Arhivelor 
Statului. Se teme de P.P. Panaitescu şi de Vladimir Dumitrescu””, fostul său coleg 
de facultate care acum e mare legionar, secretar general la Ministerul Cultelor şi 
Artelor. Acesta îl cunoaşte ca iorghist şi în plus e furios pe el şi pentru faptul că 
sora lui n-a putut ocupa o catedră la Școala de Arhivistică. În această chestiune şi 
eu am fost de acord cu Sacerdoţeanu că d-ra Dumitrescu” nu era pregătită pentru 
un aşa post. E mult deja că mai este o femeie, d-ra Holban”, care nu prea face faţă 
unei catedre. Sacerdoţeanu mă roagă să vorbesc cu Găzdaru şi cu Făcăoaru şi să-i 
previn pentru ce Dumitrescu îi este ostil. Am fost dimineaţă la Minister, dar n-am 
putut vorbi decât cu Făcăoaru, deoarece Găzdaru şi Panaitescu lucrau la comisia 
pentru reorganizarea învățământului superior. Făcăoaru mi-a confirmat că, în 
adevăr, Dumitrescu a intervenit la comisie printr-un lung memoriu în care atacă 
serios pe Sacerdoţeanu şi-l prezintă drept „iorghist înfocat şi adversar hotărât al 
Mişcării legionare”. L-am informat pe Făcăoaru despre substratul acţiunii lui 
Dumitrescu şi l-am rugat să nu ia încă nici o măsură până nu voi vorbi cu 
Panaitescu şi Găzdaru. L-am sfătuit apoi pe Sacerdoţeanu să informeze şi el 
comisia printr-un memoriu bine documentat asupra activităţii sale ştiinţifice, 
evitând bineînţeles orice polemică cu adversarii săi. l-am sugerat să vadă pe 
Panaitescu şi să-l informeze pentru ce îl duşmăneşte Dumitrescu. 

Ghiţă Pop îmi telefonează că Maniu soseşte în seara aceasta în Capitală ş 
că mâine după-masă s-ar putea să ţinem o şedinţă de birou. 

Pe la 5 după-masă ne-a făcut o vizită Louis Bolomei. Ne-a adus veşti de la 
Zorleni. Socru-meu a îmbătrânit tare şi face o scleroză supărătoare. S-a plâns de 
Lămbel, care, în loc să se ocupe de gospodărie, pierde timpul făcând politică 
legionară. Bolomei ne-a rugat pe mine şi pe Milica să-l sfătuim să se liniştească şi 
să nu se compromită cu Mişcarea legionară, „care se ţine numai de blestemăţii”. 

Bolomei nu mai este entuziasmat de Antonescu în timpul din urmă. 
„Dezordinile din ţară şi jafurile pe care le fac legionarii, zice el, i-au atins grav 
prestigiul de care se bucura în primele zile”. Bolomei vede cu grijă exploatarea 
economică a ţării de către germani, fiind acum convins şi el că Antonescu a luat 
puterea cu sprijinul lor şi în condiţiile acestea nu le mai poate refuza nimic. 
„Numai Maniu a văzut clar şi-n chestiunea aceasta”, constată el. Bolomei începe 
să se îndoiască de victoria lui Hitler şi se bucură mult la gândul că Anglia ar putea 
câştiga războiul. L-am asigurat că de Crăciun vom putea bea şampanie pe chestiunea 
aceasta. A promis să facă rost până atunci de o ladă întreagă de sticle şi să dea o 
masă cum n-au mai văzut Zorlenii şi bârlădenii! 

Seara, la 7%, la Costică Mihăiescu cu Lupu. A mers şi Milica. „Destrăbălarea 
legionară ia zilnic proporţii tot mai mari, zice Lupu; nu ştiu ce este în capul lui 
Antonescu”. Cu ocazia deshumării legionarilor ucişi la Vaslui pe timpul lui Carol, 
după asasinarea lui Călinescu, şi a transportării lor cu trenul la Predeal, au avut loc 
o serie de manifestări care nu mai lasă nici o umbră de îndoială asupra intenţiilor 
acestor oameni de a se despărți de Antonescu pentru a putea guverna singuri. 
Pentru Lupu, acest plan al legionarilor constituie o şi mai mare primejdie pentru 
țară decât regimul actual al lui Antonescu. Mihăiescu este sigur că se merge la 
ruptură între legionari şi Antonescu şi că nu este exclus ca nemții să-i prefere pe ei 
lui Antonescu. După el, poliţia legionară este atotputernică şi nu ţine deloc seama 
de cea oficială. 

Lupu a fost pus în curent de Costache, fratele lui, de discuţia de la Fănel 
Mihăiescu şi de expunerea mea. M-a felicitat călduros, declarându-se întru totul de 
acord cu cele susținute de mine. El aşteaptă sosirea lui Maniu pentru a pune în 
discuţia biroului problema atitudinii noastre faţă de Antonescu în cazul unei 
rupturi cu legionarii. El crede că, în acest caz, noi ar trebui să-l sprijinim atât cât e 
de necesar ca să nu compromitem politica externă a partidului nostru. Îl previn că 
eu voi vorbi contra. Noi nu putem sprijini pe Antonescu decât dacă el se angajează 
să păstreze neutralitatea, iar în caz că ungurii nu încetează cu provocările lor, să 
reocupăm cu forța Ardealul cedat, declarând nul şi neavenit dictatul de la Viena. 
Am arătat apoi că situaţia externă evoluează în defavoarea lui Hitler şi Mussolini şi 
că, de îndată ce se va termina cu alegerile americane de la începutul lunii viitoare, 
situaţia acestor dictatori se va înrăutăţi şi mai mult. Deja Germania pare epuizată 
în urma războiului aerian şi deci debarcarea ei în Anglia devine imposibilă. Aşa 
stând lucrurile, nu văd pentru ce Antonescu n-ar repudia dictatul de la Viena, aşa 
cum ne înțelesesem noi cu el înainte de abdicarea lui Carol. 

„Tu eşti mai catolic decât Papa, îmi răspunde Lupu, şi prea uşor te laşi 
influenţat de Maniu”. „Este desigur o glumă, i-am spus eu, pentru că toată lumea 
ştie că eu nu sunt influenţat de nimeni, ci judec toate problemele numai după capul 
meu; este o simplă coincidenţă identitatea de păreri dintre mine şi Maniu. Eu sunt 
deseori surprins chiar, cum de omul acesta, fără o cultură deosebită în problemele 
de istorie diplomatică, se descurcă atât de uşor şi de bine în chestiunile externe; 
desigur, el dispune de o mare experienţă, dar este ajutat şi de o intuiţie excepţională”. 
„EI mai are şi o altă mare calitate, care-l deosebeşte de oamenii noştri politici, 
judecă lucrurile cu totul dezinteresat, făcând abstracţie de orice interes personal şi 
riscându-şi viața dacă e nevoie”, a adăugat Mihăiescu, fără să-şi dea seama că 
observaţia lui putea atinge susceptibilitatea lui Lupu. „Desigur, remarca lui 
Mihăiescu este justă, a intervenit Lupu pentru a dovedi că nu se simte vizat. Eu am 
admirat totdeauna la Maniu curajul excepţional de care a dat dovadă în împrejurări 
extrem de grele. Nu toată lumea poate fi erou”. 

Mihăiescu a trecut imediat la războiul aerian anglo-german, spunând că 
dacă lumea ar lua în serios comunicatele germane ar însemna că Londra nu mai 
există şi că Anglia se află deja sub ocupaţie nemţească! El are informaţii recente 
despre starea de spirit a opiniei publice germane. În urma bombardamentelor 
teribile engleze - care au făcut harcea-parcea obiectivele militare şi porturile 
germane - se constată o iritare crescândă a opiniei publice în contra lui Hitler şi a 
regimului său. În oraşele mari începe a se resimţi lipsa de alimente, iar industria 
germană cunoaşte deja mari greutăţi în procurarea de materii prime. Economiştii 
germani, care cutreieră țara noastră şi Balcanii, caută, spune Mihăiescu, cu 
lumânarea alimente şi materii prime. Ofițerii superiori din misiunea germană fiind 
cazaţi în hotelul lui, Ambasador, Mihăiescu asistă zilnic la scene penibile, 
neobişnuite la ofiţerii români, indiferent de grad. Ai noştri n-au voie să poarte 
pachete pe stradă, regulă care era şi la germani în alte vremuri. Acum mizeria din 
țara lor e atât de mare, încât coşcogeamite generali, cu câte două-trei stele pe umăr, 
umblă cu geamantane prin magazine după zahăr, ulei, făină de grâu, unt, grăsimi, 
şunci şi salamuri. Zilnic personalul de serviciu de la hotel scoate coşuri întregi de 
coji de ouă. Germanii le sparg şi trimit familiilor lor albuşurile şi gălbenuşurile în 
damigene de tablă destinate să transporte benzina de rezervă în automobilele lor. 
Aşa ceva n-am mai auzit, să se poată transporta ouă fără coajă. După ce damigeana 
se umple, i se pune sub dop un produs chimic care le împiedică a se strica. În 
fiecare dimineaţă, camioane mari pe trei rânduri de roţi pleacă din fața hotelului, 
încărcate cu astfel de alimente. „Cum pot oamenii aceştia să câştige războiul când 
duc lipsă de toate de-abia după un an de război”, se întreabă Mihăiescu. Lupu şi cu 
mine nu ne mai întrebăm, noi suntem siguri că Hitler merge cu paşi repezi spre 
catastrofă! 


Sâmbătă, 26 octombrie 1940. Sărbătoarea Sfântului Dumitru 


La ora 11 m-am dus la Maniu, unde am găsit o lume imensă, venită să-l 
felicite pentru ziua lui. El sărbătoreşte onomastica lui de Sf.Dumitru. Sunt prezenţi 

toţi fruntaşii partidului, în frunte cu Lupu, Popovici, Madgearu, afară de Mihalache, 
care se ocupă serios de via lui de la Inuri. Lupu face o serie de glume usturătoare 
la adresa lui Mihalache pe chestiunea ocupaţiilor sale agricole. În afară de vie el se 
ocupă serios şi de orezăria lui de la Mătăsari, unde urmăreşte să scoată o producţie 
record. „Pentru un om politic cu pretenţie de şef de partid, îmi şopteşte Lupu, 
astfel de îndeletniciri nu-i dau răgazul să studieze problemele politice”. EI şi Ghiţă 
Pop au vorbit în numele nostru, felicitându-l şi scoțând în evidenţă importanța 
rolului pe care-l are el astăzi în apărarea fiinţei neamului nostru. În răspunsul său 
scurt, Maniu a insistat asupra răspunderii pe care omul politic o are față de națiunea 
sa de a o îndruma pe drumul drept al intereselor ei, lucru care presupune cunoaşterea 
problemelor politice şi curajul totodată de a-ţi îndeplini acest rol fără să te gândeşti 
la viaţa şi interesele tale personale. I s-a făcut o caldă manifestaţie de simpatie, de 
asistență, după care ni s-a servit un bufet rece cu drojdie şi vin de Bădăcin din 
propria lui vie. Ne-am despărţit pe la ora unu. 

Restul zilei am stat acasă, lucrând la Jurnal şi citind presa. Seara am ascultat 
până târziu Radio Londra şi Roma. 


Duminică, 27 octombrie 1940 

De pe la jumătatea lunii acesteia germanii au mai slăbit bombardarea 
Londrei şi a porturilor engleze. Renunță la debarcare? După ultimele declaraţii făcute 
de Churchill şi Halifax, presa germană nu mai vorbeşte de debarcare şi nici „de 
prăbuşirea iminentă” a Imperiului britanic! În schimb, au loc întrevederi dese între 
Hitler şi Mussolini şi negocieri de tot felul între aceştia şi Franco, Petain şi Laval. 
Presa americană, ca şi cea engleză, lasă a înţelege că Pétain va păstra mai departe 
neutralitatea țării sale şi nu va lăsa puterea în mâinile lui Laval. Am impresia că 
Anglia nu face prea mare caz de acţiunea lui de Gaulle tocmai pentru a nu-l arunca 
pe Pétain în braţele lui Hitler. 

Aviația engleză bombardează mereu Berlinul, Hamburgul, porturile de la 
Marea Nordului, Canalul Mânecii şi nordul Italiei. În ultimul timp puţine avioane 
germane mai reuşesc să ajungă până la Londra. 

Pe la 11 a venit să mă vadă Tudor lonescu”” de la laşi. E fericit că naşul 
său, generalul Şteflea””, care e şi rudă cu soția sa, a fost numit zilele acestea 
secretar general la Ministerul Apărării. El spune că Şteflea e f. bine apreciat de 
Antonescu şi că deşi nu prea are simpatii pentru nemți, el crede că trebuie să 
mergem cu ei în contra Sovietelor. Şteflea e convins că în primăvară Hitler va 
ataca Rusia, părăsind pentru un moment ideea debarcării în Anglia. „După lecţia 
pe care Hitler i-a dat-o Angliei, i-a spus Şteflea, el e sigur că după ce va lichida 
bolşevismul rusesc nu se vor mai găsi nebuni în Anglia ca să mai continue 
războiul”. „În acest timp, i-am răspuns eu lui Tudor lonescu, Anglia va fi atât de 
puternică încât, aliată cu Sovietele şi ajutată de Statele Unite, va continua războiul 
cu şi mai multă hotărâre”. Bietul Tudor Ionescu, de când are şi el o căsuţă în laşi şi 
un petec de pământ în Dobrogea - zestrea soţiei, de vreo 50 de pogoane - se teme 
teribil de bolşevismul rusesc şi preferă pe nemți, cu toate riscurile pe care le 

comportă pentru ţară o victorie a lui Hitler. Vechea noastră prietenie, de pe vremea 
când eram la laşi, începe a se resimţi de pe urma evoluţiei pe care o face el, 
evoluţie care-i primejduieşte până şi poziţia lui în partid. l-am atras atenţia să fie 
prudent şi să nu mai spună şi altora ceea ce gândeşte el despre Soviete şi despre 
Hitler. 

Maniu şi Lupu fiind plecaţi la Mihalache la Dobreşti şi cum vremea e cam 
urâtă şi rece, stau în casă şi lucrez la Jurnal, citesc presa şi ascult la radio. Veşti 
grave despre tensiunea italo-greacă. Se semnalează incidente serioase la frontiera 
Albaniei cu Grecia şi concentrări de trupe italiene în această regiune. Vrea 
Mussolini să atace Grecia? Aflu seara la Radio Londra că guvernul Pétain a pus 
sub supraveghere pe Herriot şi a dizolvat consiliul municipal de la Lyon unde el 
era preşedinte, adică primar. Mai bine îl aresta, căci prostul de el, în loc să fi plecat 
în nordul Africii şi să formeze un guvern care să fi continuat războiul, a preferat, 
ca un laş, să rămână sub regimul ruşinos de la Vichy. Atât el cât şi Blum, Daladier, 
Gamelin şi Reynaud ar fi de dorit să ajungă şi mai rău pentru laşitatea şi miopia 
politică de care s-au făcut vinovaţi. Internarea în lagăre este o pedeapsă prea 
uşoară pentru aceşti oameni care poartă în cea mai mare parte răspunderea 
catastrofei şi dezonoarei franceze. Tot disprețul meu faţă de aceşti politicieni 
neruşinați şi de toți colaboratorii lor, care, după ce au fost decenii întregi răsfățaţii 
naţiunii franceze, şi-au bătut joc de interesele şi onoarea ei. În locul lui Pétain i-aş 
judeca pe toți şi i-aş condamna la moarte ca pe nişte siniştri trădători. 


Lumi, 28 octombrie 1940 

Radio Londra anunţă în cursul dimineţii că Italia a trimis în cursul nopții 
un ultimat Greciei, care probabil va fi respins întrucât este inacceptabil. Deci ne 
găsim în fața unei noi agresiuni din partea regimurilor dictatoriale. Telefonez lui 
Costache Lupu. Aflu de la el că Maniu şi Lupu se vor reîntoarce azi după-masă de 
la Mihalache. 

Pe la ora 12 m-am dus la Ministerul Învăţământului, unde am reușit să văd 
câteva minute pe Găzdaru şi P.P. Panaitescu. Ei lucrează de zor la verificarea 
cadrelor din învățământul superior, dar nu pot termina mai devreme de o lună. 
Mi-au promis să-l ajute pe Şerban şi să nu-l schimbe pe Sacerdoţeanu de la direcția 
Arhivelor şi de la aceea a Şcolii de Arhivistică. De la Minister, am trecut pe la 
Sacerdoţeanu şi l-am informat că poate fi liniştit. M-a asigurat de recunoştinţa lui. 

Maniu şi Lupu au sosit pe la ora 6 seara de la Dobrești; a venit cu ei şi 
Mihalache. Vorbesc la telefon cu Maniu pe la 7 seara. Îmi spune că mâine la 10 
vom ţine o şedinţă de birou la Mihai Popovici. Ştie şi el de conflictul italo-grec şi e 
convins că va fi război, întrucât grecii nu pot accepta „tutela lui Mussolini”. Seara 
ascult până târziu Radio Roma şi Londra. Şeful guvernului grec a declarat că 
Grecia va lupta până la ultimul om. Trupe italiene şi albaneze au şi trecut deja 
frontiera, în regiunea Epir. Războiul e deci angajat definitiv. Îmi pare f. rău pentru 
nenorocirile care s-au abătut asupra poporului grec însă din punct de vedere 
general e bine că regimurile de dictatură comit noi agresiuni banditeşti, care le vor 

face şi mai odioase şi vor provoca indignarea opiniei publice mondiale. Această 
nouă agresiune cade tocmai la timp. Acum câteva zile Cordel Hull a atacat cu o 
rară violenţă politica de agresiune a statelor totalitare şi a declarat răspicat că 
Statele Unite vor ajuta toate ţările care luptă pentru libertate. 

In privinţa războiului aerian, aviația germană slăbeşte pe fiecare zi atacurile 
asupra Angliei, în timp ce aviația engleză sporeşte tot mai mult bombardamentele 
asupra obiectivelor germane şi italiene. 


Marţi, 29 octombrie 1940 

Şedinţă de birou la Mihai Popovici, la 10 dimineaţa. Participă toți membrii 
biroului, inclusiv Mihalache. Am pierdut trei ore cu discuţii zadarnice, căci până la 
urmă atitudinea partidului a rămas tot aşa cum o preconizează Maniu. Mihalache, 
Popovici, Madgearu şi într-o bună măsură chiar şi Lupu s-au pronunţat pentru o 
atitudine mai blândă faţă de Antonescu, pentru singurul motiv de a nu-l arunca 
definitiv în braţele legionarilor şi germanilor. Madgearu şi Mihalache atacă violent 
de tot pe legionari pentru rolul lor de „instrumente oarbe în mâinile nemților” şi 
pentru „jafurile şi dezordinile provocate în toată țara”. Madgearu a susţinut chiar 
ca partidul nostru „să-i dea tot sprijinul lui Antonescu dacă el se angajează s-o 
rupă cu legionarii şi să-i pună la punct”. Mihalache e de părere să păstrăm faţă de 
el „o neutralitate binevoitoare”, dar atât numai, nici un sprijin direct sau indirect. 
Lupu şi Popovici se raliază la propunerea lui Mihalache, găsind f. bună formula 
neutralității binevoitoare. Ghiţă Pop şi cu mine am combătut această propunere, 
arătând că noi trebuie să combatem categoric nu numai politica dictatorială a lui 
Antonescu, dar şi politica lui de colaborare cu Axa Roma-Berlin-Tokio. „D-ta, d-le 
Mihalache, i s-a adresat Maniu, crezi că formula neutralității binevoitoare ne 
avansează cu ceva dacă Hitler şi Mussolini vor pierde războiul, lucru de care eu 
sunt sigur?” „D-le Maniu, i-a răspuns prompt Mihalache, tocmai de acest lucru eu 
nu sunt prea convins şi de aceea socot că e riscant să jucăm soarta țării numai pe 
cartea engleză”. Popovici şi Madgearu s-au declarat de aceeaşi părere. „După mine 
unul, a conchis Lupu, cred că cel mai bun lucru de făcut este să nu schimbăm 
nimic din atitudinea noastră şi să mai aşteptăm să vedem cum evoluează situația 
mai ales acum, după ce a început şi războiul italo-grec”. 

Mihalache a ridicat problema atitudinii noastre față de acest nou eveniment 
din Balcani. După el, noua agresiune a lui Mussolini față de Grecia pune pentru 
noi o nouă şi grea problemă, aceea a atitudinii noastre față de Grecia, de Iugoslavia 
şi Turcia, partenerele noastre din alianţa balcanică. „Putem noi lua atitudine pentru 
greci şi să ne opunem Italiei, care urmăreşte consolidarea influenţei ei în Balcani?” 
se întreabă el. Mihalache susţine în continuare, ajutat şi de Madgearu şi Popovici, 
că odată cu prăbuşirea Franţei şi a Micii Înţelegeri n-a mai rămas în picioare nici 
Alianţa balcanică şi ca atare noi putem privi cu bunăvoință, ca latini, acţiunea lui 
Mussolini. l-a răspuns Lupu spunând că noi trebuie să facem deosebire între politica 
personală a lui Mussolini şi adevăratele interese ale naţiunii italiene. „După cum 
nu trebuie să facem nici un act de solidaritate cu Hitler, a continuat el, tot aşa 

trebuie să procedăm şi față de Mussolini; în Balcani este de ajuns pentru noi 
duşmănia bulgarilor, nu e nevoie să ne stricăm şi cu celelalte naţiuni”. Eu şi Ghiţă 
Pop am fost de părerea lui Lupu. 

„Partidul nostru nu are absolut nici o vină față de toate evenimentele care 
au dus la prăbuşirea de alianţe care s-a produs sub ochii noştri, a început Maniu; 
noi am atras la timp atenţia celor care au avut răspunderea treburilor politice; când 
se va încheia într-o zi bilanţul acestor răspunderi noi vom putea sta cu fruntea sus. 
În vederea acestei zile, noi trebuie să evităm orice greşeală, pentru ca națiunea 
noastră să-şi poată păstra fără nici un echivoc toate drepturile la reparaţiile care i 
se datoresc”. Maniu a arătat apoi că noi trebuie să atragem atenţia lui Antonescu să 
nu ia nici un angajament faţă de Mussolini luna viitoare, când este anunţată vizita 
lui la Roma, pentru că acest „sinistru aventurier” va avea curând aceeaşi soartă ca 
şi „dezechilibratul de Hitler”. La urmă Maniu ne-a rugat, pe Lupu, pe Mihalache şi 
pe mine, care avem relaţii cu Antonescu, să-l vedem cât mai des şi „să-i deschidem 
ochii asupra politicii sale externe, cu totul greşită şi contrară intereselor țării”. 

La masa care a urmat am discutat chestiunile externe şi anarhia provocată 
în ţară de bandele legionare. Eu i-am pus în curent cu datele furnizate de Costică 
Mihăiescu referitoare la criza de alimente şi materii prime din Germania, ca şi de 
jalea ofiţerilor germani, care aleargă toată ziua după cumpărături de alimente prin 
magazinele noastre. Madgearu m-a complectat f. bine, arătând ce planuri „de înrobire 
economică” au nemții față de noi şi de ţările balcanice. El e îngrozit de aceste 
planuri pe care agenţii Germaniei, Clodius şi Neubacher”"“, le afişează pentru ţara 
noastră. „Oamenii aceştia, zice Madgearu, dacă ar reuşi să pună mâna pe economia 
noastră, în câţiva ani ne-ar distruge toată industria, în aşa fel că nu ne-ar lăsa nici 
măcar o fabrică de ace sau de cuie. După concepția lor, România trebuie să facă 
numai agricultură şi să crească păsări şi animale, nimic altceva”. Popovici e 
complect de acord cu el. Maniu şi Lupu îl felicită călduros pentru claritatea cu care 
vede primejdia unei victorii germane. Dezorientat, dar sincer, Mihalache exclamă: 
„Singur nu ştiu ce să mai cred”. 

La o întrebare a lui Popovici, cum văd problema alegerilor prezidenţiale 
din Statele Unite, i-am răspuns că, după ultimele sondaje, alegerea lui Roosevelt e 
aproape sigură şi că acest eveniment va fi hotărâtor pentru sfârşitul regimurilor de 
dictatură. Maniu, Lupu şi Ghiţă Pop sunt de aceeaşi părere. 

Mihalache ne spune la plecare că a vorbit săptămâna trecută cu Vişoianu, 
care e convins că Hitler a renunțat pentru un moment la debarcarea în Anglia 
pentru ca, împreună cu Mussolini, să pună mâna pe Balcani, pe Egipt şi nordul 
Africii; în felul acesta, „Anglia va fi silită să capituleze fără să mai tragă nici un 
glonte”. „S-o creadă Vişoianu!”, i-am răspuns eu lui Mihalache. 


Miercuri, 30 octombrie 1940 

Grecia s-a mobilizat, iar trupele italiene atacă în Epir. Războiul a început 
deci în toată regula. Văd pe Maniu la 9 dimineaţa. El vede ca şi mine agresiunea 
italiană; cu cât mai multe, cu atât mai bune pentru sfârşitul apropiat al dictaturilor, 

căci indignarea opiniei publice mondiale va fi şi mai mare. El regretă că Antonescu 
„se încăpățânează prosteşte şi vrea să joace cartea germană, tocmai într-un moment 
când regimurile totalitare devin tot mai odioase în lumea întreagă”. Şi Maniu e 
convins că Hitler a pierdut războiul aerian asupra Angliei şi că nu mai poate fi 
vorba de o debarcare germană. După el, Mussolini a făcut „cea mai mare greşeală 
posibilă intrând în război şi atacând acum şi pe greci”. În felul acesta, Mussolini 
poate constata el însuşi că toată revoluţia fascistă şi tot zgomotul făcut de el şi de 
presa lui în legătură cu crearea unui spirit nou rămân simple vorbe goale; poporul 
italian rămâne, ca şi înainte de revoluţie, visător, cântăreţ şi antimilitarist. „Dacă 
nu intra în război, Mussolini putea trăi cu iluzia că a reuşit să transforme sufletul 
italian, continuă Maniu, şi în felul acesta putea face şi pe alţii să creadă în această 
minune; azi crede şi el că armata italiană nu e bună de nimic şi imperiul italian din 
Africa e gata să se prăbușească”, Maniu e convins că „grecii îi vor bate măr pe 
italieni”. „Dacă ar fi rămas neutru, continuă Maniu, Mussolini ar fi avut numai de 
câştigat, căci l-ar fi cultivat şi Hitler şi l-ar fi ajutat şi anglo-americanii”. „EI ar 
putea ajunge într-o zi apropiată chiar un balast pentru Hitler”, am spus eu. Maniu 
spune că saşii sunt furioşi pe Mussolini pentru intrarea lui în război, întrucât mai 
mult încurcă decât ajută pe germani. 

Ne bucurăm amândoi de hotărârea lui Antonescu de a urmări în justiţie pe 
toți conducătorii fostului Partid al Națiunii şi ai Serviciului Social, care sunt chemaţi 
să dea socoteală cum şi pe ce au cheltuit 218 milioane lei din bugetul statului. 
Comisia însărcinată cu aceste cercetări a început audierea lui C. Giurescu, Victor 
Moldovan”, general Petre Georgescu", Dimitrie Gusti, dr-ul Gh. Banu” etc. 
Să-i vedem acum pe aceşti arivişti cum se vor descurca! 

După-masă, pe la ora 5, trece pe la noi Giorge Pascu de la laşi. E în al 
nouălea cer de fericire! „Eu n-am prea fost credincios de felul meu, a început 
Pascu; prea multe nedreptăţi mi s-au făcut în viaţă ca să mai cred în Dumnezeu; 
acum încep să văd şi eu că există totuşi, dacă nu aşa cum şi-l imaginează lumea, 
cel puţin sub forma unei justiţii imanente, care funcționează, fără să ne putem da 
seama cum. Să mă văd din nou reintegrat la catedră şi încă şi decan, cu duşmanii 
mei, care s-au purtat faţă de mine cu o câinoşenie de canibali, toți la pământ, iar 
unii, ca Bratu și Andrei, sub pământ; cu lorgu lordan şi Ralea suspendaţi de la 
catedră, iar cu lorga pensionat în fine cu forța, iată ceea ce n-am crezut niciodată 
să văd cu ochii mei. Mai aştept să-l văd şi pe lorga pedepsit pentru ticăloşiile pe 
care le-a făcut în viață pentru ca să pot zice şi eu acum: Doamne, sloboade pe 
robul tău Giorge Pascu, că a văzut şi el cât e de mare puterea Ta”. l-am răspuns că 
toţi aceşti indivizi au fost şi duşmanii mei, întrucât crezând că-mi fac rău şi mă 
distrug, ei mi-au făcut bine, silindu-mă să plec din laşi şi să mă aranjez mai bine la 
Bucureşti. 

„E dureros, totuşi, am continuat eu, că astfel de reparaţii se pot îndeplini 
sub un regim de teroare şi de dezordini, care va duce, inevitabil, ţara la prăpastie”. 
Pascu nu e de acord cu mine pe această chestiune, întrucât el crede sincer şi 
profund în victoria Germaniei. El a fost totdeauna cam germanofil, ca şi 

Philippidi”"* şi toţi vechii săi prieteni din jurul revistei „Viaţa Românească”, în cap 
„cu C.Stere. Nici unul din argumentele mele nu i-au zdruncinat convingerea lui 
adâncă „în victoria germanismului asupra slavismului haotic şi primejdios pentru 
națiunea noastră”. „De altfel, a continuat el, mă mir că d-ta, ca moldovean ce eşti, 
nu înţelegi că noi numai cu ajutorul Germaniei ne putem apăra de primejdia 
panslavă şi ne putem reface vechea noastră Moldovă, a lui Ştefan cel Mare, în 
hotarele ei fireşti, Nistrul şi Ceremuşul”. „Dragă amice, i-am răspuns eu, află de la 
mine şi te rog să memorezi bine că nimic din ceea ce am putea obţine azi cu 
ajutorul nemților nu vom putea păstra mâine, când ei vor fi înfrânți şi se vor vedea 
pe masa de operaţie, sfârtecaţi şi umiliţi, batjocoriţi şi pedepsiţi pentru agresiunile 
barbare de care s-au făcut vinovaţi”. „Asta nu se va îndeplini niciodată”, mi-a 
răspuns Pascu. l-am repetat şi lui versul lui Coşbuc din Moartea lui Fulger: „Că 
multe-s tari cum credem noi şi mâine nu-s”. Ca prieteni buni şi vechi, nu ne 
supărăm. Rămâhe ca timpul să lămurească care din noi doi a văzut mai bine. 

Pascu îmi spune în continuare că legionarii din laşi, în frunte cu Găzdaru, 
au mare stimă faţă de mine, întrucât cunosc lupta grea pe care am dus-o pe vremuri 
acolo cu „toţi bandiții franemasoni, liberali şi ţărănişti”. Călătorind acum vreo două 
săptămâni în trenul laşi-Bucureşti cu bătrânul Zelea Codreanu, cu Găzdaru şi alți 
legionari ieşeni şi venind vorba de Maniu, de Lupu şi de mine, Pascu a constatat 
„cu multă plăcere” că Zelea C. mă cunoaşte bine şi de mult timp şi că are cele mai 
bune păreri despre caracterul şi pregătirea mea ştiinţifică. Pascu m-a felicitat, 
totuşi, pentru caracterul şi statornicia mea politică. A promis să treacă să mă vadă 
ori de câte ori va trece prin Bucureşti. 


Joi, 31 octombrie 1940 

Comunicatele italiene anunță pătrunderea trupelor în teritoriul grecesc pe o 
adâncime de 40 km. După cât sunt de motorizate şi protejate de aviaţie, succesul 
lor mi se pare destul de mic. 

Dejun la Fănel Mihăiescu cu Lupu, Ghiţă Pop, Hoisescu, Crihan şi 
Tăslăoanu. Maniu a plecat de ieri-dimineaţă la Sibiu. La ordinea zilei, războiul 
italo-grec şi implicaţiile lui pe plan extern. Crihan şi Tăslăoanu remarcă amândoi 
destul de exact că opinia noastră publică simpatizează complect cu grecii şi nu cu 
italienii şi aceasta numai din cauza „„caraghiosului de Mussolini”. „Până şi printre 
legionari, zice Tăslăoanu, sunt mulţi care pufnesc de râs când aud de îndemnurile 
la război ale lui Mussolini şi de siguranţa cu care afirmă el refacerea marelui 
imperiu roman asupra Mediteranei”. „Râd şi curcile, zice Lupu, pentru că un astfel 
de imperiu se face numai cu soldaţi şi nu cu mascalzoni”. Hoisescu povesteşte un 
banc care circulă de câteva zile în Capitală, à propos de cum înţeleg soldaţii 
italieni îndemnurile fruntaşilor fascişti de a lupta pentru gloria Italiei şi a ducelui 
Mussolini. Un general fascist ţine un înflăcărat discurs unei unităţi de bersaglieri 
italieni înainte de a începe ofensiva contra grecilor. „Pentru Italia, pentru marele 
nostru Duce, pentru regele şi împăratul nostru Victor Emanuel, înainte, soldaţi 
străluciți, descendenţi ai Romei eterne”. „Che bella voce”, strigă un bersaglier 

drept răspuns la îndemnul generalului. Se face un haz nebun. Dr-ul Lupu apreciază 
așa de mult bancul, încât, până la sfârşitul şedinţei, a repetat de vreo patru-cinci ori 
răspunsul bersaglierului. „Mussolini acesta, zice el, este cel mai ridicol personagiu 
din toată istoria universală; bieţii italieni nu meritau atâta rușine”. 

„Dacă nemții nu-i vor ajuta pe italieni, zice Ghiţă Pop, grecii vor ocupa 
curând Roma”. Alte hohote de râs. Eu îi pun în curent cu reacţiunea opiniei 
publice engleze şi americane față de agresiunea lui Mussolini. Aviația engleză din 
nordul Africii a primit ordin să ajute pe greci în lupta lor cu italienii, iar Roosevelt 
a declarat că Statele Unite vor ajuta „cu armament şi cu tot ce are nevoie viteazul 
popor grec în lupta sa eroică pentru apărarea independenţei sale”. „Încetul cu 
încetul, am spus eu, Statele Unite se pregătesc să intre în război; dacă până acum 
Roosevelt s-a pronunţat mereu pentru menţinerea neutralității, el a făcut aceasta în 
vederea alegerilor prezidenţiale, pentru a nu face jocul adversarului său republican, 
Wilkie”?. Peste câteva zile el va scăpa de această preocupare, căci alegerea lui e 
sigură şi atunci el îşi va recăpăta toată libertatea de acțiune”. 

Trecem la chestiunile interne. Instrucţia celor vinovaţi de crime în contra 
legionarilor merge încet de tot. Tăslăoanu şi Mihăiescu spun că legionarii „fierb pe 
acestă chestiune şi sunt profund nemulţumiţi de Antonescu, căruia îi reproşează că 
frânează instrucția pentru a câştiga timp”. Legionarii au obținut cu mare greutate, 
adaugă Tăslăoanu, aprobarea lui Antonescu pentru ca poliţia lor legionară să fie 
considerată drept „auxiliară” celei de stat. Antonescu îşi dă perfect de bine seama 
că poliția legionară urmăreşte să-şi creeze un rol de stat în stat. De aceea a cedat cu 
greu. 

Dezordinile de tot felul continuă în toată ţara. Legionarii jefuiese pur şi 
simplu pe evrei, care sunt obligaţi să cedeze prăvăliile lor legionarilor sau să facă 
diferite aranjamente camuflate cu ei. Hoisescu spune că decretul privitor „la 
românizarea întreprinderilor evreieşti” este „un simplu camuflaj pentru înţolirea 
legionarilor”. „Toate aceste abuzuri, constată Crihan, vor distruge curând bruma de 
popularitate care i-a mai rămas generalului Antonescu”, 

Aflu de la Tăslăoanu că Vietor Cădere a fost rechemat de la Belgrad şi că 
relaţiunile noastre cu Iugoslavia s-au deteriorat mult în timpul din urmă. „Era şi 
inevitabil, spun eu, din moment ce România şi Ungaria fac o politică de colaborare 
cu Italia şi Germania; acum când Mussolini caută să impună autoritatea Italiei şi 
asupra Greciei, după lovitura dată Albaniei, desigur Belgradul nu mai poate fi 
liniştit. A venit vremea şi pentru sârbi să vadă cât i-a costat politica criminală a lui 
Stoiadinovici şi a prințului Paul, care, împreună cu bestia de Carol al nostru, au 
făcut tot ce au putut ca să distrugă Mica Înţelegere. Vor plăti curând şi ei, exact 
cum am plătit şi noi, dacă nu şi mai rău, căci Italia n-a văzut niciodată cu ochi buni 
crearea Statului iugoslav pe malurile estice ale Adriaticii”. „Ordinea nouă” de care tot 
vorbesc Hitler şi Mussolini îi va atinge curând şi pe sârbi. Lupu mă complectează 
spunând că Hitler şi Mussolini urmăresc sigur dezagregarea complectă a Statului 
iugoslav. 

Vineri, 1] noiembrie 1940 

lau dejunul la Madgearu împreună cu Mihalache şi cu Lupu. Maniu şi 
Popovici lipsesc din Bucureşti, ca şi Ghiţă Pop. Acesta a plecat în dimineaţa 
aceasta la Braşov. Mihalache ne pune în curent cu vizita care i-a făcut-o, acum 
două zile, Mihai Antonescu la Dobreşti. Acesta i-a cerut din partea generalului 
Antonescu: să accepte Ministerul Agriculturii. informându-l că lui Gh. Brătianu i 
s-a propus Ministerul Învăţământului şi că acesta a cerut să se mai gândească. 
Mihalache a avut cu Mihai Antonescu o discuţie de două ore, în care i-a arătat 
pentru ce nu poate accepta propunerea. El i-a explicat că mai întâi nu poate 
accepta Statul legionar şi apoi că nu crede nici în victoria lui Hitler. Cât despre 
măsurile interne, referitoare la pedepsirea tuturor celor care s-au făcut vinovaţi de 
ilegalităţi, abuzuri şi fraude, Mihalache s-a declarat de acord. 

El i-a atras atenţia asupra jafurilor şi dezordinilor provocate în ţară de 
bandele legionare. Mihai Antonescu a recunoscut că în adevăr aşa este şi că dacă 
ele nu vor înceta, „generalul este hotărât să se despartă de ei”. Mihai Antonescu i-a 
lăsat a înţelege că „generalul are asigurări pentru refacerea vechilor frontiere, 
inclusiv Basarabia şi nordul Bucovinei”. Mihalache i-a răspuns că, în acest caz, 
poate conta pe sprijinul său şi „probabil şi al întregului Partid Naţional Tărănesc”. 
Mihalache a rămas însă cu impresia că Mihai Antonescu „e puţin cam exaltat şi că 
ia dorinţele sale drept realitate”. A rămas să se mai vadă. Lupu şi Madgearu l-au 
felicitat pe Mihalache pentru atitudinea lui loială față de Maniu şi de partid. Eu am 
tăcut, întrucât am îndoielile mele asupra modului cum relatează el această 
conversaţie. Voi căuta să aflu adevărul şi voi fi fericit să ştiu că lucrurile s-au 
petrecut aşa cum le-a povestit Mihalache. 

Madgearu este foarte îngrijorat de atitudinea legionarilor. El crede că 
Antonescu „subestimează primejdia lor”, deoarece rolul lor de coloană a S-a „le dă 
dreptul să conteze pe sprijinul lui Hitler mai mult decât Antonescu”. „Totul 
depinde de judecata lui Hitler, îi răspunde Lupu; dacă acesta urmăreşte în adevăr 
să atace Sovietele, atunci sigur el preferă pe Antonescu, care-i asigură liniştea în 
ţară şi concursul armatei române la aripa dreaptă a liniei sale de atac; dacă nu are 
de gând să atace Sovietele, atunci probabil va prefera pe legionari pentru a exploata 
în voie economia țării şi toate resursele ei”. M-am declarat de acord cu Lupu, 
adăugând argumentul că toată destrăbălarea pe care o practică azi legionarii în 
toată țara tinde tocmai să împingă pe Antonescu la o ruptură cu ei, fiind siguri că 
Hitler va înclina balanţa în sprijinul lor. 

Madgearu ne-a informat că în prezent el adună material informativ în 
“vederea alcătuirii unui memoriu de trimis lui Antonescu şi în care-i va arăta, cu 
date precise, planurile lui Clodius şi Neubacher în vederea înfeudării totale a 
economiei țării în spaţiul economic al Germaniei. El pretinde că în planurile 
acestora se prevede şi înglobarea Iugoslaviei şi Bulgariei. Mihalache se arată 
îngrijorat şi alarmat chiar de toate aceste planuri. „ E un lucru ştiut de mult, am 
spus eu, că într-o Europă în care ar stăpâni Germania nu mai poate fi vorba de 
independenţa nici unei ţări din zona spațiului ei vital; să mulțumim canaliei de 

Carol şi tuturor celor care l-au ajutat pentru a fi ajuns aici”. Lupu a sesizat f.bine 
aluzia mea la Mihalache şi Madgearu, care, de atîtea ori în trecut, erau gata să 
colaboreze cu Carol dacă nu i-am fi împiedicat noi şi Maniu. 


Sâmbătă, 2 noiembrie 1940 

Dejun la C. Mihăiescu cu Lupu şi cu Jenică Amza”. A mers şi Milica. 
Printre funcţionarii din întreprinderea sa, ca şi printre muncitorii din atelierul şi 
garajele lui, Mihăiescu are şi câţiva legionari, dintre care unii cu roluri de 
răspundere în partidul lor. „Din moment ce-şi văd de slujba lor în serviciul pe 
care-l au, zice el, pe mine nu mă interesează politica pe care o fac”. Mihăiescu se 
poartă cu personalul şi cu muncitorii săi ca un adevărat patron, amical, civilizat şi 
f. înţelegător pentru nevoile lor. Salariile lor sunt mai bune ca oriunde, plus că au 
gratificaţii de Crăciun şi la Paşte câte încă un salariu. Aceste raporturi bune cu ei îi 
permit să fie bine informat despre ceea ce se petrece în Mişcarea legionară. După 
informaţiile lui, în sânul Mişcării există o neînțelegere gravă între gruparea lui 
Sima şi grupul de prieteni ai bătrânului Zelea Codreanu, care-i reproşează primului 
că face prea multe concesii lui Antonescu „de dragul de a rămâne în guvern”. Sima 
este ameninţat cu debarcarea din fruntea Mişcării „dacă lucrurile mai merg aşa şi 
nu se pedepsesc mai repede ucigașii lui Corneliu Codreanu și ai Nicadorilor”"!. 

Sima şi prietenii lui înţeleg să colaboreze cu Antonescu în cadrul legali- 
tății, în timp ce codreniştii nu prea au încredere în Antonescu şi vor să-i forţeze 
mâna ca să termine odată cu capitolul sancţiunilor. Mihăiescu este convins că 
grupul codrenist n-a renunţat la vechea idee că țara trebuie curățată de 10 000 din 
elementele ei conducătoare, care constituie o piedică şi o primejdie totodată în 
calea Statului legionar. În orice caz, ei ţin neapărat să comită o serie de asasinate 
pentru a vâri spaimă în toți şi a-l sili totodată pe Antonescu să fie loial faţă de ei. 
El crede că dintre persoanele cele mai amenințate în prezent sunt lorga, Lupu, 
Mihalache şi Tătărescu. De aceea, el sfătuieşte pe Lupu să fie prudent până se vor 
lămuri toate aceste lucruri şi să nu iasă pe stradă fără însoțitori. Lupu i-a răspuns 
că el nu se teme şi că nu-şi poate schimba genul său de viață „de frica unor 
asasini”. 

În continuare, Mihăiescu se arată şi el alarmat de planurile lui Clodius şi 
Neubacher de a înfeuda România în spaţiul economic al Germaniei. 

Trecem la situaţia externă. Lupu face mereu haz de bancul referitor la 
vitejia soldatului italian, cu „Che bella voce”, pe care-l povesteşte celor prezenţi 
cu f. mult haz. „Autorul acestui banc, zice Lupu, este desigur un om f. deştept, căci 
i-a zugrăvit perfect pe italieni”. 

Războiul italo-grec merge prost pentru italieni. Ofensiva lor pare peste tot 
oprită, iar grecii se pregătesc să înceapă o mare ofensivă. Aviația engleză şi greacă 
bombardează deja liniile de aprovizionare ale trupelor italiene, porturile albaneze 
şi italiene de la Marea Adriatică. 

Pe frontul anglo-german războiul aerian s-a mai potolit. Germanii atacă 
localităţi din Anglia de-abia cu câteva zeci de avioane. La Londra de-abia reuşesc 

să ajungă câteva avioane, dintre care puţine se mai reîntorc. Aviația engleză se 
întăreşte mereu şi face ravagii în centrele industriale germane şi italiene. 

Printre ziarele trimise de d-na Mary Dawson am găsit şi o broşură cu 
discursul ţinut de Herriot în 1924 la adunarea generală a Societăţii Naţiunilor, la 
Geneva. D-na Dawson a citit acest discurs pe care l-a găsit nu numai f. frumos, dar 
şi un avertisment la adresa conducătorilor de atunci ai Franţei şi Angliei, „care 
dacă ar fi ţinut seama de el, n-am trăi acum, scrie ea, tragedia teribilă a zilelor 
noastre”. Ea a subliniat o serie de pasagii, printre care şi cuvintele profetice ale 
filozofului Blaise Pascal, din a doua jumătate a secolului al XVII-lea, reproduse de 
Herriot în discursul său. Am luat cu mine această broşură şi am citit celor prezenţi 
următoarele pasagii pe care Herriot le-a ales drept deviză a Societăţii Naţiunilor. 
Reproduc pasagiile fără să le mai traduc. „La justice sans la force est impuissante; 
la force sans la justice est tyrannique. La justice sans force est contredite, parce 
qu'il y a toujours des méchants; la force sans la justice est accusée. II faut done 
mettre ensemble la justice et la force et, pour cela, faire que ce qui est juste soit 
fort et que ce qui est fort soit juste””?. În acelaşi discurs, vorbind despre Uniunea 
Sovietică, Herriot a spus: „Nous savons que la haine n'a jamais corrigé la 
haine”. 

Toţi cei prezenţi au găsit „superbe” aceste cuvinte. Lupu mi-a luat broşura 
s-o citească şi el, rămânând s-o treacă şi lui Mihăiescu după ce o va termina. S-au 
făcut apoi tot felul de comentarii pe marginea cuvintelor profetice ale lui Pascal şi 
a discursului lui Herriot. Eu le-am amintit că în discursul meu la Mesaj, în august 
1932, am declarat acelaşi lucru şi anume că Societatea Naţiunilor nu poate reuşi să 
asigure pacea în lume fără un guvern superstatic şi o armată proprie. Şi astăzi 
susţin acelaşi lucru! 

Seara, ne-am dus cu fetele la un cinema pe bulevard. 


Duminică, 3 noiembrie 1940 

Italienii anunţă că au pătruns aproape 90 de km adâncime în teritoriul grec. 
Grecii contestă şi anunţă că într-o zi-două trupele lor vor curăți tot terenul de 
trupele italiene şi că vor pătrunde în Albania. La Belgrad se constată mare 
îngrijorare. Iugoslavia anunţă printr-un comunicat că va rămâne neutră, în speranţa 
că interesele ei nu vor fi lezate de războiul italo-grec. 

După-masă la 5, ne-au făcut o vizită soţii Şerban. Ei sunt foarte nemulţu- 
miţi de Petrovici, care, de când s-a transferat la Bucureşti, evită să-i mai frec- 
venteze. „Rar am văzut om mai laş şi mai egoist ca Petrovici, zice Şerban; lumea 
care nu-l cunoaşte bine ca mine crede că în menajul lui soţia dictează şi reprezintă 
spiritul practic şi că el nu iese din cuvântul ei, or nimic nu este adevărat din tot ce 
se spune. Egoismul şi laşitatea lui duc casă f. bună cu spiritul practic al soţiei, 
făcând împreună un menaj care nu urmăreşte decât comoditatea şi traiul bun. Toate 
afacerile făcute de cucoana Mărioara în timpul cât el a fost ministru au fost 
realizate cu perfecta ştire a soțului, care o făcea pe filozoful care trăieşte în nori, 
fără tangenţă cu pământul. De aceea, Petrovici n-a înfruntat pe nimeni în viaţă, a 
căutat să-şi facă din adversari dacă nu prieteni, cel puţin să-i dezarmeze; s-a 

strecurat prin partide ca un perfect cameleon, practicând oportunismul cel mai 
seruşinat”. În continuare Şerban e convins că Petrovici nu reprezintă nici o valoare 
ca filozof, exact ca şi Gusti, „fiind doar un simplu profesor care prezintă frumos 
ideile altora publicului şi studenţilor care-l ascultă”. 

În tot ce a spus Șerban astăzi este mult adevăr. Îmi aduc aminte de teribila 
execuţie pe care i-a făcut-o pe vremuri la Cameră lui Petrovici Victor lamandi, 
care şi el îl cunoştea tot atât de bine ca şi Şerban. Îmi aduc aminte că şi pe mine 
m-a purtat tot timpul cu vorba pe vremea luptei mele cu Oțetea la Iași, pentru ca, 
până la urmă, să treacă de partea adversarilor mei, care erau la putere. l-am 
recomandat totuşi lui Şerban să-l menajeze pe Petrovici şi să nu mai spună şi altora 
ceea ce crede despre el, întrucât, aşa cum e el, cu aceste uşoare păcate, este încă 
mai bun ca alții şi face față onorabilă catedrei sale. Şerban crede că va obţine 
catedra de franceză prin decizie ministerială de îndată ce comisia prezidată de 
Panaitescu va termina cu epurările celor care vor fi scoşi. 

Înainte de a pleca, Şerban a ţinut să se mai scarpine o dată cu Petrovici, 
spunând că acesta a publicat deja prin ziare că-şi va deschide cursul la 4 noiembrie 
şi că anul acesta se va ocupa cu filozofia germană „de la Leibnitz la Schopenhauer”. 
„lată-l pe francofilul de ieri, zice Şerban, devenit azi apologetul filozofiei germane; 
cum să nu se îndese şi el la masa noilor stăpânitori ai țării?” 

Seara am ascultat până târziu Radio Londra şi Roma. Aviația engleză a 
bombardat serios Berlinul şi alte centre industriale germane, precum și Amsterdamul 
şi o serie de porturi la Canalul Mânecii. O nouă întrevedere a avut loc între 
Ciano”" şi Ribbentrop”. Se fac tot felul de comentarii în legătură cu „noua ordine 
europeană”, la care, după Laval, ar trebui să colaboreze şi Franţa. Mai sunt două 
zile până la alegerile americane. Sper că ele vor pune capăt planurilor lui Hitler şi 
Mussolini de a schimba ordinea în Europa! 


Luni, 4 noiembrie 1940 

Văd din ziare că până la 1 noiembrie Franţa a cheltuit cu întreținerea 
armatei de ocupaţie germane peste 50 de miliarde lei. Nu era mai bine şi mai 
onorabil pentru ea să continue războiul alături de englezi? Unde ar fi aceştia azi, 
dacă şi singuri sunt în stare să reziste, ba să dea şi lovituri serioase maşinăriei de 
război italo-germane. N-aş vrea să fiu astăzi în pielea nici unui francez patriot şi 
conştient de trecutul glorios al Franţei lui Clemenceau şi a lui Foch. 

Citesc în ziare conferinţa ţinută de Gh. Brătianu la radio despre intrarea lui 
Mihai Viteazul în Alba Tulia /.../. 

În lagărul guvernamental, preocupări serioase în vederea marii sărbători 
legionare de la 8 noiembrie, la laşi, care a fost decretat recent „oraş al Mişcării 
legionare”, la care vor participa Regele, Antonescu şi delegaţii străine, germane, 
italiene şi spaniole. Printre diplomaţii puşi în disponibilitate pe data de 15 noiembrie 
văd şi pe fostul meu prieten, Rădulescu Mehedinţi”, ministrul nostru la Bruxelles. 
Încă unul care-şi merită soarta, căci ne-a trădat încă din 1938. 


107 


